މިފްޒާލްގެ ތުންފަތުން ދުވެލީ ވިހަ ހިނިތުންވުމެކެވެ. އެ ހިނިތުންވުމުގެ ފަހަތުގައި ވަނީ ޒަހަރުގެ ތޫނު އަސަރު ތަކެވެ. ލިއުޝާގެ ހިތަށް ލިބިގެން ދިޔަ ހަމަނުޖެހުމާއި އެކު ވެސް، ލިއުޝާ ކެތްތެރިކަން ޚިޔާރު ކުރިއެވެ. އެ އެންމެންގެ ތެރޭގައި ލިއުޝާގެ ގާތަށް އައި ރުޅީގެ އަސަރުތައް ބޭރުކޮށް، ވަޒީފާއަށް އައި ފުރަތަމަ ދުވަހުގެ އުފާވެެރިކަން މުޅިން ނަގައިލަން ލިއުޝާ ބޭނުން ނުވީއެވެ.\nވައްކަޅިން މިފްޒާލަށް ލިއުޝާ ބަލައިލަމުން، ކޮޅަށް ތެދުވިއެވެ.\n"އެބަ އަންނަން ފާޚާނާއަށް ގޮސްފަ،" ލިއުޝާ ގޮނޑިން ތެދުވީ މިފްޒާލްގެ މޫނު ނުފެންނަ ހިސާބަކަށް ދިޔުމަށެވެ. އެތަނުގައި އެންމެ ސިކުންތުކޮޅަކަށް ވެސް އިންނަން ލިއުޝާގެ ހިތާއި ނަފްސު ބޭނުން ނުވުމުންނެވެ. ތުންފަތުގެ އެއް މިޔަކަނުން ހީނލަމުން، މިފްޒާލް ފަހަަތް ބަލައިލިއެވެ. މިފްޒާލްގެ ލޯމަތިން ލިއުޝާ ގެއްލެންދެން މިފްޒާލް އިނީ ކަޅި ޖަހައި ނުލައި، ލިއުޝާއަށް ބަލާށެވެ. މިފްޒާލްގެ ފަރާތުން ފެންނަމުން ދިޔަ ހަރަކާތްތަކަކީ ޒީނާ މާގަޔާވާ ހަރަކާތްތަކަކަށް ނުވިއެވެ. އެެއްޗެއް ނުބުނެ އިޙްސާސްތައް ފިއްތައިލައިގެން އިންނަން ޒީނާ ނުހަނު ބޭނުން ވިއެވެ. ނަމަވެސް ޒީނާގެ ކެތްތެރިކަން އެންމެ ފަހުން ކޮޅުން ލީއެވެ. މިފްޒާލް ލިއުޝާއަށް ބަލަމުން ދިޔަ ނުބައި ނަޒަރުގެ ސަބަބުންނެވެ.\n"ތީ ބޮޑުވަރު! އެއީ ބަލަ މީހެއްގެ އަންބެކޭ. ލަދުން ބޯ ހަލާކު." ޒީނާ ކުއްލިއަކަށް ގޮނޑިން ތެދުވިއެވެ. އަދި ހިތްހަމަ ނުޖެހިގެން ޒީނާ އެތަން ދޫކޮށް ހިނގައިގަތީ ހަރުކޮށް ފިޔަވަޅު ނަގަމުންނެވެ.\nހަވީރު 4ޖަހަން ވަނީ ގާތްވެފައެވެ. ޒީނާ އާއި ލިއުޝާ ހުރީ އައިޖިއެމްއެޗްގެ 5ވަނަ ފަންގިފިލާގެ ބެލްކަނީގައި ވާހަކަދައްކާށެވެ.\n"ލިއު. މިފްޒާލް ކީއްތަ ކުރީ؟" ޒީނާ ހިފައިލީ ލިއުޝާގެ އަތުގައެވެ.\n"މޭޒު ދަށުން އަހަރެންގެ ފައިގަ.. އޭނާގެ ފައިން ޖެއްސީ." ލިއުޝާ ވަނީ އެކަމާ ވަރަށް ބޮޑަށް ހާސްވެ، ހިތް ނުތަނަވަސް ވެފައެވެ.\n"ތީ ވަރަށް ދެރަ ކަމެއް! އަހަރެންނަށް ފެންނަނީ ހައިޝަމް ގާތު ބުނަން." ޒީނާ އޭނާއަށް ފެންނަ ގޮތް ޙިއްޞާ ކުރިއެވެ.\n"ނޫން ނޫން! އޭރުން ރަނގަޅެއް ނުވާނެ. އަދި މިއުޅެނީ ރަނގަޅަށް ވަޒީފާ ނުފެށި. ފުރަތަމަ ދުވަހު ވެސް ހައިޝަމް ޑިސަޕޮއިންޓް ކޮށްލީމަ އެވީ ކޯއްޗަކަށް؟" ހައިޝަމްގެ ގާތުގައި މިފްޒާލްގެ ވާހަކަދައްކަން ލިއުޝާ ފަސްޖެހުނެވެ. އެގޮތުގައި އެދެމީހުން ވާހަކަދައްކަން ތިބުމަށްފަހު، ހިނގައިގަތީ ހޮސްޕިޓަލުން ނުކުންނާށެވެ.\nލިއުޝާގެ ޑިއުޓީ ނިމުމުން، ހައިޝަމް ލިއުޝާ ގޮވައިގެން ދިޔައީ އެމީހުންގެ ގެއަށެވެ. އެވަގުތު ވެސް ލިއުޝާގެ ހިތުގައި ކުރެހެމުން ދިޔައީ މިފްޒާލާއި އެކު މިއަދު ކަންތައް ދިމާވެގެން ދިޔަ ގޮތެވެ. ހައިޝަމްގެ ގާތުގައި ހުރިހާ ވާހަކައެއް ޙިއްޞާ ކުރަން ބޭނުން ވިޔަސް، އެ ހިތްވަރެއް ލިއުޝާގެ ކިބައިގައެއް ނެތެވެ. ހައިޝަމް ހީކުރާނެ އެއްޗެއް ނޭނގޭތީ ލިއުޝާ ޖެހިލުން ވަނީއެވެ. މިފްޒާލްއާ އެކު އެއްކޮށް ކިޔެވުމަށްފަހު އެއްކޮށް ވަޒީފާއަށް ވެސް ދާން ޖެހިފައި ވުމުން، މިކަންތައް ހައިޝަމަށް އެނގެއްޖެ ނަަމަ ހައިޝަމްގެ ހިތުގައި ބޮޑު ހާސްކަމެއް އުފެދިގެން ދާނެކަން ލިއުޝާއަށް ޔަޤީނެވެ.\nގަޑިން ރޭގަނޑު 10 ޖަހައި ބޮޑުވެއްޖެއެވެ. އެނދުމަތީގައި އޮތް މިފްޒާލްގެ ހިތުގައި ވަނީ ލިއުޝާ ހާސިލު ކުރުމުގެ ނުގުޑާ ފަދަ އަޒުމެވެ. ކޮންމެ ގޮތެއް ހަދާފައި ވިޔަސް، ލިިއުޝާގެ ލޯބި ކާމިޔާބު ކުރުމަކީ މިފްޒާލްގެ މިހާރުގެ އުއްމީދެވެ. އެނދުމަތީގައި ދެފަރާތަށް ފުރޮޅިލަމުން، މިފްޒާލަށް އާފުރޭ ގޮތްވިއެވެ. ބާލިހުގައި ނިކަން ބާރަށް ބައްދައިގަންނަމުން، މިފްޒާލް އޭނާގެ ދެލޯ މަރައިލިއެވެ. ނިދޭތޯއެވެ. ނަމަވެސް ކުއްލިއަކަށް މިފްޒާލްގެ ދެލޯ ހުޅުވިގެން ދިޔައީ އޭނާގެ ފޯނު ރިންގުވާން ފެށުމުންނެވެ. މިފްޒާލަށް ގުޅަމުން ދިޔައީ އޭނާގެ އެއްބަނޑު އެއްބަފާ ބޭބެ ކަމުގައިވާ މިފްރާހެވެ.\n"ހަލޯ ދޮންބޭ!" މިފްޒާލް ކަރު ކެހިލަމުން ބުނެލިއެވެ.\n"މިފްޒާލް! ކޮއްކޯ. ދޮންބެ މިއުޅެނީ މެރީ ކުރަން.." މިފްރާހު އެެހެން ބުނުމާއި އެކު، މިފްޒާލަށް އުފަލުން އެނދުން ތެދުވެވުނެވެ. އެއީ މިފްޒާލް ވަރަށް ދެކެން ބޭނުންވާ ދުވަހަކަށް ވާތީއެވެ. މިފްރާހުގެ އުމުރުން 35އަހަރު ވީއިރު ވެސް މިފްރާހު ކައިވެންޏެއް ކޮށްފައި ނުވުމުން، އެކަމުގެ ޝަކުވާ އަބަދުވެސް މިފްޒާލް ދިޔައީ ކުރަމުންނެވެ. މިއޮތް ހުރިހާ ދުވަހު މިފްރާހު ދައްކަމުން ދިޔަ އުޒުރަކީ، ލޯބިވާ ކުއްޖަކާ ދިމާ ނުވަނީ ކަމުގައެވެ. މިފްރާހުގެ ހިތް ފަތަހަ ކޮށްލެވޭނެ ޖާދޫގަރަކު އަދި ނުފެންނަ ކަމަށެވެ.\nއެހެން ކަމުން މިފްރާހުގެ ހިތުގައި އެފަދަ މަޤާމެއް ދެވުނީ ކާކަށްތޯ ބަލަން މިފްޒާލް އިންތިހާއަށް ބޭނުންވިއެވެ. މިފްރާހުގެ ހިތް މިލްކު ކޮށްލެވުނީ ކިހާ ރީތިކަމެއް، ނުވަތަ ކޮން ގޮތަކަށް ހުރި ކުއްޖެއްތޯ ބެލުމުގެ ޝައުޤު މިފްޒާލްގެ ހިތުގައި ހުރި ވަރުން އޭނާގެ ހިތުގެ ހިނގުން ވެސް އަވަސް ވިއެވެ. މިފްޒާލްގެ ތުންފަތުން ނުފިލައި ހުރީ ފުޅާ ހިނިތުންވުމެކެވެ.\n"ދޮންބޭ! ކާކުތަ އެއީ؟ ބުނެބަލަ! ފޮޓޯއެއް އެބަ އިންތަ؟" އަވަސް އަވަސްކޮށް މިފްޒާލް އަހައިލިއެވެ.\n"މާދަމާ ކޮއްކޮއާ ދިމާކުރުވާނަމޭ. އޯކޭއެއްނު؟" މިފްރާހު ލުއިކޮށް ހީނލަމުން ބުނެލިއެވެ.\n"ވަރަށް ރީތި ވާނެ. ދޮންބެއަށް ވުރެ މާ ޅަ ކުއްޖެއް. އަދި އޭނައަށް 23އަހަރު. އެކަމު ދޮންބެ ދެކެ ވަރަށް ލޯބިވޭ. ހައުލާ ކިޔާނީ." މިފްރާހު އިތުރަށް އޭނާގެ ލޯބިވެރިޔާއަށް ތަޢުރީފުކޮށްލީ، ލޯބިވެރިޔާގެ ކުރު ތަޢާރަފަކާއި ވެސް އެކުގައެވެ. ނަމަވެސް އެ ތަޢާރަފުން އެނދުގައި އޮތް މިފްޒާލްގެ މުޅި ހަށިގަނޑަށް އެރީ ބޮޑު ލޮޅުންގަނޑެކެވެ. މިފްރާހު އެބުނި ނަމަކީ މިފްޒާލަށް އައު ނަމެއް ނޫނެވެ. ހައުލާގެ އުމުރު ކަމަށް މިފްރާހު އެބުނީ، މިފްޒާލް ވެސް ދަންނަ ހައުލާގެ އުމުރެވެ. މިފްޒާލްގެ ހިތް ބާރު ބާރަށް ތެޅެން ފަށައިފިއެވެ. ވާން މިއުޅޭ ގޮތް ނޭނގުމުން، މިފްޒާލް ޖެހިލުންވިއެވެ. އެއީ މިފްޒާލް ދަންނަ ހައުލާއަށް ވާކަށް އެއްވެސް ހާލެއްގައި އޭނާ ނޭދޭތީއެވެ. އެ ޚިޔާލުތަކުގައި އޮއްވައި، މިފްޒާލަށް ނިދެއްޖެއެވެ.\nހެނދުނު އިރު އެރިގޮތަށް، ހައުލާ ދުވެފައި ކަހަލަ ގޮތަކަށް ގޮސް ވަނީ ފާޚާނާއަށެެވެ. މިއީ ހައުލާގެ އާދައެވެ. ދޭތެރެ ދޭތެެރެއިން މޭނުބައިކޮށް ހޮޑު ލެވޭ ގޮތް ހައުލާއަށް ދިޔައީ ވަމުންނެވެ. އުމުރުން 23 އަހަރު ވީއިރު، ހައުލާއަށް އޭނާގެ ބައްޕައަކީ ކޮބައިކަން ވެސް ނޭނގެއެވެ. ފ.ނިލަންދޫ ރައްޔިތުންގެ މަލާމާތަށް ކެތްނުވެގެން ހައުލާ މާލެ ބަދަލުވީ އޭނާގެ އުމުރުން އެންމެ 15 އަހަރުގައެވެ. އެއިރުން ސުރެ، އެކި ގޭތަކުގައި ނޯކަރީ ކޮށްދީގެން ލިބޭ ލާރިން މާލޭގައި ހައުލާ ދިރިއުޅެމުން ދިޔައެވެ.\nނިލަންދޫ ރައްޔިތުން ބުނާ ގޮތުން ނަަމަ، ހައުލާ އަކީ ބައްޕަ ނެތް ކުއްޖެކެވެ. ހައުލާގެ އުމުރުން7އަހަރުގައި އޭނާގެ މަންމަ ތަމްސީހާ އަމިއްލައަށް ދަން ޖެހިގެން މަރުވީ، ބަނޑަށް 8 މަހުގައެވެ. ހައުލާއަށް ފަހު، ތަމްސީހާއަށް ވަނީ އިތުރު ފިރިހެން ކުއްޖެއް ވެސް ލިބިފައެވެ. ނަމަވެސް އެކުއްޖާއަށް ވީގޮތް އަދި އަދަށް ދާން ވެސް ހައުލާއަކަށް ނޭނގެއެވެ. ރަށުގެ މީހުންގެ ތުންތުންމަތިން އިވޭ ގޮތުން ނަމަ ތަމްސީހާ އެކުއްޖާ މަރައިލީއެވެ. އަނެެއް ބަޔަކު ބުނަމުން ދިޔައީ އެކުއްޖާ ބަޔަކަށް ތަމްސީހާ ދިނީ ކަމުގައެވެ. އެ މައްސަލަ ފުލުހަށް ހުށައެޅިތާ މާގިނަ ދުވަސްތަކެއް ނުވަނީސް އިވުނީ ތަމްސީހާ އަމިއްލައަށް މަރުވި ޚަބަރެވެ. އެވެސް ތަމްސީހާ އިތުރު ދަރިއަކަށް ރަށްމެދަށް ބަލިވެ އިންދައެވެ.\nނިދާ ހޭލައިގެން ވަރަށް އަވަސްކޮށް ނަލަވެގެން ލިއުޝާ ޑިއުޓީއަށް ދިޔައެވެ. ލިއުޝާ ޑިއުޓީއަށް ލުމަށްފަހު، ހައިޝަމް ވެސް ދިޔައީ އޭނާގެ އޮފީހަށެވެ.\nޑޮކްޓަރު ބަލާ ކޮޓަރީގައި ލިއުޝާ އިނީ އެކަނި މާއެކަންޏެވެ. ލިއުޝާއަށް ދޭތެރެ ދޭތެރެއިން ވަށައިގެން ބަލައިލެވެއެވެ. އެހެން އިންދާ ކުއްލިއަކަށް، ލިއުޝާއަށް ބަލައިލެވުނީ ލިއުޝާ އިން ކޮޓަރީގެ ދޮރާއި ދިމާލަށެވެ. ދޮރު ހުޅުވުނު އަޑަށެވެ.\nދޮރުން އެތެރެއަށް ވަތް ޒުވާން ފިރިހެން ކުއްޖާއަށް ލިއުޝާގެ ކަޅި އަމާޒުވެގެން ދިޔައެވެ. އެއީ ހިކިކޮށް ދިގުކޮށް ހުރި ޒުވާނެކެވެ. ގޮޅި ޖެހި ގަމީސް ލައިގެން ހުރި އިރު، އެޒުވާނާ ތިރިއަށް ލައިގެން ހުރީ ފައިކުރިއަށް ބާރުކޮށްފައިވާ ޖިންސެކެވެ. ބޯ ތުނިކޮށް ކޮށާފައި، ހަމުގެ ކުލަ ކޮންމެ ވެސް ވަރަކަށް ކަޅު، މިޒުވާނާ މަޑުމަޑުން ހިނގާފައި އައިސް އިށީންނީ ލިއުޝާގެ ކުރިމަތީގައި އިން ގޮނޑީގައެވެ.\n"ޑޮކްޓަރު." އެޒުވާނާގެ އަޑު ބަރު ނޫނަސް، ވަރަށް ފިރިހެންވަންތައެވެ.\n"ޔެސް! ކިހިނެއްތޯވީ؟" ލިއުޝާގެ ކަޅި އަމާޒުކޮށްލީ އެޒުވާން ފިރިހެން ކުއްޖާއަށެވެ.\n"އަޅުގަނޑަކީ ޒަޔާން. އުމުރުން 19 އަހަރު." އެޒުވާނާގެ ނަމާއި އުމުރު ބުނެލަމުން، އޭނާ ފުން ނޭވާއެއް ލިއެވެ.\n"ޔެސް ޒަޔާން. ކިހިނެއްވީ؟" ލިއުޝާގެ ބެލުމުގައި ވަނީ ސީރިއަސް ކަމެވެ.\n"ޑިޕްރެޝަން." ޒަޔާނަށް ބުނެވުނީ އެވަރަށެވެ. ހަމަ އެއާއި އެކު، ޒަޔާންގެ ދެލޮލުގެ އެސްފިޔަތަކުގެ ތެރެއިން ކަރުނައިގެން ބާނިތައް ކެކެން ފެށިއެވެ. ލިއުޝާގެ ދެލޯ ބޮޑުކޮށްގެން ވަގުތުކޮޅަކު ޒަޔާނަށް ބަލަން އިނދެވުނެވެ.\n"ޒަޔާން؟" ލިއުޝާ މަޑުމަޑުން ބުނެލިއެވެ.\n"އަހަރެން ދުވަހަކުވެސް ޑޮކްޓަރަކަށް ނުދައްކަން. މީހުން ބުނަނީ އަހަރެންމީ މޮޔައެކޭ. އަހަރެންނަށް ހުންނަނީ މޮޔަ ބަލި ޖެހިފައޭ." ޒަޔާންގެ ކޯތާފަތް މަތިން ކަރުނަތައް ދުއްވައިގަތެވެ.\n"އެކަމު އަހަރެންނަށް އެނގޭ! އަހަރެން މީ މޮޔައެއް ނޫން. އަހަރެންނަށް ތަދުވީމަ އެނގޭ. ހިތަށް އަސަރު ކުރޭ! ވާނުވާ ބައެއް ފަހަރު އެނގޭ. އަނެއް ބައިފަހަރު ނޭނގެނީ މޮޔަވެގެނެއް ނޫން. ސިކުނޑި އެކަމަށް ޖާގަ ނުދޭތީ." ޒަޔާން ރޮމުން ކިޔައިދެމުން ދިޔަ ވާހަކަތަކުން ލިއުޝާގެ ހިތަށް އަސަރު ކުރުވަމުން ދިޔައެވެ.\n"ޒަޔާން! ކޮބާ ޒަޔާންގެ ޢާއިލާ؟" ލިއުޝާގެ ހިތުގައި ކުޑަ ވަގުތުކޮޅެއްގެ ތެރޭގައި، ޒަޔާނަށް ޚާއްޞަ ނަޒަރަކުން ބެލެން ފެށުނެވެ. އެހާ ޒުވާންއިރު، އުފުލަމުންދާ ކަންކަން އެނގުމުންނެވެ.\n"ނޭނގެ! އަހަރެންގެ ނުހުރޭ މަންމައެއް. ބައްޕައެއް ވެސް. އެކަމު.." ޒަޔާން އިސްދަށަށް ޖަހައިލިއެވެ. ލިއުޝާ ދިޔައީ ޒަޔާންގެ ވާހަކަތައް ކަނުލައި އަޑު އަހަމުންނެވެ.\n"އެކަމު.. އަހަރެންގެ ދަރިފުޅު ބައެއް ގަޑި ތަކުގަ ގޭގަ އުޅޭނެ. އޭނަ އުޅޭނީ ވަަރަށް އެކަނިވެރިކޮށް." ޒަޔާން އެެހެން ބުނިއިރު އޭނާގެ އަޑު ހީވީ ހިމުންވިހެންނެވެ. ޒަޔާންގެ ދަރިއަކު ހުންނަ ވާހަކަ ބުނުމުން ލިއުޝާ ހައިރާންވިއެވެ. ހައިރާން ކަމުން ފުރިފައިވާ ނަޒަރަކުން ލިއުޝާ ބަލަން އިނީ ޒަޔާނަށެވެ.\n"ކޮބާ އެކުއްޖާގެ މަންމަ؟" ލިއުޝާ އުނދަގުލުން އަހައިލިއެވެ.\n"ނުހުރޭ! އެއީ އަހަރެން ގޮތަށް މަންމަ ނެތް ކުއްޖެއް." ޒަޔާން ދައްކަމުންދާ ވާހަކަތަކުން ލިއުޝާ އިތުރަށްވީ ހައިރާނެވެ.\n"ބޭނުންތަ އަހަރެންގެ ދަރިފުޅު ދެކިލަން ދާން؟" ޒަޔާން އިސް އުފުލައި ބަލައިލީ ލިއުޝާގެ ދެލޮލަށެވެ. ލިއުޝާ އާނއެކޭ ބުނާފަދަ ގޮތަކަށް ބޯޖަހައިލިއެވެ.\nއޮކްސިޖަން ކެފޭގައި ހައިޝަމް އިނީ އޭނާގެ އޮފީސް ބަޔަކާއި އެކު ކޮފީއެއްގައެވެ. އެކި ވާހަކަތައް ދައްކަމުން މަޖާ އަނގަތައް ތަޅަމުން އެމީހުން ގެންދިޔައެވެ. މަސައްކަތުން ކުޑަ ބްރޭކެއް ނަގައިގެން މިފްޒާލާއި ޝިޔާދު ގޮސް ވަނީ އޮކްސިޖަން ކެފޭއަށެވެ. ކޮފީީއަކުން ކަރު ތެތްމާލުމުގެ ބޭނުމުގައެވެ. ކެފޭއަށް ވަނުމާއި އެކު، މިފްޒާލްގެ ލޮލުގައި ފުރަތަމަ ވެސް އަޅައިގަތީ ހައިޝަމެވެ. އެވަގުތު ވެސް އެ ދެމީހުން ދައްކަމުން ދިޔައީ ލިއުޝާ ބްރޭކް ނަގައިގެން ޕޭޝަންޓަކާ އެކީ ބޭރަށް ދިޔަ ވާހަކައެވެ.\nމިފްޒާލް ގޮސް އިށީންނީ ހައިޝަމްމެން ތިބި މޭޒާއި ޖެހިގެން ފަހަތަށް އިން މޭޒުގައެވެ. ޝިޔާދު ވެސް މިފްޒާލްގެ ފަހަތުން އައެވެ.\n"މީ ސަޅި ފުރުޞަތެއް!" މިފްޒާލް ހިނިގަނޑެއް ޖަހައިލިއެވެ. ޝިޔާދު ޖެހިލުންވިއެވެ.\n"ބްރޯ.. މީ އަހަރެންގެ ކުރީގެ ބިޓު. ލިއުޝާ. ޑރ.ލިއުޝާ. އަހަރެން މީނަ ވައިވީމަ ދޫކޮށްލީމަ އެބައުޅޭ އެހެން މީހަކާ މެރީ ކޮށްގެން.." ޝިޔާދުގެ މޫނަށް ބަލަމުން، މިފްޒާލް އެހެން ބުނެލީ އެބަސްތައް ހައިޝަމްގެ ކަންފަތުގެ ހިނދުރިތެރެއަށް ވެއްދުމަށެވެ. ޝިޔާދު ހުރީ މިފްޒާލްގެ އަމަލުތައް ހުއްޓުވަންވީ ގޮތްވެސް ނޭނގިފައެވެ. މިފްޒާލް ދެއްކި ވާހަކަތައް ހައިޝަމް އާއި އޭނާގެ އެކުވެރިންނަށް ހަމަ ރަނގަޅަށް ވެސް އިވުނެވެ.\n"މިހާރު ވެސް ވީ ހޮސްޕިޓަލަށް އައި ކޮންމެވެސް ފިރިހެން ގޮލައަކާ އެކު ބޭރަށް ގޮސް. ހެހެ! އުޅޭ ފާޑު ދޯ؟" މިފްޒާލްގެ ވާހަކަތަކާއި މެދު ނިކަން ގޮތް ހުސްވެފައި ޝިޔާދު އިނީ ބިރުން ވިރިވިރިއެވެ. ހައިޝަމްގެ ކެތްތެރިކަން ކޮޅުންލައި، ހައިޝަމް ފަހަތް ބަލައިލަމުން ކޮޅަށް ތެދުވިއެވެ.\nމިފްޒާލާއި ޝިޔާދު ފެނުމާއި އެކު، ހައިޝަމަށް އެއީ ލިއުޝާއާ އެކު ކިޔެވި ދެމީހުންކަން އެނގުނެވެ. އެއީ ވަހީދު އެކްސިޑެންޓުވީ ރޭގައި ހޮސްޕިޓަލުން އެދެމީހުން ވެސް ހައިޝަމަށް ފެނިފައިވާ ތީއެވެ.\n"ކޮން ލިއުޝާ އެއް؟ އަހަރެންނަށް އެނގޭ ތީ ކޮން ބައެއްކަން؟" ހައިޝަމް ހުރީ ފާޑަކަށެވެ. ރުޅި އާއި ހިތްހަމަ ނުޖެހުން ވެސް ހައިޝަމްގެ ކިބައިން ފެންނަމުން ދިޔައެވެ. ހައިޝަމްގެ ރައްޓެހިން ކަޅި ޖަހައި ނުލައި ބަލަން އިނީ ހައިޝަމް އާއި އަނެއް މޭޒުގަ ތިބި ދެމީހުންނަށެވެ.\n"ސޮރީ ބްރޯ! އަހަރެންނަށް ނޭނގެ ކައެ ހުރި ކަމެއް. އަހަރެންމީ ލިއުގެ ކުރީގެ އެކްސް. ލިއުއަށް ލިބުނު އޭޑީކޭ އިން ވެސް ޗާންސް. އެކަމު، ލިއު ބޭނުންވީ އަހަރެން އައިޖިއެމްއެޗްގަ އުޅޭތީ އެތަނުގަ ހުންނަން. އެކަމު މިހާރު ލިއު ވީ ބްރޭކެއް ނަގައިގެން ފިރިހެން ޕޭޝަންޓަކާ އެކު ބޭރަށް ގޮސް." މިފްޒާލް ދެއްކި ވާހަކަތަކުން، ހައިޝަމްގެ ގާތަށް އައީ އަމަށަކު ރުޅިއެއް ނޫނެވެ. ނަމަވެސް ހައިޝަމް އެވަގުތުގައި ވެސް ބޭނުންވީ އަމިއްލަ އަންހެނުން އެ އެންމެންގެ ތެރޭގައި ދިފާޢު ކުރާށެވެ.\n"ކަލޭ ތިހަދަނީ ދޮގަކަށް ވެސް ވެދާނެ! އަހަރެންގެ ލިއުއެއް ނޫޅޭނެ އެފާޑަކަށް." ހައިޝަމް އަޑު ހަރުކޮށް އެހެން ބުނެލީ، ހިތަށް ވަރަށް އަސަރުކޮށްގެން ހުރެއެވެ.\n"އެހެންވިއްޔާ ގޮސް ތި ހެޔޮ އަންހެނުން ގާތު އަހާ ބަލަ!" މިފްޒާލް ވެސް އަޑު ބާރުކޮށްލިއެވެ. ޝިޔާދު ވަނީ މިފްޒާލް ކަންތައް ކުރި ގޮތުން ކޮޅުނެތް ކޮޅަށް މިފްޒާލް ދެކެ ހިތްހަމަ ނުޖެހިފައެވެ. ހައިޝަމް ވަގުތުކޮޅަކު ހިމޭން ވުމަށްފަހު، ހަރުކޮށް ފިޔަވަޅު ނަގަމުން ހިނގައިގަތީ ކެފޭ އިން ނުކުންނާށެވެ. (ނުނިމޭ)


Kanganage "Thalaivi" ge climax ge shooting faskoffi | Mihaaru\nކަންގަނާ ރަނާވަތުގެ "ތަލައިވީ" ގެ ކްލައިމެކްސްގެ ޝޫޓިން އަންނަ މަހަށް ފަސްކޮށްފި\n12 އޮކްޓޯބަރ 2020 - 08:39\nބަތަލާ ކަންގަނާ ރަނާވަތު މިހާރު ކުޅެމުން އަންނަ ފިލްމު "ތަލައިވީ" ގެ ޝޫޓިން ބޮޑުބައި ނިމުނު ނަމަވެސް ކޮވިޑް-19 އާ ހެދި އިޖުތިމާއީ ގައިދުރުކަން ބަހައްޓަން މަޖުބޫރު ކަމަކަށްވާތީ، ގިނަ ބަޔަކު ބައިވެރިކޮށްގެން ނަގަން ޖެހޭ ފިލްމުގެ ކްލައިމެކްސް ޝޫޓިން އަންނަ މަހަށް ފަސްކޮށްފި އެވެ.\nކޮވިޑާ ހެދި ޝޫޓިން މެދުކެނޑުނު މި ފިލްމުގެ މަސައްކަތް އަލުން ހައިދަރުއާބާދުގައި ފެށީ މި މަހުގެ ފުރަތަމަ ހަފުތާގެ ތެރޭގަ އެވެ. ނަމަވެސް "ތަލައިވީ" ގެ ފަހު ޝެޑިއުލްގެ ޝޫޓިންގެ ބާކީ އަދި 15 ދުވަހުގެ މަސައްކަތް އެބައޮތެވެ. އެކަމަކު އެ މަންޒަރުތައް ނެގެން އޮތީ ކޮވިޑްގެ އުސޫލުތަކަށް ލިބޭ ލުއިތަކާ އެކީގަ އެވެ.\nއިންޑިއާގެ ޓަމިލް ނާޑޫ ސްޓޭޓްގެ ކުރީގެ ޗީފް މިނިސްޓަރު ޖަޔަލަލީތާގެ ވާހަކަ ކިޔައިދޭ ފިލްމުގެ ކްލައިމެކްސްގެ އެންމެ މުހިއްމު އެއް މަންޒަރަކީ އެ ކަމަނާ ގާނޫނު ހަދާ މަޖީލިހުގެ އިދާރާ އިން ނުކުންނަވާ އިރު، ގިނަ އަދަދެއްގެ ބަޔަކު މަރުހަބާކިޔަން ނުކުމެފައިވާ މަންޒަރު ދައްކުވައިދޭ މަންޒަރެކެވެ.\nނަމަވެސް ފިލްމުތަކުގެ ޝޫޓިން މި ވަގުތު ކުރިއަށް ގެންދަން ހުއްދަ ދީފައި ވަނީ ރައްކާތެރިކަމުގެ ގޮތުން ވަރަށް މަދު އަދަދެއްގެ ބަޔަކު ބައިވެރިކޮށްގެން ކަމަށްވާތީ މި ދަ ދަނޑިވަޅުގައި އެފަދަ މަންޒަރެއް ނެގެން ނެތީ އެވެ. "ތަލައިވީ" ގެ ކްލައިމެކްސްގެ މަންޒަރުގައި މަދުވެގެން 350 މީހުންގެ ކްރައުޑެއް ބައިވެރިކުރަން ޖެހެ އެވެ.\nއެހެންވެ ފިލްމުގެ ޓީމުން މިހާރު ނިންމާފައި ވަނީ އަންނަ މަހުގެ ތެރޭގައި ކޮވިޑްގެ އުސޫލުތަކަށް އިތުރު ލުއިތަކެއް ލިބޭނެ ކަމަށް ބެލެވޭތީ ޝޫޓިން ފަސްކުރުމަށެވެ. އެކަން ކަށަވަރުކޮށް ދެމުން ޕްރޮޑިއުސަރު ޝައިލޭޝް އާރް ސިންގް ބުނީ ފިލްމުގެ ބާކީ ހުރި މަންޒަރުތަކުގެ ޝޫޓިން ކުރިއަށް ގެންދާނީ އަންނަ މަހުގެ މެދުތެރޭގައި ކަމަށެވެ.\nއޭނާ ބުނި ގޮތުގައި ހަތް މަސް ފަހުން "ތަލައިވީ" ގެ ޝޫޓިން އަލުން ފެށި އިރު ވެސް މަސައްކަތްތައް ކުރިއަށް ގެންދަން ޖެހުނީ ވަރަށް ދަތިކޮށެވެ. ސަބަބަކީ ރައްކާތެރިކަމުގެ ގޮތުން މި ފަހަރު ކްރޫގެ އެންމެ 30 ޕަސަންޓް މީހުން މަސައްކަތަށް ބޭނުންކުރަން ޖެހުމެވެ. އެހެން ވިޔަސް "ތަލައިވީ" މިހާރު އޮތީ ގާތްގަނޑަކަށް ނިމިފަ އެވެ. ކްލައިމެކްސް ޝޫޓްކޮށްލެވުމުން ދެން އޮންނާނީ ޕޯސްޓް-ޕްރޮޑަކްޝަން ފުރިހަމަކޮށް، ރިލީޒްކުރަންދެން ފިލްމު ޕޮލިޝްކުރުމެވެ.\nކޮވިޑް-19 ގެ ބަލިމަޑުކަން ކުރިމަތި ނުވި ނަމަ އޭއެލް ވިޖޭ ޑައިރެކްޓްކުރާ "ތަލައިވީ" އަކީ މިދިޔަ ޖޫން މަހުގެ 26 ގައި ރިލީޒްކުރާނެ ފިލްމެކެވެ. ނަމަވެސް މަސައްކަތްތައް ހުއްޓި، ފިލްމު ނިންމުން ދިގުލައިގެން ދިއުމުން މިހާރު އަދި ރިލީޒްކުރާނެ އާ ތާރީހެއް ވެސް ނެތެވެ. އެހެންވެ މި ފިލްމު ސިނަމާތަކަށް އަންނާނީ އަންނަ އަހަރު އެވެ.\nއިންޑިއާގައި ވާހަކަ ދައްކައި އުޅޭ މައިގަނޑު ހުރިހާ ބަހަކުން ގެނެސްދޭނެ "ތަލައިވީ" ގެ ކާސްޓުންގެ ތެރޭގައި ބަގިޔާޝްރީ އާއި މަދޫ އާއި އަރްވިންދު ސްވާމީ އާއި ޕްރަކާޝް ރާޖާއި ޕޫރްނިމާ ހިމެނެ އެވެ.\nކަންގަނާ އަކީ ބޮލުގެ ރިހުމެއް: ހެންސަލް


Madagascar in ufadhdhaigen ulhey 'Covid-Organics' ge vaahaka - vNews.mv\nމަޑަގަސްކަރައިން އުފައްދައިގެންއުޅޭ "ކޮވިޑް-އޯގަނިކްސް" ގެ ވާހަކަ: އެފްރިކާގައި މަގްބޫލް\nސައިފް އަޒްހަރު 09 May 2020, 05:57\nއެއީ އާރޓެމިޒިއާ ނަމަކަށްކިޔާ ގަހެއްގެ ދިޔަ ބޭނުންކޮށްގެން އުފައްދާ ބުއިމެކެވެ. އާރޓެމިޒިއާއަކީ އެތައްސަތޭކަ ވައްތަރެއް ހިމެނޭ ޑޭޒީ އާއިލާގެ ގަހެކެވެ. އާރޓެމިޒިއާއަކީ މެލޭރިއާބޭސް އުފެއްދުމަށްވެސް ބޭނުންކުރާ ގަހެކެވެ.\nމިގަހުގެދިޔަ ބޭނުންކޮށްގެން މަޑަގަސްކަރައިން އުފައްދާ ބުއިމަށް އެގައުމުން ދީފައިވާ ނަމަކީ "ކޮވިޑް-އޯގަނިކްސް" އެވެ.\nމަޑަގަސްކަރައިން ދައުވާކުރާ ގޮތުގައި، އެ ބުއިމަކީ ކޮވިޑް-19 ބަލިން ފަސޭހަވާ ބުއިމެކެވެ. އެއީ، ކޮވިޑް ބައްޔަށް ފަރުވާލިބޭ ބުއިމެކެވެ. އަދި އެ ބުއިމުން ބަލިޖެހުމުން ދުރުކޮށްދެއެވެ.\nމިބުއިން މަޑަގަސްކަރައިގައި ރަސްމީގޮތުން އިފްތިތާހް ކޮށްދެއްވާފައިވަނީ މިދިޔަމަހު އެގައުމުގެ ރައީސް އެންޑްރީ ރަޖޮއިލީނާއެވެ.\nޕްރެސް ކޮންފަރެންސެއްގައި މި ބުއިން އިފްތިތާހް ކޮށްދެއްވި ދުވަހު ރައީސް ރަޖޮއިލީނާ ވިދާޅުވީ، އެ ބުއިމުގެ ސަބަބުން ކޮވިޑް-19 ބަލިޖެހުނު ދެމީހުން ބަލިން ފަސޭހަވެފައިވާ ކަމަށެވެ.\n"ކޮވިޑް-އޯގަނިކްސް" އިފްތިތާހް ކޮށްދެއްވުމަށްފަހު މަޑަގަސްކަރައިގެ ރައީސް އެންޑްރީ ރަޖޮއިލިނާ އޭގެ ފުޅިއެއް ހިއްޕަވަނީ:\n"ކޮވިޑް-އޯގަނިކްސް" އަކީ މަޑަގަސްކަރައިގެ ސަރުކާރުން ހިންގާ މަލަގަސީ އިންސްޓިޓިއުޓް އޮފް އެޕްލައިޑް ރިސާޗްއިން އުފައްދާ ބުއިމެކެވެ.\nރައީސް އެންޑްރީ ރަޖޮއިލީނާ މި ބުއިން އިފްތިތާހްކޮށްދެއްވި ފަހުން އެގައުމުން ގެންދަނީ މީގެ އެތައްހާސް ފުޅިއެއް އުފައްދައި، ބާޒާރަށް ނެރެމުންނެވެ.\nމަޑަގަސްކަރައިގައި މީގެ ފުޅިއެއް ވިއްކަނީ އެމެރިކާގެ ސާޅީސް ސެންޓަށެވެ.\nދުނިޔޭގެ ސިއްހަތު ޖަމްޢިއްޔާ، ޑަބްލިޔޫއެޗްއޯގެ އިންޒާރާއެކުވެސް މަޑަގަސްކަރައިން މިހާރުވަނީ "ކޮވިޑް-އޯގަނިކްސް" އެހެން ގައުމުތަކަށް އެކްސްޕޯޓްކުރަން ފަށާފައެވެ.\nޑަބްލިޔޫއެޗްއޯއިން ބުނެފައިވަނީ، މަޑަގަސްކަރައިން ބުނިނަމަވެސް، މި ބުއިމަކީ ކޮވިޑް-19 ބައްޔަށް ޝިފާއެއް ލިބޭ ބުއިމެއްކަން އަދި ހޯދިފައި ނުވާކަމަށެވެ.\nއަދި އާރޓެމިޒިއާ ގަހުގެ މާއްދާއެއް މެލޭރިއާ ބޭސް އުފެއްދުމަށް ބޭނުންކުރި ނަމަވެސް، ސީދާ އެ ގަހަކީ އޭގެ ޒާތުގައި މެލޭރިއާއަށް ފަރުވާލިބޭ ގަހެއް ނޫންކަން ޑަބްލިޔޫއެޗްއޯއިން ފާހަގަކުރެއެވެ.\nއެފްރިކާ ސެންޓަރސް ފޮރ ޑިޒީޒް ކޮންޓްރޯލް އެންޑް ޕްރިވެންޝަންއިންވެސް ބުނެފައިވަނީ، މަޑަގަސްކަރައިން އުފައްދައިގެންއުޅޭ ބުއިން ފަރުވާތެރިކަމާއެކު ޓެސްޓްކުރަންޖެހޭ ކަމަށެވެ.\nޑަބްލިޔޫއެޗްއޯއިން އިންޒާރު ކޮށްފައިވަނިކޮށް، މަޑަގަސްކަރައިންވަނީ މިބުއިން އެފްރިކާގެ އެތައް ގައުމަކަށް މިހާރުވެސް ބޭރުކޮށްފައެވެ.\nއެގޮތުން، އެފްރިކާގެ ގައުމުތައް ކަމަށްވާ އިއުއެޓޯރިއަލް ގިނީ، ސެންޓްރަލް އެފްރިކަން ރިޕަބްލިކް، ރިޕަބްލިކް އޮފް ކޮންގޯ، ޑީއާރް ކޮންގޯ، ލައިބީރިއާ އަދި ގިނީ-ބިސާއުއަށް މަޑަގަސްކަރައިން މިހާރަށްވެސް ވަނީ އެތައްހާސް ފުޅިއެއް ހިލޭ ފޮނުވައިދީފައެވެ. ގިނީ-ބިސާއުއަށް 16،000 ޑޯޒް ފޮނުވާފައިވާއިރު، އެގައުމުންދަނީ އެފްރިކާގެ އިތުރު 14 ގައުމަކަށް އެ ބުއިން ފޮނުވަމުންނެވެ.\nއެފްރިކާގެ ގިނަ ގައުމުން މިހާރު ގެންދަނީ މިބުއިން ގަތުމަށް އޯޑަރުވެސް ދެމުންނެވެ. އެގޮތުން، ވިޔަފާރި އުސޫލުން މަޑަގަސްކަރައިން ބޭރުކުރި ފުރަތަމަ ޝިޕްމަންޓް ފޮނުވާފައިވަނީ ޓެންޒޭނިއާއަށެވެ.\nލައިބީއާގެ ޑެޕިއުޓި އިންފޮމޭޝަން މިނިސްޓަރ އިއުޖީން ފާރގޯން ވިދާޅުވީ، އެގައުމަށް ލިބިފައިވާ "ކޮވިޑް-އޯގަނިކްސް" ބުއިން އާންމުންނަށް ބެހުމުގެކުރިން އިތުރު ޓެސްޓްތަކެއް ހެދުމަށް ހަމަޖެހިފައި ނުވާކަމަށެވެ.\nއޭނާގެ ވިދާޅުވީ، އެފްރިކާގައި މިނޫންވެސް ވަރަށް މަޝްހޫރު އެތައް ހަކީމީ ބޭސްތައް އުފައްދައިގެން ބޭނުންކުރާ ކަމަށާއި، އެފަދަ ބޭސްތަކަކީ ޑަބްލިޔޫއެޗްއޯއިން ޓެސްޓްކޮށްފައިވާ ބޭސްތަކެއް ނޫން ކަމަށެވެ.\n"މަޑަގަސްކަރައަކީ އެފްރިކާގެ ގައުމެއް. އެހެންކަމުން، އަޅުގަނޑުމެންވެސް ކުރިއަށްދާނީ އެފްރިކާގެ ގައުމެއްގެގޮތުގައި. އެފްރިކާގެ ހަކީމީ ބޭސްތައް ބޭނުންކުރުމާއިގެން އަޅުގަނޑުމެން ކުރިއަށްދާނަން"\nއެހެން ނަމަވެސް، ޑަބްލިޔޫއެޗްއޯގެ އެފްރިކާ ރީޖަންގެ ވެރިޔާ މަޓްޝިޑިސޯ މޮއޭޓީ ވަނީ، މަޑަގަސްކަރައިން އުފައްދައިގެންއުޅޭ ބުއިމާމެދު ކަންބޮޑުވުން ފާޅުކުރައްވާފައެވެ.\nއޭނާ ވިދާޅުވީ "ކޮވިޑް-އޯގަނިކްސް" ބުއީމާ ކޮވިޑް-19 ބަލި ނުޖެހޭނޭ ކަމަށް މީހުންނަށް ހީވެ، އުޅެވޭގޮތަކުން އެންމެންގެ މެދުގައި ބަލިގަނޑު ފެތުރުމުގެ ނުރައްކާ އެބައޮތް ކަމަށެވެ.\nއެފްރިކަން ޔޫނިއަނުން ބުނެފައިވަނީ، މަޑަގަސްކަރައިން އުފައްދައިގެން އުޅޭ "ކޮވިޑް-އޯގަނިކްސް" ގެ ޓެކްނިކަލް ޑޭޓާ ހޯދުމުގެ މަސައްކަތް ކުރަމުންދާ ކަމަށާއި، އެމައުލޫމާތު ލިބުމުން އެފްރިކާ ސީޑީސީއާ ހިއްސާކުރާނޭ ކަމަށެވެ.


LeT terroristun mihaaruves Afghanistan gai eba thibi : Pentagon - The Press\nSaturday, September 21, 2019 25 °C moderate rainLast Updated4hours ago\nއެލްއީޓީ ޓެރަރިސްޓުން މިހާރުވެސް އަފްޣާނިސްތާނުގައި އެބަތިބި: ޕެންޓަގަން\nއައިޝާ ރީމާ 25 May 2019, 12:35\nހައްދުފަހަނައަޅާފައިވާ ޓެރަރިސްޓް ހަނގުރާމަވެރިން ރަމްޒުކޮށްދިނުމަށް ބޭނުންކޮށްފައިވާ ތަސްވީރެއް/ފޮޓޯ: މޭރީނިއުސް\nޕާކިސްތާނަށް ނިސްބަތްވާ ލަޝްކަރީ ތޮއިބާ (އެލްއީޓީ) ޖަމާއަތަކަށް ނިސްވަތްވާ 300 އެއްހާ ޓެރަރިސްޓް ހަނގުރާމަވެރިން މިހާރުވެސް އަފްޣާނިސްތާނުގައި ހަރަކާތްތެރިވަމުންދާ ކަމަށް އެމެރިކާގެ ދިފާއީ ވުޒާރާ (ޕެންޓަގަން)އިން އާންމުކުރި ރިޕޯޓެއް ބުނެފިއެވެ.\nއެލްއީޓީއަކީ ބައިނަލްއަގުވާމީ ފެންވަރުގެ ޓެރިސްޓް ޖަމާއަތެއް ކަމަށް އެމެރިކާއާއި އދއިންވެސް މީގެ ކުރިން ވަނީ ކަނޑައަޅާފައެވެ.\nއެމެރިކާއާއި އެމެރިކާއަށް އެއްބާރުލުންދޭ ގައުމުތަކުގެ އަސްކަރީ ބާރުތަކަށް އަފްޣާނިސްތާނުގެ ފަސްގަނޑުގައި ނުރައްކާ ކުރިމަތިކުރާ ހަނގުރާމަވެރިންގެ ތެރޭގައި އެލްއީޓީގެ އިތުރުން އަދި3ޓެރަރިސްޓް ގުރޫޕެއްގެ ހަނގުރާމަވެރިން ހިމެނޭ ކަމަށް ޕެންޓަގަންގެ ރިޕޯޓްގައި ވަނީ ފާހަގަކޮށްފައެވެ.\nއެލްއީޓީގެ އިތުރުން ނުރައްކާ ކުރިމަތިކުރާ ޓެރަރިސްޓް ގުރޫޕުތަކުގެ ތެރޭގައި ހައްގާނީ ނެޓްވާކާ އިރުމަތީ ތުރުކަމަނިސްތާނަށް ނިސްބަތްވާ އެޓިމް ޖަމާއަތް ހިމެނެއެވެ.\nޕެންޓަގަންގެ ރިޕޯޓް ބުނާ ގޮތުގައި ހައްގާނީ ނެޓްވާނާ، އައިސިސް-ކޭއާއި ތަހްރީކީ ތޯލިބާނު ޖަމާއަތުން ކުރެ ކޮންމެ ޖަމާއަތަކަށް ނިސްބަތްވާ 3000-5000 ޓެރަރިސްޓުން މިހާރުވެސް އަފްޣާނިސްތާނުގައި އެބަތިއްބެވެ.\nދެކުނު އޭޝިޔާ ސަރަހައްދުގައި ޓެރަރިސްޓުންގެ މައި ކިއްލާ ހުންނާނީ ޕާކިސްތާނުގައި ކަމަށް ދުނިޔޭގެ ބޮޑެތި ބާރުތަކާ އޭޝިއާގެ ބައެއް ބާރުތަކުންވެސް ބުނަމުންދާއިރު، ޕާކިސްތާނުން ދަނީ މި ތުހުމަތުތަކަށް ތަކުރާރުކޮށް އިންކާރު ކުރަމުންނެވެ.\nއަފްޣާނިސްތާނު ދުނިޔެ ޓެރަރިޒަމް ޕާކިސްތާން\nއެމެރިކާގެ ޝިކާރައަކަށް އަފްގާނިސްތާނުގެ އާންމުން!\nއެމެރިކާއިން އަނެއްކާވެސް އަފްޣާން ހަނގުރާމަ ފަށަނީ!\nއެއްބަސްވުން ބާތިލުކުރުމުގެ ގެއްލުން ބޮޑީ އެމެރިކާއަށް: ތޯލިބާނު\nތޯލިބާނު ސުލްހައިގެ އެއްބަސްވުން ކެންސަލް: ޓްރަމްޕް\nނޫސްވެރިންތަކެއް ތޯލިބާނުންގެ އަޅުވެތިކަމަށް!\nޕާކިސްތާނުގެ ޝަކުވާ އަފްޣާނިސްތާނުން އދ އަށް!


BREAKING: Masthuvaa Thakehchaaeku Principalaku Hayyarukohffi - Vaguthu\nގިނަ އަދަދެއްގެ މަސްތުވާތަކެއްޗާއެކު ސްކޫލެއްގެ ޕްރިންސިޕަލަކު ހައްޔަރުކޮށްފިއެވެ.\nހައްޔަރުކޮށްފައި ވަނީ ނ. މާޅެންދޫ ސްކޫލްގެ ޕްރިންސިޕަލް ޔޫސުފް އާދަމްއެވެ.\n"ވަގުތު"އަށް އެނގިފައިވާގޮތުން އޭނާ ހައްޔަރުކޮށްފައި ވަނީ މިއަދު މެންދުރެއްހާއިރުއެވެ. ހައްޔަރު ކުރީ ލޯންޗަކުން އެރަށަށް ގެންދިޔަ ކޮތަޅެއް ހިފައިގެން ދަނިކޮށެވެ.\nއޭނާގެ ނަން ޖަހާފައި ހުރި ކޮތަޅު ހިފައިގެން ދަނިކޮށް އޭނާ ހުއްޓުވާ ބެލިއިރު، އޭގެން ވަނީ މަސްތުވާތަކެތި ފެނިފައެވެ.\nއޭނާގެ އަތުން ފަސް ގްރާމްގެ މަސްތުވާތަކެތި ފެނިފައިވާކަަމަށް މައުލޫމާތު ލިބެއެވެ. އޭނާ މިހާރު ހުރީ ލަންދޫ ފުލުހުންގެ ބެލުމުގެ ދަށުގައެވެ.\nފުލުހުންގެ މީޑިއާ އޮފިޝަލް "ވަގުތު"އަށް ވިދާޅުވީ، މިއަދު މެންދުރު ފަހު މާޅެންދޫ ފުލުހުން ހިންގި އޮޕަރޭޝަނެއްގައި ފަސް ގްރާމް މަސްތުވާތަކެއްޗާއެކު 49 އަހަރުގެ ދިވެހި ފިރިހެނެއް ހައްޔަރުކޮށްފައިވާ ކަަމަށެވެ.\nއޮފިޝަލް ވިދާޅުވިގޮތުގައި، ހައްޔަރުކޮށްފައިވާ މީހާއަކީ ޒިންމާދާއރު ވަޒީފާއެއް އަދާކުރަމުންދާ މީހެއްކަމުން، ކަމާއި ގުޅޭ އިދާރާއަށް މައުލޫމާތު ހިއްސާކޮށްފައިވާނެ އެވެ.\nފުރަގަސް ފަރާތުގައި މަސްތުވާތަކެތި ފޮރުވައިގެން ދިޔަ ދިވެއްސަކު ހައްޔަރުކޮށްފި\nނޭކުރެންދޫގައި ވޮޗަރަށް ހަމަލާދިން މައްސަލާގައި ދެ މީހަކު ހައްޔަރު\nތަޙްޤީޤު ގޯސްވެފައި އޮތުމުން މަސްތުވާތަކެތި އެތެރެކުރި ދިވެހި އަންހެނަކު ސަލާމަތްވެއްޖެ\nޖެނުއަރީ 13, 2020 15:28\nއެޑިއުކޭޝަން މިނިސްޓްރީއިން ޒިންމާ ނަގާނެބާ؟\nޖެނުއަރީ 13, 2020 15:29\nޕް ރިންސިޕަލް ގެ އަގުވަށްޓާލުމަށް ކު ރިކަމެއް ކަމަށް ބެލެވޭ.\nޖެނުއަރީ 13, 2020 15:32\nހަމަ އެޖެންޑާ 19 ގަ ހަލަނިކަން\nޖެނުއަރީ 13, 2020 15:33\nއެޖެންޑާ 19ގެ ވަށާޖެހޭ ތައުލީމު . އެވަރުމީހުން ކުޑަކުދިން ނާއި ގާތްނުކުރޭ\nޖެނުއަރީ 13, 2020 15:45\nއޭނާޔަށްވެސް އެކަން ހުއްދަވީމަނު ކުރާނީ. މުސާއިން ނުވާތީ އާމުދަނީ ހޯދުމަށް ކޮއްލާކަމެއް. އަނެއްހެން ދަރިވަރުނަށް ދޭކައްނޫން. މަށައް ބޮޑަށް ވައްތަރީ ބަޔަކު ދިންލަޑެއްހެން.\nޖެނުއަރީ 13, 2020 15:54\nމިއީ ދަރިވަރުންނަށް ނަމޫނާއަކަށް ވާންޖެހޭ މީހާގެ ފެންވަރު!!! އަދި ނޭނގޭ ވެރިމީހާގެ ހާލަތެއް\nޖެނުއަރީ 19, 2020 14:31\nކަމުގެ ހަގީގަތް ނޭނގި ތިކަހަލަ އެއްޗިސް މީހުންނާ ދިމާލަށް ކިޔުން ރަނގަޅެއް ނޫން. ފަހަރެއްގައި އެ ވެދާނެ އެއްނު މީހަކު ދިން ލަނޑަކަށް ވެސް. މި ޒަމާނަކީ އެއްވެސް މީހަކަށް އިތުބާރު ކުރެވެން އޮންނަ އިރެއް ނޫން. އެއަށްވުރެ މީހުން މާ ޖާހިލު\nޖެނުއަރީ 13, 2020 16:06\nއޭނަގެ ބެހެއްޓުމުގެ ދަށުން ހިންގާ ސްކޫލްގެ ދަރިވަރުން އެޖެންޑާ 19 އާ އެއްގޮތަށް ތަރުބިއްޔަތު ކުރުމަކީ އޭނަގެ ޒިންމާއެއް. ވަރަށް ވާހަކަ.\nޖެނުއަރީ 13, 2020 16:22\nމި ހަފުތާ ސްކޫލްތަކުގެ ޕްރިންސިޕަލުން ވަރަށް އަވަދިނެތި އުޅެނީ އާ މަންހަޖަށް ދަރިވަރުން އަހުލުވެރިކުރުވުގެ ހަރަކާތްތަކުގައި! ވެދާނެ އާމަންހަޖަށް ދަރިވަރުންން އަހުލުވެރިކުރުވަނީމަކަށްވެސް! ވާނުވާ ވަކިކުރަން ޖެހޭނީ އާ މަންހަޖުގައި ތި އޮވޭތޯ ބަލާލަމް!\nޖެނުއަރީ 13, 2020 16:25\nފޭރުނު ފުލުސްގެ ނަންކޮބާތޯ؟\nޖެނުއަރީ 13, 2020 16:38\nނުބައި ޕޭޖެއްގަ ތިއުޅުއްވަނީ\nޖެނުއަރީ 13, 2020 16:58\nއެޑިއުކޭސަން މިނިސްޓަރރ ރު އިސްތިއުފާ މިހެންވެ ބުނަނީ މިއީ ލާދީނީ ކަމާއި މަސްތުވާތަަކެއްޗާއި ބަނހގު ރަލުގެ ސަ ރުކާރރ ރެކޭ\nޖެނުއަރީ 13, 2020 17:07\nދިވެހީންނާއި ދިވެހީންގެ ކޮމެންޓް.\nކަމުގެ ދެކޮޅު ނުބަލާ ހަމަ ހިތައް އެރި މޮޅު އެއްޗެއް ލިޔެލާނެ. ޢެވަރިހަމަ އޮންނަ ސުރުޚީއާ ނުގުޅުނަސް.\nތިޔައީ ޓީޗަރުން ހޯދަން އިންޑިޔާ ކުންފުންނަށް ދިންސަބަބު އިންޑިޔާއިން ޓީޗަރުންމަސްތުވާތަކެތި ޑިއުޓީ ފުރީކޮށް ވާވާ އެޖެންޑާ ނަވާރަ ތަފާތު ވާނެ ހެހެ ހޭ ނަސީދޫ\nޖެނުއަރީ 13, 2020 21:59\nޖެނުއަރީ 14, 2020 01:15\nގިނަ އަދަދެއްގެ މަސްތުވާ ތަކެއްޗޯ ސުރުޚީގަ އޮތީ.. ޚަބަރު ކިޔާލިއިރު5ގްރާމޯ ފެނުނީ އޮތީ.\nޖެނުއަރީ 14, 2020 07:23\nރަލާއި،މަސްތުވާ ތަކެތި ހޯދައިގެންނޫނީ އަދި އެބޮއި ހަދަން ގޮވާލި ސަރުކާރެއް އެހެންވީމަ ޒުވާނުންނާ، ރައްޔިތުން އެބޭނުންނުކޮށް، ސަރުކާރުގެ ގޮވާލުންތަކަށް އިޖާބަދޭންޖެހެއެވެ.\nޖެނުއަރީ 14, 2020 09:20\nވަޒީފާ ގަޑު ވެސް ދިޔައީ.. ގަދަރު ވެސް ދިޔައީ... ދެން ބޮއެ ބޮއެ އުޅޭ! ތި ވަޒީފާ އެން ދެން ނުލިބޭނެ... ސޭޑް\nޖެނުއަރީ 14, 2020 18:50\nމީހަމަގަސްތުގަ ރާވަަަޢިގެން ދިން ލަނޑެޢް ހެން ހީވޭ މާދަމާ ތިޔަބޭފުޅާ ޔައްވެސް މިފަދަ ގޮތެއް ދިމާވެ ދާނެ\nޖެނުއަރީ 16, 2020 14:11\nތިކަން ކުރާ މީހަކު ތިހާ އާދައިގެ ކޮތަޅެއްގަ ތި ގެންނާނެތަ ... ތީ ބަޔަކު ރާވައިގެން ކުރި ކަމަކަށްވާނީ މި ނޫން ދުވަހެއް ކޮންމެ މީހަކަށް ވެސް އަންނާނެ\nޖެނުއަރީ 17, 2020 16:30\nބަލަ، ޕްރިންސިޕްލުގެ ތިޔަ މައްސަލަ އަދި ތަޙުގީގުކުރަނީ. މީހަކު ލަނޑެއް ދޭންވެސް ތިފަދަ ކަމެއް ކޮށްފާނެ. މިހާލަތުގަ އޭނަޔަށް އެއްޗެހިކިޔާ ހެދުން ރަނގަޅެއްނޫން. ކަލޭމެން ތަހުޒީބު ވާނީ ކިހިނެއް ހެދީމަތަ.\nޖެނުއަރީ 18, 2020 11:44\nޢެޖެންޑާ 19 ތަފާތުވަނެ


Series: Aailee Heyo Binga - Firimeehaa ge faraathun adhaakuran jehey Haqquthah\nޢާއިލީ ހެޔޮ ބިންގާ (2): ފިރިމީހާގެ ފަރާތުން އަނބިމީހާއަށް އަދާކުރަންޖެހޭ ޙައްޤުތައް\nލިޔުއްވީ: ޝައިޚް ޢަބްދުލް ހާދީ|2020-06-22T11:17:53+05:00June 22nd, 2020|އަޚްލާޤު, ފިޤުހު, ދީން|\nމި ލިޔުމަކީ ޢާއިލީ ހެޔޮ ބިންޤާ ސިލްސިލާގައި ހިމެނޭ3ލިޔުމުގެތެރެއިން2ވަނަ ލިޔުމެވެ.\nއިސްވެ ދިޔަ ބައި ވާނީ ފިރިމީހާގެ ފަރާތުން އަނބިމީހާއަށް އަދާކުރަންޖެހޭ ބައެއް ޙަޤުތަކަށް އަލި އަޅުވާލާފައެވެ. އޭގެއިތުން އަދާކުރަން ޖެހޭ ޙައްޤުތަކުގެ ތެރޭގައި:\nއިސްލާމްދީނުގެ މައިގަނޑު އުޞޫލުތަކާއި ވާޖިބުތައް އެނގޭނޭ މިންވަރަށް ޢިލްމު އުނގަންނައި ދިނުމަކީ އަނބިމީހާގެ ޙައްޤުގައި ފިރިމީހާ ކޮންދޭންޖެހޭ ކަމެކެވެ. އަދި އަނބިމީހާއަށް އުނގަންނައި ދިނުމުގެ ޤާބިލުކަން ފިރިމީހާގެ ކިބައިގާ ނެތްނަމަ ތަޢުލީމީ މަރުކަޒުތަކަށްގޮސް ކިޔެވުމުގެ އިޛްނަ ދޭންޖެހޭނެއެވެ. އެހެނީ އެންމެ ކުޑަމިނުން ތިމާގެ އަމިއްލަ ނަފުސުގެ އަޅުކަންތައް އަދާކޮށްގެން އުޅެވޭ މިންވަރަށް ދީނުގެ ތަޢުލީމު ލިބިފައި ހުންނަންޖެހެއެވެ. އަދި ތިމާގެ ދަރިން ތަރުބިއްޔަތުކޮށް ގެންގުޅެވޭނެ ވަރަށް ޢިލްމު ހުރުމަކީ ކޮންމެހެން ލާޒިމު ކަމެކެވެ. މާތް ﷲ ކީރިތި ޤްރުއާނުގައި ވަޙީ ކުރައްވަނީ: ﴿ يَا أَيُّهَا الَّذِينَ آمَنُوا قُوا أَنفُسَكُمْ وَأَهْلِيكُمْ نَارً‌ا وَقُودُهَا النَّاسُ وَالْحِجَارَ‌ةُ عَلَيْهَا مَلَائِكَةٌ غِلَاظٌ شِدَادٌ لَّا يَعْصُونَ اللَّـهَ مَا أَمَرَ‌هُمْ وَيَفْعَلُونَ مَا يُؤْمَرُ‌ونَ ﴾ މާނަ: “އޭ އީމާންވެއްޖެ މީސްތަކުންނޭވެ! ތިޔަބައިމީހުންގެ އަމިއްލަ ނަފްސުތަކާއި، ތިޔަބައިމީހުންގެ އަހުލުވެރިން، ނަރަކައިން ސަލާމަތްކުރާށެވެ! އެ ނަރަކައިގެ ދަރަކީ، މީހުންނާއި ހިލައެވެ. އެ ނަރަކައިގެ މައްޗަށް (ބަނޑޭރިންކަމުގައި) ހަރުކަށި، އަދި ގަދަފަދަ މަލާއިކަތުންންވެއެވެ. اللَّه، އެބޭކަލުންނަށް ކުރައްވާ އަމުރަކަށް އެބޭކަލުން ނުއުރެދޭނެތެވެ. އަދި އެބޭކަލުންނަށް އަމުރު ކުރައްވާކަންތައް އެބޭކަލުން ކުރައްވާނެތެވެ.”\nއަދިވެސް އެކަލާނގެ ވަޙީ ކުރައްވައެވެ. ﴿ وَأْمُرْ أَهْلَكَ بِالصَّلَاةِ وَاصْطَبِرْ عَلَيْهَا ۖ لَا نَسْأَلُكَ رِ‌زْقًا ۖ نَّحْنُ نَرْ‌زُقُكَ ۗ وَالْعَاقِبَةُ لِلتَّقْوَىٰ ﴾ މާނަ: “އަދި ކަލޭގެފާނުގެ އަހުލުވެރިންނަށް ނަމާދުކުރުމަށް އަމުރުކުރައްވާށެވެ! އަދި އެކަމުގެ މައްޗަށް ކެތްތެރިވެވަޑައިގަންނަވާށެވެ! ރިޒުޤުދެއްވުމަކަށް ކަލޭގެފާނުގެ ކިބަޔަކުން ތިމަންރަސްކަލާނގެ އެދިވޮޑިއެއް ނުގަންނަވަމެވެ. ކަލޭގެފާނަށް ރިޒުޤުދެއްވަނީ، ތިމަންރަސްކަލާނގެއެވެ. ރަނގަޅު ނިމުންވަނީ، ތަޤުވާވެރިންނަށެވެ.”\nދެމަފިރިކަމުގެ ޙަޔާތް ހެޔޮގޮތުގައި ކުރިޔަށް ދިއުމަށްޓަކައި އަނބިމީހާ އާމެދު ހެޔޮކޮން ކަންތައްތައް ކުރުމަކީ ވަރަށް މުޙިއްމު ކަމެކެވެ. އަދި ބަދަހި ދިރިއުޅުމެއްގެ އެއް އަސާސްވެސް މެއެވެ. ހަމަކަށަވަރުން އިސްލާމްދީން ވަނީ އަނބީންނާމެދު ހެޔޮކޮށް ކަންތައްތައް ކުރުމަށް ގޮވާލައްވާފައެވެ. މާތް ﷲ ވަޙި ކުރައްވަނީ: ﴿ يَا أَيُّهَا الَّذِينَ آمَنُوا لَا يَحِلُّ لَكُمْ أَن تَرِ‌ثُوا النِّسَاءَ كَرْ‌هًا ۖ وَلَا تَعْضُلُوهُنَّ لِتَذْهَبُوا بِبَعْضِ مَا آتَيْتُمُوهُنَّ إِلَّا أَن يَأْتِينَ بِفَاحِشَةٍ مُّبَيِّنَةٍ ۚ وَعَاشِرُ‌وهُنَّ بِالْمَعْرُ‌وفِ ۚ فَإِن كَرِ‌هْتُمُوهُنَّ فَعَسَىٰ أَن تَكْرَ‌هُوا شَيْئًا وَيَجْعَلَ اللَّـهُ فِيهِ خَيْرً‌ا كَثِيرً‌ا ﴾ މާނަ: “އޭ إيمان ވެއްޖެ މީސްތަކުންނޭވެ! ނުރުހުމުގައި އަންހެނުން ވާރުތަކޮށް ގަތުމަކީ، ތިޔަބައިމީހުންނަށް حلال ވެގެންވާ ކަމެއްނޫނެވެ. އަދި، ފާޅުވެގެންހުރި ހުތުރުކަން ބޮޑުވެގެންވާ ފާފައެއް އެކަނބަލުން ގެނެސްގަންނަ ކަމުގައިވަންޏާ މެނުވީ އެކަނބަލުންނަށް ތިޔަބައިމީހުން ދީފައިވާ ތަކެތީގެ ތެރެއިން ބަޔެއް އަތުލައިގަތުމަށްޓަކައި އެކަނބަލުންނަށް ދަތިނުކުރާށެވެ! އަދި، ހެޔޮގޮތުގައި އެކަނބަލުންނާއެކު އުޅޭށެވެ! ތިޔަބައިމީހުން އެކަނބަލުންނާ ނުރުހުންތެރި ވެއްޖެނަމަ (ދަންނާށެވެ!) ބައެއްފަހަރަށް ތިޔަބައިމީހުން އެއްޗަކަށް ނުރުހުން ވެދާނެއެވެ. އަދި، އެ އެއްޗެއްގައި اللَّه ގިނަވެގެންވާ ހެޔޮކަން ލައްވައިފާނެތެވެ.”\nޢާއިޝާ ރަޟިޔަﷲ ޢަންހާ ވިދާޅުވިއެވެ. ރަސޫލާ ﷺ ޙަދީޘް ކުރެއްވިއެވެ: (خيركم خيركم لأهله، وأنا خيركم لأهلي) މާނަ: “ތިޔަބައިމީހުންގެ ތެރެއިން އެންމެ ހެޔޮ މީހަކީ ތިޔަބައިމީހުންގެ އަހުލަށް (ޢާއިލާ) އެންމެ ހެޔޮ މީހާއެވެ. އަދި ތިމަންކަލޭގެފާނަކީ ތިޔަބައިމީހުންގެ ތެރިން އަހުލުންނަށް އެންމެ ހެޔޮ މީހާއެވެ.”\nރަސޫލުﷲ ﷺ ޙަދީޘް ކުރެއްވިއެވެ. (استوصوا بالنساء خيرا) މާނައަކީ: "އަނބިންނާއި މެދު ހެޔޮކޮށް ހިތުމަށް ތިމަންކަލޭގެފާނު ތިޔަބައިމީހުންނަށް ވަޞިއްޔަތް ކުރައްވަމެވެ".\nއަނބިންގެ މެދުގައި ހަމަހަމަކޮށް ކަންތައް ކުރުން\nއެއް އަންބަށްވުރެ ގިނައިން ތިބި ކަމުގައިވަނީނަމަ ހުރިހާ އަނބިންގެ މެދުގައި ޢަދްލުވެރިކޮށް އިންޞާފުން ކަންތައް ކުރުމަކީ ފިރިމީހާގެ މައްޗަށް ވާޖިބު ކަމެކެވެ. އެގޮތުން އެކަނބަލުންނާއި އެކު ރޭކުރުމުގައްޔާއި ކެއުންބުއިމާއި އަންނައުނު ހޯދައިދިނުމުގައި އިންސާފުވެރިވާން ޖެހޭނެއެވެ. ނަބިއްޔާ ﷺ ދަތުރެއްގައި ދާނަމަ އަނބީންގެ މެދުގައި ޤުރުޢަތު ލައެވެ. ޢާއިޝާ ރަޟިޔަﷲ ޢަންހާ ވިދާޅުވިއެވެ. ނަބިއްޔާ ﷺ އަނބިންގެ މެދުގައި ކަންތައްތައް ބައްސަވައި އެކަމުގައި ޢަދުލުވެރިވެ އަދި ޙަދީޘް ކުރައްވައެވެ. “اللَّهُمَّ هَذَا قَسْمِي فِيمَا أَمْلِكُ ، فَلَا تَلُمْنِي فِيمَا تَمْلِكُ وَلَا أَمْلِكُ “ މާނަ: ހައްދަވާ ގެންގުޅުއްވާ އިލާހެވެ. މިއީ އެކަމެއްގައި ތިމަންކަލޭގެފާނުގެ އިހްތިޔާރެއް އޮތް ކަމެއްގައި ތިމަންކަލޭގެފާނުގެ ބެހުމެވެ. އިބަ ﷲ ގެ ޙަޟުރަތުގައިވާ ތިމަންކަލޭގެފާނުގެ އިހްތިޔާރު އެކަމެއްގައި ނެތްކަމެއްގައި މި އަޅާ ކުށްވެރި ނުކުރައްވާނދޭވެ.”\nއަނބީންގެ މެދުގައި ޢަދުލުވެރި ނުވެއްޖެނަމަ އެކަމުގައި ހުރި ނުރައްކާވެސް އެހާ ބޮޑެވެ. عَنْ أَبِي هُرَيْرَةَ قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: ” إِذَا كَانَ لِلرَّجُلِ امْرَأَتَانِ فَمَالَ إِلَى إِحْدَاهُمَا حُشِرَ يَوْمَ الْقِيَامَةِ ، وَأَحَدُ شِقَّيْهِ مَائِلٌ ” އަބޫހުރައިރާ ރަޟިޔަﷲ ޢަންހުގެ އަރިހުން ރިވާވެގެން ވެއެވެ. ރަސޫލާ ﷺ ޙަދީޘް ކުރެއްވިއެވެ.” ފިރިހެނަކަށް ދެ އަނބީންތިބެ އޭގެތެރެއިން އެކަކަށް ލެނިބިއްޖެނަމަ، އެމީހަކު ޤިޔާމަތް ދުވަހު މަޙުޝަރު ކުރެވޭނީ އެއްފަރާތް ވާގިނެތިފައިވާ ހާލުގައެވެ.”\nއަނބިމީހާ އަށް ގޯނާވާނެ އެއްވެސް ކަމެއް ނުކުރުން.\nދުރުހިލޭ މީހުނަށް ގޯނާކޮށް އަނިޔާކޮށް ހެދުމަކީވެސް އިސްލާމްދީން މަނާ ކުރައްވާފައިވާ ކަމެކެވެ. އެހެންކަމުން، އަނބިމީހާ އަށް ގޯނާވާނެ ކަމެއް ކުރުމަކީ ވަކީން ބޮޑަށް ގޯސް ކަމެކެވެ. ރަސޫލުﷲ ﷺ ޙަދީޘް ކުރައްވާފައިވެއެވެ. (لا ضَيْرَ أَوْ لا ضَرَر) “މާނައަކީ: “ގެއްލުންދިނުމެއްވެސް އަދި ގެއްލުން ހޯދައިގަތުމެއްވެސް ނުވެއެވެ”.\n سورة التحريم 6\n سورة طه 132\n سورة النساء 19\n سنن الترمذي » كتاب الرضاع » باب ما جاء في حق المرأة على زوجها 3895\n صحيح البخاري » كتاب النكاح » باب الوصاة بالنساء 5186 صحيح مسلم » كتاب الرضاع 1468\n سنن أبي داود » كتاب النكاح » باب في القسم بين النساء 2135\n نصب الراية في تخريج أحاديث الهداية » كتاب النكاح » باب القسم ص 408\n السنن الكبرى للبيهقي 1726


Musaara dheyn aadheys kurumun maraalaane kamah buni: Hayyaru kuri bidheyseen\nމުސާރަ ދޭން އާދޭސް ކުރުމުން މަރާލާނެ ކަމަށް ބުނި: ހައްޔަރުކުރި ބިދޭސީން\nބޮޑުފިނޮޅުގައި ބިދޭސީންތަކެއް: އެ މީހުންނަށް މުސާރަ ނުދޭތާ ހަތް މަސްވެއްޖެ\nބ. އަތޮޅުގައި ރިސޯޓު ހަދަމުންދާ ބޮޑުފިނޮޅުގައި މަސައްކަތް ކުރަމުން ދިޔަ ބިދޭސީންނަށް މުސާރަ ނުދޭތާ އެތައް މަހެއްވެފައިވާއިރު އެ މީހުން މުސާރަ ދޭން ބުނުމުން މަރުގެ އިންޒާރު ދިން ކަމަށް އެ މީހުން ބުނެފި އެވެ.\nއެ މައްސަލާގައި ހައްޔަރު ކުރި 19 މީހަކު އޭދަފުށީ މެޖިސްޓްރޭޓް ކޯޓަށް ހާޒިރު ކުރުމުން އެ މީހުން ވަނީ ކަންބޮޑުވުންތަކެއް ފާޅުކޮށްފަ އެވެ. ރޮއެ ގިސްލަމުން ވާހަކަ ދެއްކި އެކަކު ބުނި ގޮތުގައި އޭނާއަށް މުސާރަ ނުދޭތާ ހަތް މަސް ވެފައިވާއިރު އާއިލާއާއި ދަރިންނަށް ކާންދޭނެ އެއްވެސް ލާރިއެއް ނެތެވެ. އެ މައްސަލާގައި ގިނަ އުނދަގޫތަކެއްވެ، "ބޯ ހަލާކުވެފައިވާ" ކަމަށް އޭނާ ބުންޏެވެ.\nއެ ޝަަކުވާތައް ރިޒް ކުންފުންޏާ ހިއްސާ ކުރުމުން އެ މީހުން މާލެ ފޮނުވާލާނެ ކަމުގެ އިންޒާރު ދިން ކަމަށް އޭނާ ބުންޏެވެ. ދެން ވެސް ގިނަ ދުވަހު މަޑު ކުރުމަށް ފަހު އަނެއްކާ ވެސް އެ ޝަކުވާތައް ކުރުމުން އެ މީހުން ތުޅާދޫ އިން ބަޔަކު ގެނެސް މަރާލާނެ ކަމަށް ބުނި ކަމަށް އެ ބިދޭސީ މީހާ ބުންޏެވެ.\n"މުސާރަ ދޭން ބުނީމަ ތުޅާދޫ އިން ޕާޓޭއިން ގެނެސް ވަޅި ހަރާ މަރާލާނެއޭ ބުނީ،" އޭނާ ބުންޏެވެ.\nފުލުހުން ވަނީ އެ މީހުންނަށް މާރަމާރީ ހިންގުމާއި މުދަލަށް ގެއްލުން ދިނުމާއި ޓެރަރިޒަމް އަދި ވައްކަމުގެ ދައުވާ ވެސްކޮށްފަ އެވެ. އެހެން ނަމަވެސް ހައްޔަރުކޮށްގެން ކޯޓަށް ގެނައި އެންމެން ވެސް ވަނީ މާރަމާރީ ހިންގި ކަމަށް އިންކާރުކޮށްފަ އެވެ. އެ މީހުން ބުނި ގޮތުގައި ފުލުހުންނާ ކުރިމަތިލާ މާރަމާރި ހިންގި އިރު އެ މީހުން ތިބީ ބަދިގޭގަ އެވެ. އަދި އަނެއްބައި މީހުން ތިބީ ކޮޓަރީގަ އެވެ. އެހެން ނަމަވެސް އޭގެ ތެރެއިން ބައެއް ބިދޭސީން ވަނީ މުދަަލަށް ގެއްލުން ދިން ކަމަށް އެއްބަސްވެފަ އެވެ. ނަމަވެސް އެއްވެސް މާރަމާރީއެއް ހިނގި ކަމަށް އެ މީހުން އެއްބަހެއް ނުވެ އެވެ.\nއެކަމާ ގުޅިގެން ފުލުހުން ބުނީ އެ މީހުން ހައްޔަރުކޮށްފައި ވަނީ ރަހީނު ކުރި ދިވެހިންނާއި ބައެއް ބިދޭސީންގެ ވެސް ހެކި ބަސް ނެގުމަށް ފަހުގައި ކަމަށެވެ. އަދި އެކަމާ ގުޅޭ ވީޑިއޯ އަދި އޯޑިއޯތަކެއް ވެސް ހުރި ކަމަށާއި ތަހުގީގު ތެރޭ އެތަކެތި އެނަލައިޒް ކުރުމަށް ފަހު އިތުރު މައުލޫމަތު ލިބޭނެ ކަމަށް ފުލުހުން ބުންޏެވެ.\nމޯލްޑިވްސް ޕޮލިސް ސާވިސް ބިދޭސީން މަރުގެ އިންޒާރު + ބޮޑުފިނޮޅު


PNC ge Raees akah Abdulraheem,4naibun inthihaabukoffi | Mihaaru\nޕީއެންސީގެ އިސް މަގާމުތަކަށް ހޮވި ބޭފުޅުން (ކ-ވ) ސައީދު، ޝުޖާއު، މުންދު، އަބްދުއްރަހީމް އަދި ނިހާން.---ފޮޓޯތައް: މިހާރު\nޕީއެންސީގެ ރައީސަކަށް އަދުރޭ، ނައިބުންނަށް ނިހާން، މުންދު، ޝުޖާއު، ސައީދު\n26 އެޕްރީލް 2019 - 21:01 22 comments\nޕީއެންސީގެ ފުރަތަމަ ކޮންގްރެސްގައި، އެ ޕާޓީގެ ރައީސްކަމަށް ފޮނަދޫ ދާއިރާގެ މެމްބަރު އަބްދުއްރަހީމް ހަމަޖެއްސީ އެ މަގާމަށް އޭނާ ފިޔަވައި އިތުރު ބޭފުޅަކު ކުރިމަތިލާފައި ނުވާތީ އެވެ. އެހެން މަގާމުތަކަށް ބޭފުޅުން އިންތިހާބު ކުރީ 137 މެމްބަރުންގެ މެދުގައި ބޭއްވި ވޯޓުގަ އެވެ.\nޕީއެންސީގެ ނައިބު ރައީސްކަމަށް އިންތިޚާބުކުރި ބޭފުޅުން:\nއަހުމަދު ނިހާން، 126 ވޯޓު.\nމުހައްމަދު ހުސައިން ޝަރީފު (މުންދު)، 122 ވޯޓު.\nބާރަށު ދާއިރާގެ މެމްބަރު އިބްރާހިމް ޝުޖާއު، 122 ވޯޓު.\nކުރީގެ އިކޮނޮމިކް މިނިސްޓަރު މުހައްމަދު ސައީދު، 120 ވޯޓު.\nޕީއެންސީގެ ނައިބު ރައީސުންގެ ގޮތުގައި އިންތިހާބުވި ބޭފުޅުންނާއި އެ އިންތިހާބު ނާކާމިޔާބުވި ނިމާލް، އަދި އެ ޕާޓީގެ ރައީސް އަބްދުއްރަހީމް\nއެ އިންތިޚާބު ނާކާމިޔާބުވި ފެނަކަ ކޯޕަރޭޝަންގެ ކުރީގެ މެނޭޖިން ޑިރެކްޓަރު މުހައްމަދު ނިމާލަށް ލިބިވަޑައިގަތީ 39 ވޯޓެވެ.\nޕީއެންސީގެ ނައިބު ރައީސުންގެ ގޮތުގައި ހަތަރު ބޭފުޅުން އިންތިޚާބު ކުރަން ނިންމީ އެ ޕާޓީގެ އަސާސީ ގަވައިދު މިއަދު އިސްލާހު ކޮށްގެންނެވެ. ޕާޓީގެ ކުރީގެ އަސާސީ ގަވައިދު ބުނާގޮތުން އެ ޕާޓީގައި ތިބޭނީ ދެ ނައިބު ރައީސުންނެވެ. އެމަގާމުގައި ވަގުތީ ގޮތުން މިހާތަނަށް ތިއްބެވީ ސައީދާއި ކުރީގެ ޑިފެންސް މިނިސްޓަރު އާދަމް ޝަރީފެވެ.\nއަންނަ މަހު ހުވާކުރާ 19 ވަނަ ރައްޔިތުންގެ މަޖިލިހުގައި ޕީއެންސީގެ ޕާލަމެންޓްރީ ގުރޫޕް (ޕީޖީ) ގެ ލީޑަރުކަން ކުރައްވާ ފަރާތަކީ ވެސް ޕާޓީގެ ނައިބު ރައީސުންގެ ފެންވަރުގެ ބޭފުޅެއް ކަމަށް އަސާސީ ގަވައިދުގައި މިއަދު ވަނީ ހިމަނައިފަ އެވެ.\nޕީއެންސީގެ ޕީޖީ ލީޑަރެއްގެ ގޮތުގައި ކަނޑައެޅީ މަޑުއްވަރީ ދާއިރާގެ އިންތިޚާބީ މެމްބަރު އަދި ކުރީގެ ޑިފެންސް މިނިސްޓަރު އާދަމް ޝަރީފެވެ. ޕާޓީގެ ސެކްރެޓަރީ ޖެނެރަލަކީ ޕީޕީއެމްގައި ވެސް އެ މަގާމު ފުރުއްވި މުހައްމަދު ތޮލާލެވެ.\nމިއަދުގެ ކޮންގްރެސްގައި ވަނީ އެ ޕާޓީގެ ކައުންސިލަށް 20 ބޭފުޅަކު ވެސް އިންތިޚާބުކޮށްފަ އެވެ.\nޕީއެންސީގެ ކޮންގްރެސް ނިންމުމުގެ ރަސްމިއްޔާތު ވަނީ މާދަމާ ރެއަށް ފަސްކޮށްފަ އެވެ.\nޕީއެންސީ އަކީ ޕީޕީއެމްގައި މިހާރު މަސައްކަތް ކުރައްވަމުން ގެންދަވާ ބޭފުޅުންތަކެއް އިސްކޮށް ތިއްބަވައިގެން އުފެއްދި ޕާޓީ އެކެވެ. އަދި އެ ޕާޓީ ސިޔާސީ ދާއިރާގައި މަސައްކަތް ކުރަނީ އިއްތިހާދު ވެގެންނެވެ.\nއިތުރު ލިޔުންތައް އިދިކޮޅު ފަރާތްތައް ޕީޕީއެމް ކުރީގެ މެމްބަރު އަހުމަދު ނިހާން ކުރީގެ މެމްބަރު އަބްދުއްރަހީމް އަބްދުﷲ ހުސައިން ޝަރީފު (މުންދު) މުހައްމަދު ނިމާލް މެމްބަރު މުހައްމަދު ސައީދު (މާވަށް) މެމްބަރު އިބްރާހިމް ޝުޖާއު ޕީޕަލްސް ނެޝަނަލް ކޮންގްރެސް ޕީޕީއެމް/ޕީއެންސީ އިއްތިހާދު


Badminton: Mauritius bali nuvumuge record raajje in nimumakah genesfi | Mihaaru\nއަންހެން ޓީމު އިވެންޓުގެ މެޗެއްގެ ތެރެއިން ރާއްޖޭގެ ނަބީހާ (ކ) އާއި ނީލާ.-- ފޮޓޯ: އެމްއޯސީ/ މުހައްމަދު ޝަރުހާން\nބެޑްމިންޓަން: މޮރިޝަސް ބަލި ނުވުމުގެ ރެކޯޑް ރާއްޖޭން ނިމުމަކަށް ގެނެސްފި\n21 ޖުލައި 2019 - 10:332comments\nއެންމެ ފަހު ދެ ފަހަރު ވެސް އަންހެން ބެޑްމިންޓަން ޓީމު އިވެންޓުން ރަން މެޑަލް ހާސިލްކުރި މޮރިޝަސް އަތުން މި ފަހަރުގެ އިންޑިއަން އޯޝަން އައިލެންޑް ގޭމްސް (އައިއޯއައިޖީ)ގައި ރާއްޖޭގެ އަންހެން ޓީމު މޮޅުވެއްޖެ އެވެ. މިއީ 2011 ވަނަ އަހަރަށް ފަހު މި ގޭމްސްގައި އެއްވެސް ބަޔަކަށް މޮރިޝަސް ބަލިކުރެވުނު ފުރަތަމަ ފަހަރެވެ.\nމޮރިޝަސް އަތުން ރާއްޖޭގެ ބެޑްމިންޓަން ޓީމު މޮޅުވީ 3-2 އިންނެވެ. ރާއްޖޭން ކާމިޔާބުކުރީ ފާތިމަތު ނަބާހާ އާއި ނީލާ ނަޖީބުގެ ސިންގަލްސް މެޗުންނާއި ނަބާހާ އާއި މައިސާ ފަތުހުﷲ އިސްމާއިލްގެ ޑަބަލްސް މެޗުންނެވެ.\nއަންހެން ޓީމު އިވެންޓުގައި އިއްޔެ ކުޅުނު ފުރަތަމަ މެޗުން ވަނީ ރީޔޫނިއަން އަތުން ސީދާ ފަސް ގޭމުން ބަލިވެފަ އެވެ. ރާއްޖޭގެ ފިރިހެން ޓީމު ވަނީ އިއްޔެ ކުޅުނު ފުރަތަމަ މެޗުން 4-1 ގޭމުން ބަލިވެފަ އެވެ. ފިިރިހެން ޓީމު ކުޅުނު ދެ ވަނަ މެޗުން ވަނީ މޮރިޝަސް އަތުން 4-1 އިން ބަލިވެފަ އެވެ.\nއިއްޔެ ފިރިހެން ޓީމަށް އެންމެ ރަނގަޅު ނަތީޖާއެއް ހޯދައިދިނީ މުހައްމަދު އަޖުފާން އެވެ. އަޖުފާން ވަނީ އެންމެ ފަހުން 2015 ވަނަ އަހަރު އޮތް އައިއޯއައިޖީގައި ފިރިހެން ސިންގަލްސް ބައިން ރަން މެޑަލް ހާސިލްކުރި މޮރިޝަސް ކުޅުންތެރިޔާ އަތުން މޮޅުވެފަ އެވެ. އެހެންކަމުން އޯޕަން ބައިގައި މެޑަލެއް ހޯދުމުގެ އުއްމީދު ވަނީ ބޮޑުވެފަ އެވެ.\nޓީމު އިވެންޓުގައި އަންހެން ޓީމަށް ރަން މެޑަލް ހޯދުމުގެ ދޮރު ބަންދުވެފައިވީ ނަމަވެސް ރިހި ނޫނީ ލޯ މެޑަލް ހޯދަން މަސައްކަތްކުރާނެ އެވެ. ޓީމު އިވެންޓުގައި މިއަަދު ރާއްޖޭގެ ފިރިހެން ޓީމުގެ ހުރިހާ މެޗެއް ނިމޭނެ އެވެ.\nއެންމެ ފަހުން 2015 ވަނަ އަހަރުގެ އައިއޯއައިޖީގެ ޓީމު އިވެންޓުގައި ފިރިހެން ބެޑްމިންޓަން ޓީމުން ވަނީ ރިހި މެޑަލް ހޯދައިފަ އެވެ. އަންހެން ޓީމުން ލޯ މެޑެއްޔެއް ހޯދި އެވެ. މި ފަހަރުގެ އައިއޯއައިޖީ އަށް ބެޑްމިންޓަން ޓީމުން ވަނީ ރަނގަޅު ތަމްރީންތަކެއް ފުރިހަމަކޮށްފަ އެވެ.


އަލްފާޟިލާ އަނީސާ އަޙްމަދު - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nޗީފް އިމިގްރޭޝަން އޮފިސަރ، މޯލްޑިވްސް އިމިގްރޭޝަން\nއަލްފާޟިލާ އަނީސާ އަޙްމަދު\nދަފްތަރު. ނަންބަރު ރސ 0274\nއަނީސާ އަޙްމަދު ފުރަތަމަ އަދާކުރެއްވީ، ޕެންޝަން އެންޑް ސޯޝަލް ވެލްފެއަރ ޑިވިޜަންގެ2ނަންބަރު ކާތިބާއެއްގެ ވަޒީފާއެވެ. 16 އޮކްޓޫބަރު 1984 ގައި ސަރުކާރަށް ވެދެވަޑައިގަތުމަށްފަހު،\nއިމިގްރޭޝަނަށް ބަދަލުވެވަޑައިގަތީ، 19 ފެބުރުވަރީ 1986 ގައެވެ. މި ވޭތުވެދިޔަ 35 އަހަރު ދުވަހުގެ ތެރޭގައި އަނީސާ ޚިދުމަތް ކުރައްވައިފައިވަނީ އިމިގްރޭޝަންގައެވެ. ޑިޕާޓްމަންޓް އޮފް އިމިގްރޭޝަންގެ އެސިސްޓެންޓް ސެކްރެޓަރީ ކަމާއި، އިމިގްރޭޝަން އޮފިސަރ ގްރޭޑް2ކަމާއި، އިމިގްރޭޝަން އޮފިސަރ ގްރޭޑް3ގެ ވަޒީފާ އަދާކުރައްވައިފައި ވެއެވެ.\nއަނީސާ އަޙްމަދަކީ، މޯލްޑިވްސް އިމިގްރޭޝަންގެ އެކިއެކި ލަނޑުދަނޑިތައް ހާސިލު ކުރެއްވުމުގައި ހީވާގިކަމާއި އިޚްލާޞްތެރިކަމާއެކު ގިނަގުނަ މަސައްކަތްތަކެއް ކުރައްވައިފައިވާ ބޭފުޅެކެވެ. އަނީސާގެ ވިސްނުންތެރި އަދި އުފެއްދުންތެރި ޚިޔާލުތައް ވަނީ ޒަމާނީ އަދި ތަރައްޤީ އިދާރާއެއްގެ ގޮތުގައި، މޯލްޑިވްސް އިމިގްރޭޝަން ބިނާކުރުމުގައި މުހިންމު ދައުރެއް އަދާކޮށްފައެވެ.\nއަނީސާ އަޙްމަދު ވަނީ ޒިންމާދާރުކަމާއި ހީވާގިކަމާއެކު މެދުކެނޑުމެއްނެތި 25 އަހަރު ވަންދެން މޯލްޑިވްސް އިމިގްރޭޝަންގެ އެޑްމިނިސްޓްރޭޓިވް ސެކްޝަންގެ ސްޓޮކާއި، ޕްރޮކިއުމަންޓާބެހޭ އެންމެހައި ކަންކަން ބަލަހައްޓަވައިފައެވެ. އަދި، ވާރކް ވިޒާ ސެކްޝަނަކީ، ޒަމާނީ ތަރައްޤީއާއެކު ޚިދުމަތްދޭ ސެކްޝަނެއްގެ ގޮތުގައި ހައްދަވައި، އެ ސެކްޝަން ހަރުދަނާ ކުރައްވައި ބިނާކުރެއްވުމަށްޓަކައި މެދުކެނޑުމެއްނެތި ޚިދުމަތް ކުރައްވަމުން ގެންދަވާތާ 12 އަހަރު ވެފައިވާ ބޭފުޅެއްވެސް މެއެވެ.\nއަނީސާ އަޙްމަދަކީ، އޮފީހުން ބާއްވަވާ އެކިއެކި ހަރަކާތްތަކުގައި، ވަރަށް އިސް ދައުރެއް އަދާކުރައްވާ، އަދި އެކިއެކި ކަންކަން ރާއްވަވައި ހިންގެވުމުގައިވެސް ޢަމަލީގޮތުން ބައިވެރިވެވަޑައިގެންފައިވާ ބޭފުޅެއްމެއެވެ.


Bali nuve 42 match, 42 aharu vee record akaa ehvaru\nބަލިނުވެ 42 މެޗު، 42 އަހަރުވީ ރެކޯޑަކާ އެއްވަރު\nސައުތުހެމްޓަންގެ މައްޗަށް، 4-0 ގެ ނަތީޖާ އަކުން މޮޅުވެ. އިނގިރޭސި ފުޓްބޯޅައިގައި 42 އަހަރުވީ ބޮޑު ރެކޯޑެއް މުގުރާލުމާ ދާދި ކައިރިއަށް ލިވަޕޫލް ޖެހިލައިފި އެވެ.\nއަމިއްލަ ދަނޑު އެންފީލްޑްގައި ކުޅުނު މެޗުގައި، ލިވަޕޫލުން ވަނީ އިތުރު ރެކޯޑަކާވެސް ހަމަ ކޮށްފަ އެވެ. އެއީ އަމިއްލަ ދަނޑުގައި، ޕްރިމިއާ ލީގްގެ 20 މެޗުން ބަލި ނުވެ މެންޗެސްޓާ ސިޓީން 2018 ވަނަ އަހަރު ހެދި ރެކޯޑެވެ. އެންމެ ހާއްސަ ކަމަކީ 42 އަހަރުވަންދެން އޮތް ރެކޯޑަކާ ލިވަޕޫލުން އަރާ ހަމަ ކުރުމެވެ. އިނގިރޭސި އެންމެ މަތީ ލެވަލްގައި ބަލި ނުވެ، ނޮޓިންހަމް ފޮރެސްޓުން 1978 ވަނަ އަހަރު ފުރިހަމަ 42 މެޗުގެ ރެކޯޑާ ލިވަޕޫލުން ވަނީ ހަމަހަމަ ކޮށްފަ އެވެ. އިތުރު އެއް މެޗު ކާމިޔާބު ކޮށް ނޮޓިންހަމްއިން ހަދާފައިވާ އެ ރެކޯޑް ލިވަޕޫލަށް މުގުރާލެވޭނެ އެވެ.\nމެޗުން މޮޅުވެ، ލިވަޕޫލް ވަނީ ދެ ވަނައިގައި އޮތް މެންޗެސްޓާ ސިޓީގެ މައްޗަށް 22 ޕޮއިންޓްގެ ލީޑެއް ނަގާފަ އެވެ. ލީގްގެ ކުރިއަށް ހަތް މެޗު ކާމިޔާބު ކޮށް ލިވަޕޫލަށް 30 އަހަރު ތެރޭ އިނގިރޭސި އެންމެ ޓޮޕް ލީގް ފުރަތަމަ ފަހަރަށް ކާމިޔާބު ކުރެވޭނެ އެވެ. އޭނާގެ ޓީމުން ހިފަހައްޓާ މޮޅުވުމުގެ ޓްރެކާ މެދު ލިވަޕޫލްގެ ކޯޗް ޔާގަން ކްލޮޕް ބުނީ މީގެ ކުރިން އެވަރުގެ ކަމެއް އޭނާ ނުދެކޭ ކަމަށެވެ.\n"މި ޓީމަކީ އެންމެ ޕާފެކްޓް ޓީމެއް ނޫން، އެއާ ކައިރިވެސް ނުކުރޭ، އަހަރެމެން އެކަމަކާ މެދު ނުވެސް ވިސްނަން،" ކްލޮޕް ބުންޏެވެ. "އަހަރެމެން މަސައްކަތް ކުރަނީ އަހަރެމެންގެ ހުރި ހުނަރެއް އެންމެ ރަނގަޅު ގޮތުގައި ބޭނުން ކުރަން."\nމެޗުގައި ލިވަޕޫލްގެ ހަތަރު ލަނޑުގެ ތެރެއިން ދެ ލަނޑު ކާމިޔާބު ކުރީ މުހައްމަދު ސަލާހް އެވެ. ލިވަޕޫލުން ލަނޑެއް ޖެހިޔަ ނުދީ ސައުތުހެމްޓަން އިން ވަނީ ފުރަތަމަ ހާފު ނިންމާލާފަ އެވެ. ދެ ވަނަ ހާފު ފެށިގެން ދެ ވަނަ މިނެޓްގައި އެލެކްސް އޮކްސްލޭޑް ޗެމްބަލިން އެވެ. ދެ ވަނަ ލަނޑު 60 ވަނަ މިނެޓްގައި ކާމިޔާބު ކުރީ ޖޯޑަން ހެންޑަސަން އެވެ. ސަލާހް ލަނޑުތައް ކާމިޔަބު ކުރީ 71 ވަނަ މިނެޓާއި 90 ވަނަ މިނެޓްގަ އެވެ. ލިވަޕޫލްގެ ތިން ލަނޑު ޖެހުމަށް ފުރުސަތު ތަނަވަސް ކޮށްދިނީ ރޮބާޓޯ ފިރުމީނޯ އެވެ.


WHO ge inzaarugai himenuumun Sweden hiihamanujeifai\nޔޫރަޕުގެ އެހެން ގައުމުތަކާ ހިލާފަށް، ސްވީޑަން ލޮކްޑައުން ކޮށްފައެއް ނުވެ -- ފޮޓޯ: އޭއެފްޕީ\nސްޓޮކްހޯމް (ޖޫން 27) - ދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯ އިން ޔޫރަޕުގައި އަނެއްކާ ވެސް ކޮވިޑް-19 ފެތުރިގެން ހިނގައިދާނެ ލިސްޓުގައި ސްވީޑަން ހިމެނުމުން އެ ގައުމުން ހިތްހަމަ ނުޖެހިއްޖެ އެވެ.\nމިދިއަ ބުރާސްފަތި ދުވަހު ޑަބްލިޔުއެޗްއޯ އިން ބުނީ ދުނިޔޭގެ ބައެއް ސަރަހައްދުތަކުގައި އަނެއްކާ ވެސް ކޮވިޑް-19 އިގެ ކޭސްތައް އިތުރުވާން ފަށާފައިވާ ކަމަށެވެ. އެގޮތުން، ޔޫރަޕު ބައްރުގެ ލިސްޓުގެ 11 ގައުމުގެ ތެރޭގައި ސްވިޑްން ވެސް ވަނީ ހިމަނައިފަ އެވެ.\nނަމަވެސް، ސްވިޑްންގެ އިސް އެޕިޑެމޮލޮޖިސްޓް ޑރ. އެންޑާސް ޓެގްނެލް ވިދާޅުވި ގޮތުގައި، އެ ގައުމުގެ ތަފާސް ހިސާބުތަކަށް ޑަބްލިޔުއެޗްއޯއިން ރިއާއަތްކޮށްފައި ވަނީ މުޅިން ގޯސްކޮށެވެ.\nއެގޮތުން، ސްވިޑެންގައި މި ފަހުން ކޭސްތައް އިތުރުވެފައި ވަނީ ޓެސްޓުކުރާ މިންވަރު އިތުރު ކުރުމުން ކަމަށް ޓެގްނެލް ވިދާޅުވެފައިވެ އެވެ.\nއޭގެ ރައްދުގައި ޑަބްލިޔުއެޗްއޯ އިން ބުނެފައިވާ ގޮތުގައި، ޓެސްޓުކުރާ މިންވަރު އިތުރު ކުރި ނަމަވެސް، އެ ބައްޔަށް ޕޮޒިޓިވްވާ މީހުންގެ ނިސްބަތް ހުރީ 12 އާއި 13 ޕަސަންޓާ ދެމެދުގަ އެވެ. އެއާއެކު ސްވީޑަންގައި އަދިވެސް ކޮމިޔުނިޓީ ޓްރާންސްމިޝަނެއް އުޅޭކަން ފާހަގަކުރެވިފައިވާކަމަށް ވެސް އެ ޖަމިއްޔާގެ ތަރުޖަމާނަކު ވަނީ ވިދާޅުވެފަ އެވެ.\nޑަބްލިޔުއެޗްއޯގެ ހިސާބުތައް ބުނާ ގޮތުގައި، ޔޫރަޕިއަން ޔޫނިއަން (އީޔޫ) ގެ މެންބަރު ގައުމެއް ކަމަށްވާ ސްވިޑެންގައި، ފާއިތުވި 14 ދުވަހުގެ ތެރޭގައި ކޮންމެ 100،000 މީހުންގެ ތެރެއިން 155 މީހުން އެ ބައްޔަށް ޕޮޒިޓިވްވެފައިވެ އެވެ. އަދި އެ އަދަދަކީ އާމީނިއާ ފިޔަވައި، އެ ސަރަހައްދުތަކުގެ އެހެން ގައުމުތަކަށް ވުރެ މަތީ އަދަދެއް ކަމަށް ވެސް އެ ޖަމިއްޔާ އިން ވަނީ ބުނެފަ އެވެ.\nއަދި ސްވީޑަންއާއެކު ލިސްޓުގައި ހިމެނި އެހެން ގައުމުތަކުން އިތުރަށް ސަމާލު ނުވެއްޖެނަމަ، ސިއްހީ ނިޒާމަށް ނުކަތާ ވަރަށް ބަލި އަނެއްކާވެސް ފެތުރިގެން ހިނގައިދާނެ ކަމަށް ޑަބްލިޔުއެޗްއޯއިން އިތުރަށް ބުނެފައިވެ އެވެ.\nޔޫރަޕުގެ އެހެން ގައުމުތަކާ ހިލާފަށް، ބައްޔާ ދެކޮޅަށް ސްވީޑަންއިން ފިޔަވަޅުތައް އެޅީ މުޅީން ތަފާތު ކޮށެވެ. އެގޮތުން، ސްވީޑަން ލޮކްޑައުން ކޮށްފައި ނުވާއިރު، ކެފޭތަކާއި ސްކޫލްތައް ބަންދު ނުކޮށް، ގައިދުރު ކުރުމުގެ އުސޫލުތައް ތަންފީޒު ކުރުން ލާޒިމުކުރި އެވެ.\nސްވީޑަންގެ ގާތްގަނޑަކަށް 10 މިލިއަން މީހުންގެ އާބާދީގެ ތެރެއިން، ކޮވިޑް-19 ޖެހިގެން މިހާތަނަށް މަރުވެފައި ވަނީ 5،230 މީހުނެވެ.\nއީޔޫ ސްވިޑެން ޑަބްލިޔޫއެޗްއޯ + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް


އެމެރިކާއިން 25 މިލިއަނަށްވުރެ ގިނަ މީހުންނަށް ކޮވިޑް ޖެހި،...\nއެމެރިކާއިން 25 މިލިއަނަށްވުރެ ގިނަ މީހުންނަށް ކޮވިޑް ޖެހި، ދުނިޔޭގެ އަދަދުތައް ބިލިއަނަކާ ގާތަށް\nދުނިޔެއިން ކޮވިޑް ޖެހިގެން މަރުވި މީހުންގެ އަދަދު މިވަނީ2މިލިއަނަށްވުރެ އިތުރުވެފައި\nއެމެރިކާގެ އާބާދީގެ 7.6 އިންސައްތަ މީހުން މިހާރު ކޮވިޑަށް ޕޮޒިޓިވްވެފައިވޭ\nޖެނުއަރީ މަސް ފެށިގެން އައިއިރުވެސް އެމެރިކާގައި ކޮވިޑުގެ ޙާލަތު ގޯސް\n24 ޖެނުއަރީ 2021 | އާދީއްތަ 22:23\nއެމެރިކާގައި އިމަރޖެންސީ ޓީމުތަކުން ކޮވިޑުގެ ބަލި މީހަކު ގޮވައިގެން ފަރުވާ ދިނުމަށް ގެންދަނީ\nއެމެރިކާއިން ކޮވިޑް-19 އަށް ޕޮޒިޓިވްވި މީހުންގެ އަދަދު 25 މިލިއަނަށްވުރެ މައްޗަށް ގޮސްފިއެވެ.\n"ނިއުޔޯކް ޓައިމްސް" ގައި ރިޕޯޓް ކޮށްފައިވާ ގޮތުން އެމެރިކާއިން ކޮވިޑަށް ޕޮޒިޓިވްވި މީހުންގެ އަދަދު 25 މިލިއަން ފަހަނައަޅައި ގޮސްފައިވަނީ ހޮނިހިރު ދުވަހުގެ މެންދުރުގެ ވަގުތެއްގައެވެ. އެގޮތުން އެމެރިކާގެ އާބާދީގެ 7.6 އިންސައްތަ މީހުން މިހާރު ކޮވިޑަށް ޕޮޒިޓިވްވެފައިވާކަމަށް ރިޕޯޓް ކޮށްފައިވެއެވެ.\nއޭގެ އިތުރުން، އެމެރިކާއިން މިހާތަނަށް 414،000ށް ވުރެ ގިނަ މީހުން ކޮވިޑް ޖެހިގެން މަރުވެފައިވާއިރު، އެއީ ގާތްގަނޑަކަށް އާބާދީގެ ނިސްބަތުން ބަލާނަމަ، ކޮންމެ 800 މީހަކުން އެކަކު ކަމަށްވެސް ރިޕޯޓުތައް ބުނެއެވެ.\nއެމެރިކާއިން އެންމެ ފުރަތަމަ ކޮވިޑު ކޭސްއެއް ރިޕޯޓް ކުރެވިފައިވަނީ 2020 ވަނަ އަހަރުގެ ޖެނުއަރީ މަހުގެ ތެރޭގައެވެ. އޭގެ ފަހުން9މަސް ދުވަހުގެ ތެރޭގައި އެމެރިކާއިން ކޮވިޑް ޖެހުނު މީހުންގެ އަދަދު 10 މިލިއަނަށްވުރެވެސް ގިނައެވެ. އަދި އަހަރު ނިމިގެން ދިޔައިރު، އިތުރު 10 މިލިއަން މީހުން ކޮވިޑަށް ޕޮޒިޓިވްވެ، އޭރުގެ އަދަދުތައް އޮތީ 20 މިލިއަނަށް އަރާފައެވެ.\nމިއަހަރުގެ ޖެނުއަރީ މަސް ފެށިގެން އައިއިރުވެސް އެމެރިކާގެ ކޮވިޑުގެ ޙާލަތު ނުހަނު ގޯހެވެ. އޭރުވެސް ދުވާލެއްގެ މައްޗަށް3ލައްކައެއްހާ ކޭސް ރިޕޯޓް ކުރެވެމުން ދިޔައެވެ. އަދި ފާއިތުވި3ހަފްތާ ތެރޭގައި އެމެރިކާއިން މިވަނީ ކޮވިޑް ޖެހުނު މީހުންގެ ޖުމްލަ އަދަދު 25 މިލިއަން ފަހަނައަޅައި ގޮސްފައެވެ.\nމުޅި ދުނިޔެއިންވެސް ކޮވިޑް ޖެހުނު މީހުންގެ އަދަދު މިހާރު މިވަނީ ބިލިއަނަކާ ގާތްކޮށްފައެވެ. އެގޮތުން 99 މިލިއަން5ލައްކައަށްވުރެ ގިނަ މީހުން ޕޮޒިޓިވްވެފައިވާއިރު، މުޅި ދުނިޔެއިން ކޮވިޑް ޖެހިގެން މަރުވި މީހުންގެ އަދަދު މިވަނީ2މިލިއަނަށްވުރެ އިތުރުވެފައެވެ.


Kulhadhaana fethuntheriyaa Im'an gaumee2record eh aakoffi - vNews.mv\nގައުމީ ރެކޯޑް އައުކުރި އަލީ އިމްޢާން- ފޮޓޯ:- ސްވިމިންގ އެސޯސިއޭޝަން އޮފް މޯލްޑިވްސް\nކުޅަދާނަ ފެތުންތެރިޔާ އިމްޢާން ގައުމީ2ރެކޯޑެއް އައުކޮށްފި\nއައްފާން މުހައްމަދު 30 October 2021, 20:07\nފިރިހެނުންގެ ޝޯޓް ކޯސް 50 ބެކްސްޓްރޯކް އަދި 400 މީޓަރު އިންޑިވިޖުއަލް މެޑްލޭ އިވެންޓުގެ ޤައުމީ ރެކޯޑްމ، ކުޅަދާނަ ފެތުންތެރިޔާ ޢަލީ އިމްޢާން އައުކޮށްފިއެވެ.\nގައުމީ ރެކޯޑުތައް އިމްޢާން އައުކޮށްފައިވަނީ ރަޝިޔާގެ ކަޒާންގައި މިމަހު 28 ން 30 އަށް ކުރިއަށްދިޔަ ފީނާ ސްވިމިންގ ވޯލްޑް ކަޕް 2021 ގައެވެ.\nއެގޮތުން 50 މީޓަރ ބެކްސްޓްރޯކް އިވެންޓްގެ ރެކޯރޑް އިމްޢާން އައުކޮށްފައިވަނީ 29.23 ސިކުންތުން އިވެންޓް ފުރިހަމަކޮށްގެންނެވެ. 50 މީޓަރ ބެކްސްޓްރޯކްގެ ޤައުމީ ރެކޯޑް އެންމެފަހުން އައުކޮށްފައިވަނީ ވެސް އިމްޢާން އެވެ. އެއީ 2019 ވަނަ އަހަރު ނޭޕާލްގައި ބޭއްވުނު 13 ވަނަ ސައުތު އޭޝިއަން ގޭމްސްގައި 29.44 ސިކުންތުން ރޭސް ފުރިހަމަ ކޮށްގެންނެވެ.\nއަދި 400 މީޓަރ އިންޑިވިޖުއަލް މެޑްލޭ އިވެންޓްގެ ގައުމީ ރެކޯރޑް އިމްޢާން އައުކޮށްފައި ވަނީ5މިނެޓް. 06.64 ސިކުންތުން އިވެންޓް ފުރިހަމަކޮށްގެންނެވެ. މި އިވެންޓުގައި ބައިނަލްއަޤްވާމީ މުބާރާތެއްގައި ދިވެހި ފެތުންތެރިއަކު އެންމެ ފުރަތަމަ ފަތާފައިވަނީ 13 ވަނަ ސައުތު އޭޝިއަން ގޭމްސްގައެވެ. މުޙައްމަދު އާން ޙުސައިން އެފަހަރު އެއިވެންޓް ފުރިހަމަކޮށްފައިވަނީ5މިނެޓު، 49.08 ސިކުންތުންނެވެ.\nމީގެއިތުރުން އިމްޢާން ވަނީ މުބާރާތުގެ ފުރަތަމަދުވަހު ފިރިހެނުންގެ ޝޯރޓް ކޯސް 100 މީޓަރ އިންޑިވިޖުއަލް މެޑްލޭ އިވެންޓުގެ ޤައުމީ ރެކޯޑުވެސް އައުކޮށްފައެވެ. އިމްޢާން މި ރެކޯރޑް އައުކޮށްފައިވަނީ އެއްމިނެޓް، 04.93 ސިކުންތުން އިވެންޓް ފުރިހަމަކޮށްގެންނެވެ. މި އިވެންޓުގެ ޤައުމީ ރެކޯރޑް އެންމެ ފަހުން އައުކޮށްފައިވަނީ މުބާލް އައްޒާމް އިބްރާޙީމެވެ. މުބާލް މިރެކޯޑް އައުކޮށްފައިވަނީ 2017 ވަނަ އަހަރު ބޭއްވުނު5ވަނަ އޭޝިއަން އިންޑޯރ އެންޑް މާޝަލް އާރޓްސް ގޭމްސްގައި އެއްމިނެޓު 10.13 ސިކުންތުން ރޭސް ފުރިހަމަ ކޮށްގެންނެވެ.\nމި ވަގުތު ފީނާ ސްކޮލަޝިޕެއްގެ ދަށުން ރަޝިއާގައި ތަމްރީނު ހަދަމުން އަންނަ އިމްއާނަކީ ފަހަކަށް އައިސް ގައުމީ އަދި ބައިނަލްއަގުވާމީ ފެންވަރުގައި ރަނގަޅު ކުރިއެރުންތަކެއް ހޯދަމުން އަންނަ ފެތުންތެރިއެކެވެ. އެގޮތުން އިމްއާން ވަނީ އަންނަ ޑިސެމްބަރު މަހު ޔުނައިޓެޑް އަރަބި އެމިރޭޓްސް (ޔޫއޭއީ) ގެ ވެރިރަށް އަބޫ ދާބީގައި ބާއްވާ ދުނިޔޭގެ ފެތުމުގެ މުބާރާތް ކަމަށްވާ 15 ވަނަ ފީނާ ވޯލްޑް ސްވިމިން ޗެމްޕިއަންޝިޕުގައި ވާދަކުރުމަށްވެސް ހޮވާފައެވެ.\nދެން އެ މުބާރާތުގައި ރާއްޖެ ތަމުސީލުކުރާނީ އައިޝަތު ސައުސަން އާއި، ހަމްނާ އަޙްމަދު އަދި މުޙައްމަދު އާން ހުސައިނެވެ.


SunOnline: Rohinghya muslimun anburaa myammar ah gendhiumah Bangladesh aa Myammar aa dhemedhu mashvaraa koffi\nމިޔަންމާ އަސްކަރިއްޔާގެ އަނިޔާވެރިކަމުން ސަލާމަތްވެ ބަނގުލަދޭޝްއަށް ހިޖުރަ ކުރި ރޮހިންގާ މުސްލިމުންތަކެއް. ރޮހިންގާ މުސްލިމުން އަނބުރާ މިޔަންމާއަށް ގެންދިޔުމަށް ބަނގުލަދޭޝްއާ މިޔަންމާއާ ދެމެދު ވަނީ މަޝްވަރާކޮށްފައި --- ފޮޓޯ:އޭޕީ\nރޮހިންގާ މުސްލިމުން އަނބުރާ މިޔަންމާއަށް ގެންދިޔުމަށް ބަނގުލަދޭޝްއާ މިޔަންމާއާ ދެމެދު މަޝްވަރާކޮށްފި\n5 މަސް 1 ހަފްތާ ކުރިން - 15 ޖެނުއަރީ 2018 0\nޑާކާ (15 ޖެނުއަރީ): މިޔަންމާ ސިފައިންގެ އަނިޔާވެރިކަމުން ސަލާމަތްވުމަށް ބަނގުލަދޭޝްއަށް އެތެރެވެފައިވާ ރޮހިންގާ މުސްލިމުން އަނބުރާ މިޔަންމާއަށް ގެންދިޔުމަށް ބަނގުލަދޭޝްއާ މިޔަންމާއާ ދެމެދު މަޝްވަރާތައް ބާއްވައިފިއެވެ.\nބަނގުލަދޭޝްގެ އޮފިޝަލުން އޭއެފްޕީއަށް ވިދާޅުވީ ދެގައުމުގެ އޮފިޝަލުން މިއަދު މިޔަންމާގެ ވަރިރަށް ނޭޕީދޯ ގައި މަޝްވަރާތައް ގެންގޮސްފައިވާ ކަމަށެވެ. މިޔަންމާއިން ރޮހިންގާ މުސްލިމުން އަނބުރާ ގެންދަން އެއްބަސްވީ މިދިޔަ ނޮވެމްބަރު މަހުއެވެ.\nނޮވެމްބަރު މަހު ހެދި އެއްބަސްވުމުގެ ދަށުން މިޔަންމާއިން ވަނީ 2016 ފަހުން ބަނގުލަދޭޝްއަށް އެތެރެވި ރޮހިންގާ މުސްލިމުން އަނބުރާ ގެންދިޔުމަށް އެއްބަސްވެފައެވެ. ނަމަވެސް އޭގެ ކުރިން ބަނގުލަދޭޝްއަށް އެތެރެވި ރޮހިންގާ މުސްލިމުން އަނބުރާ ގެންދިޔުމަށް އެއްބަސްވެފައެއް ނުވެއެވެ.\nއެއްބަސްވުމުގެ ދަށުން މިޔަންމާއިން ވަނީ ރޮހިންގާ މުސްލިމުން އެގައުމުގައި ދިރިއުޅުނު ރާކިން ސްޓޭޓްގެ ހާލަތު ހަމަޔަކަށް އަޅުވައި ރެފިއުޖީން އަނބުރާ ގެނައުމަށް ބާރުއަޅާނެ ކަމަށް ބުނެފައެވެ. ނަމަވެސް ރޮހިންގާގެ ގިނަ މީހުން ބުނީ އަނބުރާ ގައުމަށް ދާން ބޭނުންނުވާ ކަމަށެވެ.\nމިޔަންމާގެ ސިފައިން މިދިޔަ އަހަރު ފަހުކޮޅު ފެށި ވަރުގަދަ އޮޕަރޭޝަނާ ގުޅިގެން 655،000 ރޮހިންގާ މުސްލިމުންވަނީ އެ ގައުމު ދޫކޮށް ބަނގުލަދޭޝްއަށް އެތެރެވެފައެވެ. މިޔަންމާގެ ސިފައިން ވަނީ ރޮހިންގާ މުސްލިމުން ރޭޕްކުރުމާއި، މެރުމާއި އަދި ގެދޮރުގައި އަލިފާންޖެހުން ފަދަ އަމަލުތައް ހިންގައިފައެވެ.\nބަނގުލަދޭޝް މިޔަންމާ ރޮހިންގާ\nރޮހިންގާ މުސްލިމުންނަށް ރަމަޟާން މަހު ދަތިތަކެއް!2ހަފްތާ3ދުވަސް ކުރިން\nސާފް ޗެމްޕިއަންޝިޕަށް ތައްޔާރުވުމަށް ބަންގާޅު ގައުމީ ޓީމުގެ ކޯޗަކަށް އިނގިރޭސިވިލާތުގެ ޖޭމީ ޑޭ 1 މަސް6ދުވަސް ކުރިން\nތޮއްޖެހިފައިވާ ކޮޒް ބާޒާރުގެ ހާލަތު ވިއްސާރަ މޫސުމާއެކު އިތުރަށް ގޯސްވެދާނެ ކަމުގެ ބިރު ހީވެފައި2މަސް7ދުވަސް ކުރިން\nރޮހިންގާ މުސްލިމުންގެ އާއިލާއެއް ބަންގުލަދޭޝްއިން މިޔަންމާއަށް ގެންގޮސްފި2މަސް 1 ހަފްތާ ކުރިން


Kureege Naib Raeesun aai Fandiyaarunge inaayathuge bill Raees thasdheegu nukurehvi\nކުރީގެ ނައިބުންނާއި ފަނޑިޔާރުންގެ އިނާޔަތުގެ ބިލް ތަސްދީގު ނުކުރެއްވި\nކުރީގައި ނައިބު ރައީސްކަން ކުރެއްވި ވަހީދުއްދީން، ޖަމީލް، އަދީބު އަދި ޖިހާދު (ވ-ކ).\nކުރީގެ ނައިބް ރައީސްކަން ކުރައްވާފައިވާ ފަރާތްތަކަށް އިނާޔަތް ދިނުމުގެ ބިލް ރައީސް އިބްރާހިމް މުހައްމަދު ސޯލިހް ތަސްދީގް ނުކުރައްވައި އަނބުރާ މަޖިލީހަށް ފޮނުވާލައްވައިފި އެވެ.\nއިނާޔަތުގެ ގޮތުގައި ކުރީގެ ނައިބު ރައީސުންނަށް މަހަކު 35،000 ރުފިޔާ ދޭން ރައްޔިތުންގެ މަޖިލީހުން މިދިޔަ މަހުގެ ވަނީ ފާސްކޮށްފަ އެވެ. އެ ބިލް މަޖިލީހަށް ހުށަހެޅުއްވީ އޭދަފުށީ ދާއިރާގެ މެންބަރު އަހުމަދު ސަލީމެވެ\nރައީސްގެ ތަރުޖަމާނު އިބްރާހިމް ހޫދު "އަވަސް" އަށް ވިދާޅުވީ، ނައިބް ރައީސުންނަށް އިނާޔަތް ދިނުމުގެ ބިލް ރައީސް އަނބުރާ ފޮނުވާ ލެއްވީ ގާނޫނު އަސާސީގެ ރޫހާއި ހިލާފް ކަންތައްތަކެއް އެބިލްގައި ހުރުމުން ކަމަށެވެ.\nމީގެ އިތުރުން އެބިލްގައި ސުވާލު އުފެދޭ ކަންކަންވެސް އެބަހުރި ކަމަށެވެ. އެގޮތުން އިނާޔަތް ދިނުމުގައި ނައިބް ރައީސްކަން ކުރައްވާފައިވާ ވަކި މުއްދަތެއް ބިލްގައި ކަނޑައަޅުއްވާފައިނުވާ ކަމަށެވެ.\n"ވަކި މުއްދަތެއްނެތް، އިނާޔަތްދޭން ޖެހޭނީ ކިހާ މުއްދަތަކު ނައިބް ރައީސްކަން ކުރައްވާފައިވާ ފަރާތަކަށްކަމެއް ނެތް، މިހާރު އޮތް ގޮތުން ދެމަހުވެސް ނޫނީ ފަސް އަހަރުވެސް ނައިބް ރައީސްކަން ކުރައްވައިފިނަމަ އިނާޔަތް ލިބޭނެ،" ހޫދު ވިދާޅުވި އެވެ.\nހޫދު ވިދާޅުވީ އެބިލްގެ އިތުރުން މަގާމުން ވަކިވާ ކޮންމެ ފަނޑިޔާރަކަށް އިނާޔަތް ދިނުމުގެ ބިލްވެސް ރައީސް އަނބުރާ ފޮނުވާލާފައިވާ ކަމަށެވެ. އެބިލް އަނބުރާ ފޮނުވާލާފައިވަނީ ގާނޫނުއަސާސީގެ 75 ވަަނަ މާއްދާއާ ހިލާފުވާތީ ކަމަށްވެސް ހޫދު ވިދާޅުވި އެވެ.\nގާނޫނު އަސާސީގެ 75 ވަނަ މާއްދާ އަކީ މެންބަރުންގެ މަސައްކަތުގައި ރިއާޔަތްކުރާންވީ ކަންކަން އެކުލެވޭ މާއްދާ އެކެވެ. އެމާއްދާގައި ވަނީ ރައްޔިތުންގެ މަޖިލީހުގެ މެންބަރުން އަމަލުކުރާންވާނީ ގައުމީ މަސްލަހަތާއި ރައްޔިތުންގެ ލާބަޔާއި މަންފާއަށް އިސްކަންދީގެން ކަމަށެވެ. އަދި އެއްވެސް މެންބަރަކު އެ މީހެއްގެ ނުވަތަ އެ މީހަކާ ހާއްސަ ގުޅުމެއް އޮތް އެހެންމީހެއްގެ ވެސް ޒާތީ މަސްލަހަތެއް ކުރިއެރުވުމަށް މަގާމުގެ ބޭނުންކޮށްގެނެއް ނުވާނެ ކަމަށެވެ. އަދި މެންބަރުން އިންތިހާބުވި ދާއިރާތައް ތަމްސީލުކުރުމުގައި މުޅި ގައުމާއި ހުރިހައި ރައްޔިތުންގެ ލާބަޔާއިމަންފާއަށް ރިއާޔަތް ކުރާންވާނެ ކަމަށެވެ.\nނައިބު ރައީސްކަން ކޮށްފައިވާ ފަރާތްތަކަށް ރައްކާތެރިކަން ދިނުމުގެ ގޮތުން އެފަދަ ފަރާތްތަކަށް ދޭނެ އިނާޔަތުގެ ގޮތުގައި އެ ބިލުގައި ބުނެފައި ވަނީ، ދައުލަތުގެ އިއްޒަތްތެރިންގެ ލަގަބު އަދި އެ ފަދަ ބޭފުޅަކާ މުހާތަބު ކުރާއިރު، "ނައިބު ރައީސް" ބޭނުން ކުރަން ޖެހޭނެ ކަމަށެވެ.\nމީގެ އިތުރުން ދެން އެ ބިލްގައި ހިމެނެނީ، ނައިބު ރައީސްކަން ކޮށްފައިވާ ބޭފުޅަކަށް ދައުލަތުގެ ސަލާމަތީ ހިދުމަތްތަކުން ރައްކާތެރިކަން ފޯރުކޮށްދިނުމެވެ.\nމިހާރު ކުރީގެ ނައިބު ރައީސުންގެ ގޮތުގައި ތިއްބެވީ މުހައްމަދު ވަހީދުއްދީން އާއި ޑރ. މުހައްމަދު ޖަމީލާއި އަބްދުﷲ ޖިހާދާއި އަދި އަހުމަދު އަދީބެވެ. ރައީސް މުހައްމަދު ނަޝީދުގެ ނައިބު ރައީސް ޑރ. ވަހީދު ވަނީ ފަހުން ރައީސްކަން ކުރައްވާފަ އެވެ.\nކުރީގެ ނައިބު ރައީސް އަހުމަދު އަދީބު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު\nއިންފޮމޭޝަން ކޮމިޝަނަރު ކަމަށް ފޮނުވީ ހަތަރު ނަމެއް


ރެސްޓޯރެންޓު ސިނާއަތަށް ސަރުކާރުގެ އެއްބާރުލުން ބޭނުންވޭ، އެކަމަކު ދެނީ ބީރު ކަންފަތެއް: ރޭމް | Atoll News\nރެސްޓޯރެންޓު ސިނާއަތަށް ސަރުކާރުގެ އެއްބާރުލުން ބޭނުންވޭ، އެކަމަކު ދެނީ ބީރު ކަންފަތެއް: ރޭމް\nޝާއިޢުކުރީ: މުޙައްމަދު އަފްރާޙް ޖޫން 29, 2021, 00:15\nރެސްޓޯރެންޓު ސިނާއަތު ސަރުކާރުގެ އެއްބާރުލުން ބޭނުންވާ ކަމަށާއި އެކަމަކު ސަރުކާރުން ދެނީ ބީރު ކަންފަތެއް ކަމަށް ރެސްޓޯރެންޓް އެސޯސިއޭޝަން އޮފް މޯލްޑިވްސް (ރޭމް) އިން ބުނެފި އެވެ.\nރޭމް އިން ބޭއްވި ނޫސްވެރިންގެ ބައްދަލުވުމެއްގައި ރޭމްގެ ރައީސް ހާމިދު އަފީފް ވިދާޅުވީ އެ ދާއިރާއަކީ ކޯމާގައި އޮތް ބަލި މީހެއްގެ ގޮތުގައި ސިފަ ކުރެވޭ ކަމަށެވެ.\nހާމިދު ވިދާޅުވީ އެ ދާއިރާ އަލުން އިއާދަ ކުރުމަށް ސަރުކާރުގެ އެއްބާރުލުން ވަރަށް ބޮޑަށް ބޭނުންވާ ކަމަށެވެ. ނަމަވެސް އެ ޖަމިއްޔާގެ ކަންބޮޑުވުންތަކަށް ސަރުކާރުން ދެނީ ބީރު ކަންފަތެއް ކަމަށެވެ.\nމީގެ އިތުރުން މި ދާއިރާގެ ބޮޑު އިންސައްތައެއް ބޭނުންވާނީ އިސްލާމިކް ފައިނޭންސް ކަމަށާއި އެކަންވެސް ސަރުކާރުގެ ކަމާއިބެހޭ އިދާރާތަކުގައި އެތައް ފަހަރަކު ދަންނަވާފައިވާ ކަމަށް އޭނާ ވިދާޅުވި އެވެ.\n“އެކަމަކު ދެނީ ބީރު ކަންފަތެއް. އަޅުގަނޑުމެން އެބަ ބޭނުންވޭ ސަރުކާރުގެ އެއްބާރުލުން. ކޮވިޑް-19ގެ ސަބަބުން ވިޔަފާރިތަކަށް ލިބުނު ގެއްލުމުން އަރައިގަތުމަށް މިދިޔަ އަހަރު ސަރުކާރުން ދޫކުރި ލޯނު ލިބުނީ ރެސްޓޯރެންޓު ދާއިރާގެ އެންމެ ހަތަރު ވިޔަފާރިއަކަށް.” ހާމިދު ވިދާޅުވި އެވެ.\nމި ނޫސްވެރިންގެ ބައްދަލުވުމުގައި އެ ޖަމިއްޔާގެ މެމްބަރު ހުސައިން އިސްމާއިލް ވިދާޅުވީ ސަރުކާރުން ލޯނު ސްކީމްތައް ތައާރަފުކުރަނީ އެއްވެސް ޕްލޭނެއް ނެތި ކަމަށެވެ. އަދި ރެސްޓޯރެންޓު ދާއިރާއަކީ ބޮޑު ދާއިރާއަކަށްވެފައި އެ ދާއިރާއަށް ލޯނުތަކެއް ޚާއްސަ ނުކުރާތީ ކަންބޮޑުވާ ކަމަށެވެ.\nއެ ޖަމިއްޔާއިން ބުނީ ކޮވިޑުގެ ހާލަތުގެ ސަބަބުން ކާބޯތަކެތީގެ ސިނާއަތު، ޚާއްސަކޮށް ކެފޭ، ރެސްޓޯރެންޓު އަދި ހޮޓާ ތަކުގެ ވިޔަފާރި އެއްކޮށްކަހަލަ ގޮތަކަށް ހުއްޓިފައިވާ އިރު، ބައެއް ތަންތަނުގެ ކުއްޔާއި ބިލުތައް ނުދެއްކި އެތައް މަހެއް ފާއިތުވެފައިވާ ކަމަށެވެ.\nސަރުކާރުން ވަނީ ކޮވިޑްގެ ސަބަބުން ކުރިމަތިވި މާލީ ދަތިކަމާ ހެދި، މިދިޔަ އަހަރު ވަނީ އެސްޑީއެފްސީ އާއި ބީއެމްއެލް މެދުވެރިކޮށް ދޫކުރި ރިލީފް ލޯނާއި ބީއެމްއެލް މެދުވެރިކޮށް ދޫކުރި އީއައިބީ ލޯނު ދޫކޮށްފަ އެވެ.\nފިނޭންސް މިނިސްޓްރީން ބުނެފައިވަނީ ވިޔަފާރިތަކަށް 1.7 ބިލިއަން ރުފިޔާގެ ލޯނު މިހައިތަނަށް ދޫކޮށްފައިވާ ކަމަށެވެ.


ހުރީމެ އިންތިޒާރުގަ – Esfiya – Dhivehi Vaahaka Site\n- by Nashyy - 86- October 30, 2019\nޔަޒަން އަށް ހޭލެވުނީ ފަތިސް ނަމާދުގެ ބަންގީގެ އަޑަށެވެ. އަވަހަށް ތެދުވީ ފަތިސް ނަމާދަށް ދިޔުމަށެވެ. އުމުރުން9އަހަރުގެ ޔަޒަން ކިތަންމެ ކުޑަނަމަވެސް ނަމާދަށް ދިޔުމަށް އޭނާއަށް ގޮވާކަށް ނުޖެހެއެވެ. އެންމެ ތުއްތު އިރުންސުރެންވެސް އޭނާގެ މައިންބަފައިން ދަސްކޮށްދިނުމަށް އެންމެ އިސްކަމެއް ދިނީ އަޅުކަންތައްތަކަށެވެ. ދީނާއި ހިލާފް ފިކުރުތަކާއި ދިމާލަށް އެބުރިގެން ހިގާދާނެތީ ގަންނަ ބިރެއްގެ ބޮޑުކަމުންނެވެ. ބޭރުގެ ގިނަ އަދަދެއްގެ އެހެން ދީންތަކުގެ މުދައްރިސުން މަދަރުސާގައި ކިޔަވާދެމުންދާއިރު އެއީވެސް ވުން ދުރުކަމެއްނޫނެވެ. ގިނަ ފަހަރަށް ކުދިން ހަމަ މަގުން ކައްސާލައިގެން ދަނީ އިސްލާމްދީނުގެ ރިވެތި އުސޫލުތަކާއި ހަމަތައް އެންމެ ތުއްތު އިރުން ފެށިގެން ދަސްކޮށްދެވިފައި ނުވާތީއެވެ. އިސްލާމްދީންގެ އަދާވާތްތެރިންނަށް އެފަދަ ކުދިންގެ ސިކުނޑިތަކާއި ކުޅެލުމަކީ އުދަގޫކަމަކަށް ނުވާނެއެވެ.\nޔަޒަން އަކީ އޭނާގެ މައިންބަފައިންނަށް ލިބިފައިވާ ހަމައެކަނި ދަރިފުޅެވެ. ޔަޒަންގެ އާއިލާ އަކީ ރ.ކަނދޮޅުދޫގައި އެންމެ މުއްސަނދި އެއް އާއިލާއެވެ. ބައްޕަ ފަރާތު ކާފަގެ ފަރާތުން ވާރުތަވެފައިވާ މުއްސަނދިކަމުގެ ސަބަބުން އިރާދަ ކުރެއްވީތީ ދިރިއުޅުމުގައި ދަތި އުދަނގޫ ދުވަސްތަކަކާއި އަދި އަދާ ހަމައަށްވެސް\nކުރިމަތިލާކަށް ޖެހިފައެއް ނެތެވެ. ނަމަވެސް އެއީ ނިކަމެތިންގެ ހާލާއި ދޭތެރޭ ވިސްނާބައެކެވެ. މީހުންނަށް އަޅާލާ އެހީތެރިވެދިނުމުގައި ލާމަސީލު ނަމޫނާއެކެވެ.\nޔަޒަން މިއަދުވެސް ފަތިސް ނަމާދު ކޮށްލައިގެން ގެއަށް ވަން އިރު މަންމަ ޝަރީފާ ހުރީ ޔަޒަން އަށް ކިރުތައްޓެއް ގިރާދޭށެވެ. މިއީ ކޮންމެ ދުވަހެއްގެވެސް މަންމަގެ އާދައެވެ. ގޭގައި ކުރަންޖެހޭ އެއްވެސް ކަމެއް ކުރަން ފަށާނީ ޔަޒަން އަށް ކިރުތައްޓެއް ދީފައެވެ. ދުޅަހެޔޮ ސިއްހައްތެއްގައި ދަރިފުޅު ބޮޑުވެގެން އައުމަކީ ކޮން މަޔަކުވެސް އެންމެ ބޭނުންވާނެ އެއްކަމެވެ.\n” ދެންމެ ޒައިރާ ވެސް އައިސް އެ ދިޔައީ. މަންމަ ފަތިސްނަމާދު ކޮށް ނިމުނުތަނާ އަތުވެއްޖެ”\nޔަޒަން ބުއި ކިރުތަށި ނަގަމުން މަންމަ ބުންްްޏެވެ\nޒައިރާ އަކީ ޖެހިގެން ހުރިގޭ ހައްވާފުޅުގެ ކުއްޖެކެވެ. އެއީ ޔަޒަން އާ އެއް އުމުރެއްގެ ކުއްޖެކެވެ. އެހެންކަމުން ދެކުދިިން ކުޅުމުގަވެސް ކިޔެވުމުގަވެސް އުޅެނީ އެކުގައެވެ. އާއިލީ ގުޅުމެއް ނެތްކަމުގައިވިޔަސް ޒަޔަންގެ އާއިލާއާއި ޒައިރާގެ އާއިލާގެ މެދުގައި އޮންނަނީ ވަރަށް ބަދަހި ގުޅުމެކެވެ. އަވައްޓެރިންނަށް އެހީތެރިވެދިނުމަށް ޔަޒަން ވެސް އަންނަނީ ކިޔައިދެމުންނެވެ. ޔަޒަންގެ ބައްޕަވެސް ކިތަންމެ ބުރަކޮށް އުޅުނު ކަމުގައި ވިޔަސް އަވައްޓެރިއަކު ކަމަކު ބުނެފިނަމަ ވީހާވެސް އަވަހަކަށް އެކަމެއް ކޮށްދެވޭތޯ ބަލައެވެ.\n“މިދަނީ ޒައިރާމެން ގެއަށް” ޔަޒަން މަންމަ އަށް ގޮވާލާފައި ބުންޏެވެ.\nމަންމަވެސް އެންމެ ރަގަޅޭ ލަސްނުވެ އަނެއްޗޭ ބުނެފައި މަސައްކަތައް އެބުރުނީ ދަރިފުޅު ދެން އެބުރި ނާންނާނެކަމުގެ އުއްމީދެއްގައެއް ނޫނެވެ. އެކަން އެގޮތައް ހިޔާލަށްވެސް ގެންނާނީ ކިހިނެތް ހެއްޔެވެ.؟\nޔަޒަން ގެއިން ނުކުތް އިރު ޒައިރާ ހުރީ އެގޭ ދޮރުމަތީގައެވެ. އޭރު ގަޑިން 9.15 ވަނީއެވެ.\n“ހިނގާބަލަ ދެންވެސް އަތިރިމައްޗަށް ދާން. އައިޝާމެންވެސް ކުޅެންދާނަމޭ ބުނި މިއަދު.. ޔަގީން މިހާރު އެ އެންމެން އުޅޭނީ އަތިރިމަތީގަ” ޒައިރާ ޔަޒަންގެ އަތުގަ ހިފާގެން ދުއްވާގަތެވެ.\nބޮޑުޗުއްޓީގެ ދުވަސްވަރުކަމުން ރަށުގެ ގިނަ ކުދިން ކުޅެން ދަނީ އަތިރިމައްޗަށެވެ.\n” ކޮބާ ނެތެއްނުން އެކަކުވެސް” ޔަޒަން މާނޭވާ ލަމުން ބުންޏެވެ. ދެ ކުދިންވެސް އައީ އެކުއްޖަކަށް ދުވެވުނު އެންމެ ބާރަކަށް ދުވެފައެވެ.\n” އެކުދިންނަށް ވުރެން ކުރިން އަހަރެމެންނަށް މިއާދެވުނީޔޯ ” ޒައިރާ ހުރީ ހުރިހާ ކުދިންނަށްވުރެން ކުރިން އާދެވުނީމާ އުފަލުންނެވެ.\nއަތިރިމަތީގައި އެ ދެކުދިން ފިޔަވާ އެއްވެސް މީހަކު ނެތެވެ.\n” ގިނަ ކުދިން ނޫޅެންޔާ ނުވާނެ މަޖަލެއް.. ހިނގާ ދާން” ޔަޒަން ބޭނުންވީ ގެޔަށްދާށެވެ.\n“ބަލާބަލަ އެ އޮތް އަންނަ ބޮޑު ރާޅެއް” ޒައިރާ އިނގިލި ދިއްކޮށްލީ މާދުރުން ނަގަމުން އައި ބޮޑު ބިޔަ ރާޅަށެވެ.\nޔަޒަންވެސް ހުރީ އަޖައިބުވެފައެވެ. އެއީ މީގެ ކުރިން ދުވަހަކުވެސް ދުށް ވަރު ރާޅެއް ނޫނެވެ.\nއެ ބޮޑު ބިޔަރާޅު ބިންދާލާކަށް މިނެއްޓެއްވެސް ނުނެގިއެވެ. ވާނުވާ ނޭގި ހުއްޓަ ދެ ކުދިންވެސް ރާޅުގެ ތެރެއަށް އަށް ދަމާގެންފިއެވެ. ތަންތަނުގައި އަޅައިގަންނަމުން ނެއްޓެމުން ރާޅު އޮވެ ދެއެވެ. ކުއްލިއަކަށް ޔަޒަން އަށް ގަހެއްގައި އަތްޖެހިއްޖެެއެވެ. ރަގަޅަށް ގަހުގެ އޮފިގަނޑުގައި ހިފާ ބާރުކޮށްލިއެވެ. ވަރަށްކައިރިން ޒައިރާ ބާރު ބާރަށް ރޯ އަޑު އިވެން ފެށިއެވެ. ރަގަޅަށް ހޯދާ ބަލައިލިއިރު ޒައިރާ އޮތީ ޖެހިގެން އޮތް ގަހުގައި ހިފަހައްޓައިގެންނެވެ. ޔަޒަން މަސައްކަތް ކުރީ ޒައިރާ އޮތްގަހާ ދިމާއަށް ދެވޭތޯއެވެ. ނަމަވެސް ޔަޒަން ހިފަހައްޓައިގެން އޮތް އޮފިގަނޑުން އަތް ދޫކޮށްލިތަނާ އަނެއް ރާޅުނަގައިފިއެވެ. ރާޅުގެ ތެރެއަށް ޔަޒަން ގެއްލިގެން ދިޔައީ ޒައިރާ ބަލަން ހުއްޓައެވެ. ރާޅު އަރާ މައިތިރިވުމުން ބަލާލީ ޔަޒަން ފެނޭތޯއެވެ. ނަމަވެސް ފެންނަނީ ބޮޑެތި ލަކުޑި ގަނޑުގަނޑާއި ފޮށިތަކާއި ތެލި ތަށި އޮޔާ ދާތަނެވެ. ޔަޒަންގެ އެއްވެސް ހިލަމެއް ނުވެއެވެ.\nކުއްލިއަކަށް އެއްލި ކަޅިއަކުން ޔަޒަން ފެނިއްޖެއެވެ. ވަރަށް ދުރުންނެވެ. ޔަޒަން އޮޔާދަނީއެވެ. ޒައިރާ ބާރު ބާރަށް ޔަޒަން އަށް ގޮވިއެވެ. ނަމަވެސް ޔަޒަން އޮތީ އެއަޑު އިވޭ ވަރަށް ވުރެން ދުރުގައެވެ. އިރުކޮޅެއްގެ ތެރޭގައި ޔަޒަން އޮޔާދަމުން ގޮސް ޒައިރާގެ ލޯމަތިން ގެއްލިއްޖެއެވެ.\nޒައިރާ އަށް ހޭވެރިކަންވީ އިރު އެތައްބަޔަކު ޒައިރާ ވަށައިލައިގެން ތިއްބެވެ.\n” ކޮބާ ޔަޒަން ؟؟” ޒައިރާ ހޭ އެރުމާ އެކު އެންމެނަށް ކުރެވެން ފެށީ އެއް ސުވާލެކެވެ.\nޔަޒަން އަށް ވީ ކިހިނެތްކަން އެގޭނެ ހަމަ އެކަނި ފަރާތަކީ ޒައިރާއެވެ. އެ ސުވާލުގެ ޖަވާބު ހޯދުމަށް އެންމެމެ ތިބީ ކެތްތެެރިކަން ކޮޅުންލާފައެވެ.\nޒައިރާ މުޅިތަނަށް ވަށައިގެން ބަލާލިއެވެ. މީހުންގެ ރުއިމުގެ އަޑު ފިޔަވައި އެހެން އަޑެއް ނުއިވެއެވެ. އެންމެންގެ މޫނުމަތީގައިވަނީ ހާސްކަމާއި ބިރުވެރިކަމެވެ. ޒައިރާއަށް ޔަޒަން އޮޔާދަމުން ދިޔަ މަންޒަރު ހަދާނަށް އައުމާއި އެކު އަނެއްކާވެސް ހޭނެތިއްޖެއެވެ.\nއޭގެ ގަޑިއެއްހާއިރު ފަހުން ހުރިހާކަމެއް ސާފުވާން ފަށައިފިއެވެ. ރަށަށް އެރީ ސުނާމީއޭ ކިޔުނު ބޮޑުރާޅެކެވެ. އިންޑޮނޭޝިޔާގެ އައްސޭރިފަށަށް އައި ބާރުގަދަ ބިންހެލުމަކުން އުފެދުނު ބާނިތައް ބިޔަރާޅަކަށް ބަދަލުވީއެވެ.\nޭރާއްޖޭގެ އެތައްރަށަކަށް މިރާޅުގެ އަސަރުކުރިއެވެ. ބައެއް ރަށްރަށުން ރާޅު އަރާ ފައިބައިގެން ދިޔައީ ރަށް އެއްކޮށް ދޮވެލާފައެވެ. ޢއެތައްބައެއްގެ ގެދޮރު ގެއްލި ހާލުގަޖެހުނެވެ. އެތައްބަޔެއްގެ ފުރާނަ ގެއްލިއްޖެއެވެ. ހޯދާ ނުފެނިވާ މީހުންވެސް މަދެއް ނޫނެވެ.\nމިއީ މުޅި ދުނިޔެ ސިއްސުވާލި ކާރިސާއެކެވެ. އިންޑިޔާކަނޑުގައިވާ ހުރިހާ ގައުމަކުން މި ކާރިސާގެ ހިތްދަތިކަން ތަހައްމަލުކުރިއެވެ.\nރ.ކަނދޮޅުދޫއަކީ ރާއްޖޭގައި ސުނާމީގެ ސަބަބުން ހަލާކުވެގެން ދިޔަ އެއްރަށެވެ.\nސުނާމީ އަރާ ހަފްތާއެއް ފާއިތުވެގެން ދިޔައިރުވެސް ޔަޒަން އެއް ނުފެނެއެވެ. މަރުވެ ކުނިވެފައިވާ އެތައްބަޔެއްގެ ހަށިގަނޑު ކަނޑުމަތިންނަގައިފިއެވެ. ރަށްރަށަށް ލައްގަމުންދާ ގަބުރުތައްވެސް މަދެއްނޫނެވެ. ނަމަވެސް ޔަޒަން ކަމަށް ޝައްކު ކުރެވޭ ވަރަށް ވުރެން އެ ގަބުރުތައްވަނީ ހަލާކުވެފައެވެ.\nމިއަދު ޔަޒަންގެ އާއިލާވެސް ބިކަވެ ހާލުގައި ޖެހިއްޖެއެވެ. ދިރިއުޅުމަށްޓަކައި ބިނާކުރި ގޭ ބިމާއި ހަމަވެއްޖެެއެވެ.\nމުޅި އުމުރު އެއްކުރިހާ މުދަލެއް އޮޔާ ހިގައްޖެއެވެ. ނަމަވެސް މިއަދު އެމީހުން ހިތާމަ ކުރަނީ މުދަލާއި ގެދޮރު ގެއްލުމަކުން ނޫނެވެ. ސުނާމީ ކާރިސާ އަށް އެތައް ދުވަހެއް ވީއިރުވެސް ލޯބިވާ ދަރިފުޅު ފެނިފައި ނުވާތީއެވެ. ކަމާއި ބެހޭފަރާތް ތަކުންވެސް ޔަޒަން ދެން ނުފެންނާނެކަމަށް ނިންމާފައިވާތީއެވެ. ނަމަވެސް ޔަޒަންގެ މައިންބަފައިން އެކަން ގަބޫލު ކުރާކަށް ބޭނުމެއް ނުވެއެވެ. އެމީހުން ގަބޫލު ކުރާގޮތުގައި ޔަޒަން މަރެއް ނުވާނެއެވެ. ދަރިފުޅު އަދި އެބުރި ެައަންނާނެއެވެ. ޔަޒަން އަކީ އެމީހުންގެ ދިރިހުރުމުގެ އުއްމީދެވެ. ދަރިއެއްގެ އިންތިޒާރުގައި އެތައް އަހަރެއް ވުމަށް ފަހު ލިބުނު ހަމައެކަނި ދަރިފުޅެވެ. އެ ދަރިފުޅު ގެއްލިގެން ދިޔަކަން ހިތް ގަބޫލު ކުރަން ބޭނުންވާނީވެސް ކިހިނެތް ހެއްޔެވެ؟\nVarah reethi maa sha allah….Varah hithaama veri😟😟😟\nWhen is next part..waiting for the next part.\nThank u ❤ insha Allah varah avahah next part annaane..\nMe second dhw…. Varah reethi mi part vx…… Waiting for nxt….. Ly nashyy❤❤\n10q kylie 😘❤\nVvv reethi….kaii ah heevanee yazan mareh novaanehen…..anyways mi part vvvv reethi…..whn nxt\nThank u kaira ❤Yazan ah veenuvee eh hama ehgothakahves neynge kairaa.. feneythw v masaikaiy kurevijje 🙁\nVvvv reeeethi. I think yazan ehen gaumakah dhiyaaahen\nވާހަކަ ކިޔާ ކުއްޖާ says:\nވަރަށް ފުރިހަމަ ބަސްތައް ގެނެސް ދީފަ ހުރިގޮށް ތިގޮތުގަ ކުރިޔައްދޭ ކޮއްކޮ


ދީބާޖާއަށް 348 މިލިއަން ރުފިޔާ ދޭން ކުރި ހުކުމް މުރާޖާ ކުރަން ޖެހޭ : ސޫދު – Haftha\nSun, 31 May, 2020, 11:29 am\nދީބާޖާއަށް 348 މިލިއަން ރުފިޔާ ދޭން ކުރި ހުކުމް މުރާޖާ ކުރަން ޖެހޭ : ސޫދު\nދައުލަތުން ދީބާޖާ އިންވެސްޓްމަންޓް ޕްރައިވެޓް ލިމިޓެޑަށް 348 މިލިއަން ރުފިޔާ ދޭން ސުޕްރިމް ކޯޓުން ބުރާސްފަތި ދުވަހު ކުރި ހުކުމް އަލުން މުރާޖާ ކުރަން ޖެހޭ ކަމަށް މަޝްހޫރު ގާނޫނީ ވަކީލް ހުސްނުއް ސޫދު ވިދާޅުވެއްޖެއެވެ.\nއެމްޑީޕީގެ ވެރިކަމުގައި އުތުރު ޕްރޮވިންސްގައި ފެރީގެ ޚިދުމަތް ދިނުމަށް ދީބާޖާއާ އެކު ސަރުކާރުން 2010 ގައި ސޮއިކުރި އެއްބަސްވުން 2013 ގެ މެއި މަހު ރައީސް ވަހީދުގެ ސަރުކާރުން ވަނީ ބާތިލްކޮށްފައެވެ. އެ މައްސަލައިގައި ގެއްލުމުގެ ބަދަލަށް 2.4 ބިލިއަން ރުފިޔާ ހޯދަން ދީބާޖާ އިން ސިވިލް ކޯޓުގައި ދައުވާ ކުރުމުން އެ ކޯޓުން 2014 ގައި އަމުރުކުރީ ދީބާޖާ އަށް ދައުލަތުން 348 މިލިއަން ރުފިޔާ ދައްކަން ޖެހޭނެ ކަމަށެވެ.\nއަދި އެ މައްސަލަ ދައުލަތުން ހައި ކޯޓުގައި އިސްތިއުނާފް ކުރުމުން 2018ވަނަ އަހަރު ހައި ކޯޓުން ވަނީ ސިވިލް ކޯޓުގެ ހުކުމް ބާތިލްކޮށް، ދީބާޖާ އަށް ދައުލަތުން އެ ފައިސާ ދައްކަން ނުޖެހޭނެ ކަމަށް ހުކުމްކޮށްފަ އެވެ.\nހައި ކޯޓުގެ އެ ހުކުމް ދީބާޖާ އިން ސުޕްރީމް ކޯޓުގައި އިސްތިއުނާފް ކުރުމުން، އެ ކޯޓުން ބުރާސްފަތި ދުވަހު ކުރި ހުކުމުގައި ވަނީ ސިވިލް ކޯޓުގެ އެ ހުކުމް ދައުލަތުން ހައި ކޯޓުގައި އިސްތިއުނާފް ކުރީ އިސްތިއުނާފް ކުރުމުގެ މުއްދަތު ހަމަވި ފަހުން ކަމަށެވެ. އެހެންވެ، އެ މުއްދަތު ހަމަވި ފަހުން އެ މައްސަލަ ހައި ކޯޓުން ބަލައިގަނެ މައުޟޫއީ ގޮތުން ބަލާފައިވަނީ ގާނޫނީ އުސޫލުތަކާ ޚިލާފަށް ކަމަށް ސުޕްރީމް ކޯޓުގެ ހުކުމުގައި ވެ އެވެ.\nޕަބްލިކް ޕްރައިވެޓް ޕާޓްނާޝިޕްގެ ދަށުން އެމްޑީޕީގެ ވެރިކަމުގައި ނ، ރ، ބ އަދި ޅ އަތޮޅުގެ ފެރީގެ ޚިދުމަތް ދިނުމަށް އެކި ކުންފުނިތަކާ ސަރުކާރުން ހަވާލުކުރި އެވެ. އެކަމަކު ފަހުން ވަހީދުގެ ސަރުކާރުން ވަނީ އޭގެ ތެރެއިން ގިނަ އެއްބަސްވުންތަކެއް ބާތިލްކޮށްފަ އެވެ.


Kulhudhuffushi gai gavaidhaa hilaafah ulhemun dhiya bidheyseen thakeh fonuvaalaifi\nގަވައިދާ ހިލާފަށް އުޅެމުންދިޔަ ބިދޭސީ މާލެ ފުރުވާލުމަށް މިއަދު ބޯޓަށް އަރުވަނީ--\nކުޅުދުއްފުށީގައި ގަވައިދާ ހިލާފަށް އުޅެމުންދިޔަ ބިދޭސީންތަކެއް ފޮނުވާލައިފި\nގަވައިދާ ހިލާފަށް ކުޅުދުއްފުށި ސިޓީގައި ދިރިއުޅެމުންދިޔަ ބިދޭސީންތަކެއް މިއަދު މާލެ ފޮނުވާލައިފި އެވެ. ބަންގްލަދޭޝްއަށް ނިސްބަތްވާ 13 ބިދޭސީއަކުން ފޮނުވާލީ ދެންމެ ބަހާދަރު ބޯޓްގައި އެވެ.\nކުޅުދުއްފުށީ ކައުންސިލްގެ ރައީސް އަބުދުލް ލަތީފް ހަސަން ކޭއޯއަށް ވިދާޅުވީ، ކުޅުދުއްފުށީގައި ގަވައިދާ ހިލާފަށް އުޅޭ ބިދޭސީންގެ އަދަދު ގިނަ ކަމަށާ އެކަން އެންމެ ބޮޑަށް ފާހަގަވެގެން މިދިޔައީ ކޮވިޑް-19 ގެ ތެރެއިން ކަމަށެވެ. އެހެންވެ ބިދޭސީންގެ މައްސަލަ ހައްލުކުރުމަށް ސަރުކާރުގައި އެދިގެން ކުރިއަށްގެންދާ މި ޕްރޮގުރާމުގެ ފުރަތަމަ ބުރުގައި މިއަދު މިވަނީ 13 ބިދޭސީއަކުން ރަށުން ފޮނުވާލެވި އެވެ.\nއޭނާ ވިދާޅުވީ، ކޮވިޑް-19 ގެ ޓާސްކް ފޯސް އާއި ސަރުކާރުގެ މުވައްސަސާތަކުގެ އެހީތެރިކަމާއެކު ކުރިއަށްދާ މި ޕްރޮގުރާމު އަދިވެސް ކުރިއަށްދާނެ ކަމަށެވެ. މިއަދު ފޮނުވާލި ބިދޭސީންނާއި މާލެއިން ހަވާލުވާނީ އިކޮނޮމިކް މިނިސްޓްރީންނެވެ. އެ މީހުން ފޮނުވާލުމަށް ހަމަޖެހިފައިވަނީ ބަންގްލަދޭޝްއަށެވެ.\nބިދޭސީން ފުރުވާލުމަށްފަހު އެހީވި މުވައްސަސާތަކަށް ކައުންސިލް ޝުކުރުއަދާކުރެއްވި\nބިދޭސީން ފޮނުވާލުމުގައި އެހީތެރިކަން ފޯރުކޮށްދިން ފަރާތްތަކަށް ލަތީފް ވަނީ ޝުކުރު އަދާކުރައްވާފައި އެވެ. އެގޮތުން ކައުންސިލާއި ޓާސްކް ފޯސްގެ އިތުރުން ސިފައިންނާއި ފުލުހުން، ކެޑޭޓް، ރެޑްކުރެންސެންޓާއި ކޭޕީއެލް އަދި ހދ އޭއީސީ އަދި އެސްޓީއޯގެ ނަން އޭނާ ވަނީ ފާހަގަކުރައްވާފައި އެވެ.\nކައުންސިލުން އަންދާޒާކުރާ ގޮތުގައި ކުޅުދުއްފުށީގައ ގަވައިދާ ހިލާފަށް 300 އެއްހާ ބިދޭސީން ދިރިއުޅެ އެވެ. ގަވައިދާ ހިލާފަށް އުޅޭ ބިދޭސީން ފޮނުވާލުމަށް މީގެން ކުރީގެ ކައުންސިލްތަކުންވެސް މަސައްކަތްތަކެއް ކުރި އެވެ. އެކަމަކު އޭރު އެ މީހުން ފޮނުވާނުލެވުނީ ސަރުކާރުގެ ކަމާ ގުޅުން ހުރި މުވައްސަސާތަކުގެ އެއްބާރުލުން ނުލިބުމުންނެވެ.


Varah falhu vaane... dheravey!\nނޮޅިވަރަންފަރު ސްކޫލްގައި ތައުލީމް ހާސިލްކުރާ ދަރިވަރުންތަކެއް: މިއީ އެ ކުދިންނަށް ވެސް ބޮޑު ދެރައެއް - އަހުމަދު މުހައްމަދު | އަވަސް\n"ވަރަށް ފަޅުވާނެ، ނޭނގެ ބުނެދޭކަށް ވެސް!،" ނޮޅިވަރަންފަރުގެ ހިތްގައިމު ޖެޓީ ސަރަހައްދުގެ ފިނި މައިޒާނެއްގައި ތިބި ފުރާވަރުގެ ކުދިންތައް ބުނީ މިހެނެވެ.\nނޮޅިވަރަންފަރުން ފުރައިގެން ހަނިމާދޫއަށް އިއްޔެ ދިޔަ ލޯންޗު ބަންޑުން ޖަހާލައި، ކަނޑުވެ މަރުވެގެން ދިޔައީ އެ ކުދިން އެންމެ ގަޔާވާ، އެންމެ ލޯބިވާ "ސުޕަ ސޯ" އެވެ. ނޮޅިވަރަންފަރު ސްކޫލްގެ އެންމެ ދުވަސްވީ ޓީޗަރު، ހުސެއިން އަބްދުﷲ އެވެ.\n"އިއްޔެ އެ އަޑު އިވުމާއެކު ވަރަށް ދެރަވި، މޫނު ދެކިލަން ދާން ވެސް ބޭނުންވި އެކަމަކު ފުރުސަތެއް ނުލިބުނު،" މާޔޫސްކަމާއެކު އެއް ކުއްޖަކު ބުނެލި އެވެ.\nގްރޭޑް 10 ގައި ތައުލީމް ހާސިލް ކުރަމުންދާ މި ގުރޫޕަކީ ކޮންމެ ހުކުރެއްގައި ވެސް އެ ސަރަހައްދަށް ގޮސް މޫދު އެރިލައި ސަކަރާތް ޖަހާ އުޅުނު ބަޔެކެވެ. އެކަމަކު މި ހުކުރު އެ 12 ކުދިންނަށް ވެސް ތަފާތެވެ. އެކުވެރިންނާއެކު އިށީނދެލައި އަނގަ ތަޅާލުން ފިޔަވައި އިތުރު ކަމެއް ކުރުމުގެ މޫޑެއް އެ ކުދިންގެ މިއަދު ނެތެވެ.\nވިލު ނޫކުލައިގައި އޮތް ރީތި މޫދަށް ފުންމާލަން ދާނެ ކުއްޖަކު ވެސް މިއަދު ނުވި އެވެ.\n"ސުޕަ ސޯ އަހަރެން އެންމެންނަށް ވެސް ކިޔަވައިދިން، ދިވެހި އިސްލާމް ކިޔަވައިދެނީ، މިހާރު ކިޔަވައިނުދިނަސް ގާތް ގުޅުން އޮންނާނެ،" އަޑު ހުއްޓުން އެރިޔަސް ވާހަކަ ކުރިއަށް ގެންދިޔަ އެވެ.\n"ވަރަށް ވަރަށް މަޖާ ވާނެ، ސަމާސާ ކުރާނެ ވަރަށް، ވަރަށް ސަމާާސަ ވާނެ،" ހުރިހާ ކުދިން ވެގެން ސުޕަ ސޯ ސިފަކޮށްދޭން މަސައްކަތް ކުރި އެވެ.\nހުސެއިން އަބްދުﷲއަށް އެ ކުދިން "ސުޕަ ސޯ" ކިޔަނީ ވަރަށް ގިނަ ދުވަހު ސްކޫލްގެ ސުޕަވައިޒަރެއްގެ ގޮތުގައި އުޅެފައިވާތީ އެވެ. އެންމެފަހުން އޭނާ ހުރީ ދަށު ގްރޭޑްތަކުގެ ޓީޗަރެއްގެ ގޮތުގަ އެވެ.\nމިއަދު ނޮޅިވަރަންފަރު އެކީ ކަރުނަ އަޅަމުންދާއިރު އެންމެ ބޮޑު ފަޅުކަމެއް ލިބިގެން ދާނީ އެ ސްކޫލަށެވެ. ސްކޫލްގެ އެންމެ އިސް ތަނބުގެ ކުއްލި ވަކިވުމަކީ އެ ސްކޫލަށް އަރައިގަންނަން އުނދަގޫވާނެ ހިތާމައިގެ ފުން ވަޅުގަނޑެކެވެ.


މަތިންދާބޯޓްގެ ކަޅުފޮށި..... | ޓެކްނޮލޮޖީ | ޢިލްމު\nBack ކަވާސާ ޢިލްމު ޢިލްމުގެ ބައިތައް ޓެކްނޮލޮޖީ މަތިންދާބޯޓްގެ ކަޅުފޮށި.....\nމިކަންތައްތައް ކަޅުފޮށިންބަލާ ސާފުކުރަނީ އެކަމަށް ހާއްސަ ވަކިބައެކެވެ. މިކަޅުފޮށީގެ ސަބަބުން ބޯޓްވެއްޓެން ދިމާވީ ހަޤީޤީ ސަބަބު ހޯދުމަށް އެހީތެރިވެދެއެވެ. އެގޮތުން ބޯޓް ވެއްޓެންދިމާވީ ބޯޓަށް ދިމާވި މައްސަލައަކުންތޯއާއި ނުވަތަ ގޮވައިގެންތޯ ނުވަތަ ތަނެއްގައި ޖެހިގެންތޯ މިފޮށިން ސާފުކުރެއެވެ.\nމިފޮއްޓަކީ ވަރަށް ރައްކާތެރިކަމާއި އެކު އެއަށް ގެއްލުމެއްނުލިބޭނޭހެން ހަދާފައިވާ ފޮށްޓެކެވެ. އެގޮތުން 1100 ފެރެންހައިޓް ގެ ހޫނުމިން މީތި ތަޙައްމަލުކުރެއެވެ. އަދި މި އޮންނަނީ ފެންގަނޑަކަށް ވެއްޓުނުނަމަވެސް އެއަށް ގެއްލުމެއް ނުލިބޭނޭގޮތަށް ވަރަށް ބޯއެއްޗަކުން ހަދާފައެވެ.\nހަމަ އެގޮތަށް މިފޮށި ބޯޓުގައި ބަހައްޓަނީވެސް ވަރަށް އަމާންތަނެއްގައެވެ. ގިނަފަހަރު މިފޮށި ހުންނަނީ ބޯޓުގެ ފަހަތުގައެވެ. އެއީ ބޯޓުވެއްޓިގެން ކުރިޔަށް ލިބޭ ގެއްލުމަށް ވުރެ ފަހަތަށް ލިބޭ ގެއްލުން ކުޑަވުމާއި ، ބޯޓުގެ ފަހަތަކީ އެންމެ ލުއިތަން ކަމަށް ވުމާއި އެކު ފެންގަނޑަކަށް ވެއްޓޭ ޙާލަތުތަކުގައި ފެންމަތީގައި އެބައި އޮންނާތީއެވެ.\nޙަޤީޤަތުގައި މިފޮށީގެ ކުލަޔަކީ ކަޅު ކުލައެއްނޫނެވެ. މިފޮށިހޯދުމަށް ފަސޭހައަކަށްޓަކައި މިފޮށި ހަދާފައިވަނީ އޮރެންޖްކުލައިންނެވެ. ނަމަވެސް މިއަށް ބްލެކްބޮކްސް ނުވަތަ ކަޅުފޮށި ކިޔަނީ މަތިންދާބޯޓުތަކަށްދިމާވާ ނުރައްކާތެރި ޙާދިސާ ތަކާއި މިފޮށީގެ މުހިއްމުކަމާއި ގުޅުވާފައެވެ.


[މޯލްޑިވްސް ސްކޫލް ސްޕޯޓްސް ކަލަރސް އެވޯޑް 2014] ދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު އަޙްމަދު އަދީބު ޢަބްދުލްޣަފޫރު ދެއްކެވި ވާހަކަފުޅު - The President's Office\n[މޯލްޑިވްސް ސްކޫލް ސްޕޯޓްސް ކަލަރސް އެވޯޑް 2014] ދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު އަޙްމަދު އަދީބު ޢަބްދުލްޣަފޫރު ދެއްކެވި ވާހަކަފުޅު\n9 ސެޕްޓެންބަރު 2015، ރިފަރެންސް: FAS/NRAA/2015/11\nވަޑައިގެން ތިއްބެވި ހުރިހާ ޢިއްޒަތްތެރިން، އެޑިޔުކޭޝަން މިނިސްޓަރ، ވަޒީރުން، ޢިއްޒަތްތެރި މަޖިލިސް މެންބަރުން، އަދި ލޮބުވެތި ކިޔަވާކުދިން. އަދި އެކުދިންގެ ޓީޗަރުންނާއި އަދި ބެލެނިވެރިން.\nއާދެ، [ކަލަރސް އެވޯޑް 2014] އަކީ މި ސިލްސިލާ އެވޯޑުގެ2ވަނަ އަހަރު. މިއަހަރު މި ޙަފްލާއަށް ވަޑައިގެން ތިއްބެވި ދަރިވަރުންނަށާއި، އެންމެހާ ޙާޒިރީންނަށް މަރްޙަބާއާއި ތަހުނިޔާ ދަންނަވަން. އަދި މިނިވަން ރަންޔޫބީލްގެ ތަހުނިޔާ އަރިސްކުރަން.\nކަލަރސް އެވޯޑް، އެންމެ ފުރަތަމަ ފާހަގަކޮށް ހުޅުއްވައިދެއްވީ، 2014 ވަނަ އަހަރުގެ އޮގަސްޓު މަހުގެ 10 ވަނަ ދުވަހު، ޢިއްޒަތްތެރި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް. މި އެވޯޑުގެ މައިގަނޑު ތީމަކީ [މާދަމާގެ ބަޠަލުން - މިއަދު ފާހަގަކުރުން]. އެހެންކަމުން، މި ޙަފްލާއަކީ ވަރަށް ޚާއްޞަ ޙަފްލާއެއް. މި ޙަފްލާގައި ފެނިގެންދާނީ، މާދަމާ ރާއްޖެއަށް ރީތިނަން ހޯދައިދޭނެ ފަޚުރުވެރި ދަރިވަރުންތަކެއް.\nމި ކަލަރސް އެވޯޑުގެ މައިގަނޑު މަޤްޞަދަކީ، ރާއްޖޭގެ ސްކޫލްތަކުގައި ތަޢުލީމު ޙާޞިލުކުރާ ދަރިވަރުންގެ ކުޅިވަރުގެ ހުނަރު ފާހަގަކޮށް، އެ ދަރިވަރުން ތަޢުލީމު ޙާޞިލު ކުރަމުންދާ ދުވަސްވަރު، އެ ހޯދާ ކާމިޔާބީ ވަޒަންކޮށް ހިތްވަރު ދިނުން. މިއީ، ނެސްލޭ މައިލޯގެ ސްޕޮންސަރޝިޕާއެކު، މިނިސްޓްރީ އޮފް އެޑިޔުކޭޝަނުން ހިންގާ ޕްރޮގްރާމްތަކުގެ ތެރެއިން މުހިންމު އެއް ޕްރޮގްރާމް.\nއާދެ، އެއްވެސް ޝައްކެއްނެތް، މިގޮތުގައި މިފަދަ އެވޯޑެއް ތަޢާރުފްކޮށް ހިންގުމަކީ، މިއަދު ކިޔަވާކުދިން ކުޅިވަރުގެ މައިދާނުގައި ކުރިއަށް ދިޔުމަށް ދެވޭ ވަރަށްބޮޑު ހިތްވަރެއް. އެކުދިންގެ މުސްތަޤްބަލަށްޓަކައި އެޅޭނެ ވަރަށް މުހިންމު ފިޔަވަޅެއް. އަދި މި ނޭވާގައި ދިވެހިރާއްޖޭގެ ކުޅިވަރުތަކަށް ހިތްވަރުދީ، އެތައް ކުޅިވަރެއް ސްޕޮންސަރ ކޮށްދެއްވާތީވެ، މައިލޯއަށް ސަރުކާރުގެ ނަމުގައި ވަރަށް ޚާއްޞަ ޝުކުރެއް ދަންނަވަން.\nއާދެ، ބޭރުގެ އިންވެސްޓަރުން ރާއްޖޭގައި އިންވެސްޓް ކުރުން އިތުރުވެގެން ދިޔުމަކީ، މިއަދު ސަރުކާރުން ވަރަށްބޮޑު އަހަންމިއްޔަތުކަމެއް ދޭ ކަމެއް. އެއީ އަޅުގަނޑުމެންގެ ޤައުމު ތަރައްޤީކޮށް، ކުރިއެރުވުމަށް ކުރެވޭ ކަމެއް. މިކަމަކީ ސަރުކާރުން މަރްޙަބާ ކިޔާނެވެސް ކަމެއް. އަދި މިފަދަ އިންވެސްޓްމަންޓްތަކުގެ ތެރެއިން ޤައުމުގެ ތަރައްޤީއަށް އަންނަ ކުރިއެރުންތަކަކީ، ރައްޔިތުންނަށް ލިބޭ ކުރިއެރުންތަކެއް. ކުޅިވަރަކީ ހަމަ ކުޅެލެވޭ ކުޅިވަރެއް ނޫން. އެއީ ސީރިއަސް ކަމެއް. މިއަދު މަދަރުސާތަކުގެ ދަރިވަރުންނަކީ، މާދަމާގެ ޒުވާނުން. އެ ޒުވާނުންނަކީ މުސްތަޤްބަލުގެ ހިންގުންތެރިން. އަޅުގަނޑުމެން މި ޤައުމު، ޤައުމެއްގެ ގޮތުގައި، އަންނަން އޮތް ޖީލުތަކަށް ރައްދުކޮށްދިނުމަކީ، މާދަމާގެ ޒުވާނުންގެ ޒިންމާއެއް. މުޖްތަމަޢަށް ފައިދާހުރި، ބޭނުންތެރި ޒުވާނުން އުފެއްދޭނީ، މިއަދު ސްކޫލްތަކުގެ ކިބައިގައި ހަރުދަނާ ސުލޫކީ މިންގަނޑުތަކެއް އަށަގަނެވިގެން. މިގޮތުން، 2014 ވަނަ އަހަރު ކެބިނެޓުން ފާސްކޮށް، 2015 ވަނަ އަހަރު ތަންފީޛު ކުރަން މި ފެށުނު ޤައުމީ އާ މަންހަޖުގައި، މިފަދަ މިންގަނޑުތައް ދަރިވަރުންގެ ކިބައިގައި އަށަގެންނެވުން ހިމެނިފައިވޭ.\nއަޅުގަނޑުމެންގެ މުޖްތަމަޢުން މަޑުމަޑުން ނަމަވެސް މި ބީވެގެންދާ އަގުތައް، ވެލިއުސްތައް އަނބުރާ ގެނައުމުގެ ތަރުބިއްޔަތަކީ، މި ކަރިކިއުލަމްގެ އެއް އަސާސްވެސްމެ. ދަރިވަރުންނަށް ފޯރުކޮށްދެވޭ ޚިދްމަތްތަކުގެ ތެރެއިން އިތުރު ޙަރަކާތްތަކަކީ، މިދެންނެވި ފަދަ ވެލިއުސްތައް އަނބުރާ ގެނެސްދޭފަދަ ޙަރަކާތްތަކަކަށް ވެގެންދާނެ. އަދި ކެޑޭޓް، ސްކައުޓް، އަދި ގައިޑް ޙަރަކާތްތަކާއި، ތަފާތު ކުޅިވަރުތައް މިއީ މިދެންނެވި ފަދައިން، މި މިންގަނޑުތައް ހިމެނޭ ކަންކަން. އެކަކު އަނެކަކަށް އިޙްތިރާމް ކުރުމާއި، ވެރިންނަށް ކިޔަމަންތެރިވުމާއި، ޤަވާޢިދުތަކަށް އިޙްތިރާމް ކުރުމާއި، މީހުންނާއެކު އުޅެން ދަސްވުމާއި، ދިރިއުޅުމުގެ ތަފާތު ހުނަރުތައް އުނގެނުން މިއީ މިފަދަ ޙަރަކާތްތަކުން ދަރިވަރުންނަށް ދަސްކޮށްދޭ ރިވެތި ސިފަތައް. މި ސިފަތައް ލިބިފައިވާ ދަރިވަރުންތަކެއް އުފެދި، އެފަދަ ދަރިވަރުން މި ޤައުމަށް ފަޚްރާއި ޝަރަފް ހޯދައިދިނުން، މިއީ އަޅުގަނޑުމެން އެންމެންވެސް ކުރާ އުންމީދު.\nކުޅިވަރުގެ މުހިންމު ކަމުގެ މައްޗަށް ބަލާއިރު، ކުޅިވަރަކީ އެންމެންގެ މަޤްބޫލުކަން އޮންނަ ކަމެއް. މިއަދު މި އިނާމު ޙާޞިލުކުރި ހުނަރުވެރި ދަރިވަރުންނަކީ، އެރޮނގުން ކުރިއަށް ދިޔުމުގެ ޤާބިލުކަން ހުރި ކުދިން. މި ކުދިންގެ ހުނަރު އިތުރަށް ތަރައްޤީ ކުރުމަށް އެހީތެރިވެދީ، ގޮތްތަކެއް ހޯދައިދީ، ފުރްޞަތުތައް ފަހިކޮށްދީ، އެހީތެރިވެދީ، މި ކުދިންނަށް ދެވެން އޮތް އުސްމިންތަކަކަށް ގެންގޮސްދިނުމަށްޓަކައި އަދުގެ ސަރުކާރު މިއަދު މިއޮތީ ތައްޔާރަށް. ކުޅިވަރަކީ ހުރިހާ ޤައުމެއްވެސް، އެއް ހަމައެއްގައި، އެއް އުޞޫލުތަކެއް ހިފަހައްޓައިގެން، އެއް އުޞޫލުތަކަށް ތަބާވެގެން ކުޅޭ އެއްޗެއް. އަޅުގަނޑުމެން ކިތަންމެ ކުޑަޔަސް، އަޅުގަނޑުމެންގެ ވަސީލަތްތައް ކިތަންމެ މަދަސް، ބޮޑު ޤައުމުތަކުގެ މައްޗަށް، ކުޅިވަރުގެ މައިދާނުގައި ކުރިއެރުން ހޯދުން އެއީ، ތިޔަފަދަ ހުނަރުވެރި، ޢަޒުމް ވަރުގަދަ، ކުޅިވަރުގެ ދާއިރާގެ ވަނަތައް ހޯދަމުން އަންނަ ކުދިންނަށް ނުކުރެވޭނެ ކަމެއް ނޫން. އެކަން ކުރުމަށް އަޅުގަނޑުމެން ބޭނުންވަނީ، ނުގުޑާފަދަ ޢަޒުމަކާއި ހިތްވަރު، އަދި ބުރަ މަސައްކަތް.\nދާދިފަހުން އިންޑިއަން އޯޝަން އައިލެންޑް ގޭމްސްގައި ބައިވެރިވި7ޤައުމުގެ ތެރެއިން، އެ ގޭމްސްގެ 100 މީޓަރު ދުވުމުގެ ހީޓްގައި ބައިވެރިވެ، އެންމެ ފަޚްރުވެރި 1 ވަނަ ހޯދީ، އާދެ، އަޅުގަނޑުމެންގެ ޒުވާނެއް. މި ކާމިޔާބީ މުޅި ޤައުމުގައި ފާހަގަކޮށް އުފާކުރޭ. މިފަދަ ވަނަތަކެއް ހޯދައި، ޤައުމަށް ކުޅިވަރުގެ ދާއިރާގައި ރީތި ނަން ހޯދައިދިނުމަކީ، ތިޔައިގެ ތެރެއިން ކޮންމެ ކުއްޖެއްގެ ޢަޒުމް ކަމުގައި މިއަދު ހަދަންވާނެ.\nއާދެ، މިރޭ އަޅުގަނޑުމެންނާ އެކީގައި، ކުރީބަރިން ފެނިވަޑައިގަންނަވާ ސާޢިދު، ހަމަ ތިޔަފަދަ ކިޔަވާ ކުދިން ގޮތަށް، ސްކޫލްގައި ތަޢުލީމް ޙާޞިލުކޮށް، ލިބުނު ސްކޮލަރޝިޕެއްގައި ޖެމެއިކާއަށް ގޮސް، އެތާނގައި2އަހަރު ދުވަހުގެ ޓްރޭނިންގ ހެދި. އަދި އިތުރު2އަހަރު ބާކީ އެބައޮތް. އެހެން ނަމަވެސް، އެ 10 ސިކުންތަކަށްޓަކައި، އާދެ، 100 މީޓަރުގެ 10 ސިކުންތަށްޓަކައި އެތައް ބޮޑު ޤުރްބާނީއެއްވި. އާދެ، ކުޅިވަރަކީ ޑިސިޕްލިންއެއް، ޤުރްބާނީތަކެއް. ކޮންމެ ދުވަހަކު ދެ ދަޅައަށް ދުވެ، ޕްރެކްޓިސްކޮށް، އެތައް ވަރުބަލިކަމެއް މަތީގައި އެތައް ރޭ ނިދައި، އެ ކެތްތެރިކަމަކީ، އެ 10 ސިކުންތު މިއަދު މުޅި އިންޑިއަން އޯޝަންގައި މިއޮއް ބޮޑު އިންޑިއަން އޯޝަންގައި އޮތް ހުރިހާ ޤައުމުތަކުގެ ތެރެއިން އެންމެ ބާރަށް ދުވާ ބޭފުޅަކީ، އާދެ، 100 މީޓަރުން 1 ވަނައަށް އެ ނިންމާލީ، ގޯލްޑް މެޑެލްއަކުން. އާދެ، އަޅުގަނޑުމެންގެ ހުނަރުވެރި އަދި މިއަދުގެ ހަމަ ޤައުމީ ބަޠަލެއް ފަދަ ސާޢިދު. އެހެންވީމާ، ސާޢިދަށް ވަރަށް ހޫނު މަރްޙަބާއެއް، ތިޔަ ހުރިހާ ކުދިންގެ ފަރާތުން. ޝުކުރިއްޔާ!\nމިއަދު އަޅުގަނޑު ޙިއްޞާކޮށްލަން ބޭނުންވޭ، ކިޔެވުމާ އެއްވަރަށް ކުޅިވަރަކީ ކިހާ މުހިންމު ކަމެއްކަން. އާދެ، ހަމަ ތިޔަ ކުދިންނާ ޙިއްޞާކޮށްލަން ބޭނުންވޭ، އަޅުގަނޑުގެ އަމިއްލަ ބައެއް ތަޖުރިބާތައްވެސް. އާދެ، މިއަދު އަޅުގަނޑު ތަންކޮޅެއް އަންފިޓްވެފައި ހުއްޓަސް، އެހެން ނަމަވެސް، އަޅުގަނޑަކީވެސް ކުޑައިރު ވަރަށް ގަދަޔަށް އެކި ކުޅިވަރުތައް ކުޅުނު ސްކޫލް ދަރިވަރެއް. އާދެ، ކަލާފާނު ސްކޫލްގައި އަޅުގަނޑު ބެޑްމިންޓަނާއި، ފުޓްބޯޅަ، ހަމަ ސްކޫލް ޓީމަށް ކުޅުނިން. ވަރަށް ފަޚްރުވެރިވޭ، ފުރަތަމަ 11 އިން ޗާންސް ލިބުމުން. އަބަދުވެސް ހިތުގައި އުފެދޭ ޝުޢޫރަކީ، ހަމަގައިމުވެސް މި ސްކޫލްގެ 11 ފުޓްބޯޅަ ކުޅުންތެރިން ނެގިޔަސް، ހަމަގައިމުވެސް އަޅުގަނޑަކީ އެކެކޭ. އަދި ހަމައެހެންމެ އެއަށްފަހު، މަޖީދިއްޔާގައި އަޅުގަނޑު 14 އަހަރުން ދަށް އަދި 19 އަހަރުން ދަށަށް ސްކޫލް ޓީމަށް ކުޅުނިން. އަދި 14 އަހަރުން ދަށް، 19 އަހަރުން ދަށް އަދި 21 އަހަރުން ދަށުގެ ފުޓްބޯޅަ، ޤައުމީ ޓީމަށްވެސް ކުޅުނިން.\nއަޅުގަނޑު ގަބޫލުކުރާ ގޮތުގައި، މިއަދު ސިޔާސީ މައިދާނުގައިވެސް އަދި މިއަދު މިހިސާބަށް އާދެވުމުގައިވެސް، އަޅުގަނޑު ގަބޫލުކުރާ ގޮތުގައި، ކިޔެވުމާ އެއްވަރަށް އަޅުގަނޑަށް ކުޅިވަރުގެ ޙަރަކާތްތަކުގައި ބައިވެރިވުމަކީ، އަޅުގަނޑަށް އެތައް ގިނަގުނަ ކަންތައްތަކެއް ދަސްކޮށްދިން ކަމެއް. އާދެ، ހަމަ ތިޔަ ކުދިންނާ ޙިއްޞާކޮށްލުމަށްޓަކައި ބައެއް ކަންތައްތައް ޙިއްޞާކޮށްލާނަން. އާދެ، މިއަދު ސިޔާސީ މައިދާނުގައި އަޅުގަނޑު އުޅޭއިރުވެސް އަދި އެހެން ކަމެއްގައިވެސް، އެއްވެސް ގޮތަކަށް، އެއްވެސް އެހެން ބޭފުޅަކަށް ވަރަށް އުނދަގޫ ކަމެއް، އަޅުގަނޑު ރުޅިއަރުވާލުމަކީ. އާދެ، ޓޮލަރަންސް، ނުވަތަ ކެތްތެރިކަމަކީ އަޅުގަނޑު ގަބޫލުކުރާ ގޮތުގައި، ކުޅިވަރުގެ މައިދާނުން އަޅުގަނޑަށް ދަސްކޮށްދިން އެއްޗެއް. އާދެ، ކެތްތެރިވުމަކީ އަޅުގަނޑު ދެކޭގޮތުގައި، އެންމެބޮޑު އެއް ކާމިޔާބީ. އިދިކޮޅު ފަރާތްތައް ވަރަށް ބޮޑަށް ބޭނުންވާނެ ރުޅިއަރުވާލަން. ނުވަތަ ކޮންމެ ފަހަރަކު ޖަޒްބާތުވެގެން، ސިކުނޑީގެ ބޭނުން ނުހިފައި ނަގާ ކޮންމެ އެކްޝަނަކީ، ފުޓްބޯޅައިގެ މައިދާނުން ކަމަށް ވެއްޖިއްޔާ، ދެން ރެފްރީ ދައްކާނީ ރަތް ކާޑެއް ދޮއެއްތޯ.\nއެހެންވީމާ، ކިތައް ފަހަރުތޯ، ޓެކްލް ޖަހާފައި ވައްޓާލަނީ؟ ކިތައް ފަހަރުތޯ ދަތިއަޅުވަނީ؟ އެއީކީ އަޅުގަނޑުމެން ރުޅިއައިސްގެން ބަލައިގަންނަންޖެހޭނެ ކަމެއް ނޫން. އެހެންނަމަވެސް، ތެދުވެ ހަށިފޮޅާލާފައި އިދިކޮޅު ޓީމަށް ގޯލެއް ޖަހައިގެން ވިން ކޮށްފައި، އެބޭފުޅުން ބަލިކޮށްލުމަކީ، ގައިމުވެސް އެއީ ކުޅިވަރުގެ ރޫޙު. އެއީ ހަމަ އަޅުގަނޑަށް ދަސްވި އެއްޗެއް. އަދި ހަމައެހެންމެ، ޓީމެއްގައި އެންމެން އެކީގައި އުޅެވުން. އާދެ، ކިތަންމެ މޮޅަށް އަދި ކިޔެވިޔަސް، ފަހުން އޮފީހުގެ މައިދާނަށް ނުކުމެ، ޓީމް ވާރކް ނޭނގިއްޖިއްޔާ، އެއީ ވަރަށްބޮޑު މައްސަލައެއް. ވަރަށް އަވަހަށް ބާކީވެގެންދާނެ. އެހެންވެ، ޓީމް ވާރކަކީ ވަރަށް މުހިންމު ކަމެއް. އެއީ، ކުޅިވަރުގައި ދަސްވާ އެއްޗެއް. ޓީމް ވާރކަކީ ހަމައެކަނި އެންމެން އެކީގައި، މިސާލަކަށް، ކޮފީއަށް ދިޔުމެއް ނޫން. އެހެން ނަމަވެސް، އެ ޓެސްޓް ކުރެވޭހިނދު، ކުޅިވަރުގެ މައިދާނުގައި ނުވަތަ މިސާލަކަށް، މެޗެއްގައި ވެއްޖިއްޔާ، މެޗްގެ މައިދާނުގައި ހުންނައިރުގައި، އެކަކު އަނެކަކަށް އިތުބާރު ކުރުން އެއީ، އެއް ޑިފެންޑަރެއް ހުންނައިރު، އަނެއް3ޑިފެންޑަރުންވެސް އަޅުގަނޑު އަތުން ބޯޅަ ލިބިގެން ގޮއްސިއްޔާ، އެ3ޑިފެންޑަރުން ތިބޭނެ ކަމުގެ ޔަޤީންކަމަކީ، އަދި ލޯ މަރާލާފައިވެސް ފަހަތަށް އެނބުރި ބަލައިނުލާ ބޯޅަ ޕާސްކޮށްލާއިރުގައި، އެ ކުޅުންތެރިޔާ އެތަނަށް އަރާ ހުރުމަކީ، އެއީ ޓީމް ވާރކް. އެއިން ސިނަރޖީ އުފެދޭނީ. އެއީ ކޮންމެ މައިދާނެއްގައިވެސް މުހިންމު ކަމެއް. އެއީ ކުޅިވަރުގެ މައިދާން ކަމުގައިވިޔަސް، އޮފީހެއްވިޔަސް، އަދި ހަމައެހެންމެ، ސިޔާސީ ކަންކަމުގައި ވިޔަސް، ޓީމަކީ ވަރަށް މުހިންމު ކަމެއް. އެހެންވީމާ، ޓީމް ވާރކަކީވެސް އަޅުގަނޑަށް ވަރަށް ބޮޑަށް ދަސްވި އެއްޗެއް، ކުޅިވަރުގެ މައިދާނުން.\nއަދި ހަމައެހެންމެ، މޮޅުވުމާއި މޮޅުވާއިރު އެ ލިބޭ އުފަލާއި، ގޯލެއް ޖަހާއިރު އެކުރެވޭ ފޮނި އިޙްސާސް އެއީ ކުޅިވަރު ކުޅޭ ކުއްޖަކަށް ނޫނީ ހަމަގައިމުވެސް ބަޔާންކޮށްދޭން ނޭނގޭނެ ކަމެއް. އެހެން ނަމަވެސް، ގޯލެއް ޖެހުނީމަ އުފަލުން ގޮސް، ދެން ފަހުގެ މެޗްމަތިން ހަނދާންނެތި، މުޅިން ފޮނިވެ، ދެން އެހެން ގޮތަކަށްވެސް ބައެއް ކުދިން އުޅޭތަން ފެނޭ. އެހެންނަމަވެސް، ކުޅިވަރު ކުޅުމުން އެއިންވެސް ދަސްވަނީ، އެކަމުގެވެސް ކެތްތެރިކަން ހޯދަން. އާދެ، އަނެއްހެން ތިލަކޮށް ބުނާ ކަމުގައިވާނަމަ، މޮޅުވީމަވެސް ކެތްތެރިވުން. އަދި ހަމައެހެންމެ، ބަލިވުންވެސް، ބަލިވުން ހަޖަމު ކުރުމަކީވެސް ހަމަ ކުޅިވަރުގެ މައިދާނުގައި ދަސްވާ އެއްޗެއް. ކިތަންމެ މޮޅަށް ކުޅެފައިވެސް ބަލިވެދާނެ. ބަލިވުމަކީ އެއީ މައްސަލައެއް ނޫންކަމާއި، ބަލިވެސްވާނެކަން ޙަޔާތުގައި ކޮންމެ މަރްޙަލާއަކީ، މޮޅުވާނެ ކަމެއް ނޫންކަން، އެވެސް އަޅުގަނޑަށް ދަސްވީ ހަމަ ކުޅިވަރުގެ މައިދާނުން. އަދި ބަލި ހަޖަމުކޮށް، ބަލިވީމަ އެ ކީއްވެތޯ ބަލިވީ ވިސްނައި، ދެން މޮޅުވުމަށް ކުރަންޖެހޭ ހުރިހާ މަސައްކަތެއް ކުރުމަށްވެސް، ހަމަ އަޅުގަނޑަށް ދަސްވީ ކުޅިވަރުގެ މައިދާނުން.\nއެހެންވީމާ، ކުޅިވަރުގެ މައިދާނަކީ ވަރަށް މުހިންމު މައިދާނެއް. އާދެ، އެކީގައި އުޅޭ ރައްޓެހިންނަށްވެސް ކުޅިވަރުގެ މައިދާނުގައި ދޫކުރުމެއްނެތި، އަޅުގަނޑު ކުރިންވެސް ދެންނެވި ފަދައިން، ޓެކްލްޖަހާ، އެހެން ކަންތައްތައް ކުރީމަ، އެ އަންނަ ރުޅިއާއި، އެ ރުޅި ހިންދާލުމާއި، އަނެއްކާވެސް މެޗް ނިންމާފައި ސަލާމްކޮށްލުމާ، މި ހުރިހާ ކަމެއް އޮންނާތީވެ، މިއަދު އަޅުގަނޑުމެން، މިސާލަކަށް، މަގުމަތިން ދަނިކޮށްވެސް، މިސާލަކަށް މީހަކު ވަރަށް ހަޑިކޮށް އެއްޗެއް ބުންޏަސް، އަޅުގަނޑު ހިތަކަށްނާރާ މާބޮޑު އެއްޗެކޭ. އެހެންވީމާ، އެ ކެތްތެރިކަމަކީވެސް ކުޅިވަރުގެ މައިދާނުން ހަމަ ތިޔަ ކުދިންނަށް ދަސްވާނެ އެއްޗެއް.\nއެހެންވެ، އަޅުގަނޑު ދަންނަވާލަން ހަމަ ބޭނުންވަނީ، ބިރުނުގަތުމާއި، މިޒަމާނުގެ ބަހުން ދަންނަވަނީނަމަ، ގަޓް ހުރުމަކީވެސް ހަމަ ސްޕޯޓްސްގެ މައިދާނުން ދަސްވާ ކަންތައްތައް. އާދެ، އެންމެމޮޅު މީހާއަކީ އަޑުގަދަ މީހާއެއް ނޫން. އެންމެމޮޅު މީހަކީ، ސިކުނޑި ބޭނުންކޮށްގެން، ކެތްތެރިކަމާ އެކީގައި، ކުޅިވަރުގެ މައިދާނުގައިވެސް ޑިސިޕްލިންއާ އެކީގައި، މިސާލަކަށް، ސާޢިދު ފަދައިން އެތައް މަސައްކަތެއްކޮށް، އެ ގޯލްޑް މެޑެލް ހޯދުން ދޮއެއްތޯ؟ އެހެންވެ އެއީ، އަޅުގަނޑު ދެކޭގޮތުގައި ވަރަށް ބޮޑެތި ހިތްވަރުތަކެއް. ވަރަށް ބައިވަރު، ވަރަށް ބައިވަރު މަސައްކަތްތަކެއް ކުރާއިރުގައި، ހަމަގައިމުވެސް އެމީހާގެ ހިތްވަރު ނެތިއްޔާ ނުވަތަ ދަނޑުމައްޗަށް އަރަން ބިރުގަންނަންޏާ، ނުވަތަ ދަނޑުމައްޗަށް އަރާފައި ދުއްވައިގަންނައިރުގައި، ނުވަތަ ޓްރެކްގައި ދުވާއިރު، އެތައް ބަޔަކު ހަޅޭއްލަވައިގަތީމާ ސިހިގެންދަންޏާ، ނުވަތަ ހިތް އަވަސްވަންޏާ ކުޅިވަރެއް ނުކުޅެވޭނެ. އެހެން ނަމަވެސް، ކުޅިވަރު ކުޅެގެން، އަޅުގަނޑު ދެކޭގޮތުގައި އެ ބިރުތައް ފަހަނަޅައި އިރާދަކުރެއްވީތީ ހަމަ ޢަމަލީ މައިދާނުގައި ކުޅިވަރު ކުޅުމަކީ، އަޅުގަނޑު ދެކޭގޮތުގައި، އެތައް ޑިސިޕްލިން އެއް ހިފަހައްޓައި، އެތައް ލީޑަރުންތަކެއް އުފެދޭތަން އަޅުގަނޑުމެންނަށް ފެނޭ.\nއަޅުގަނޑު ދެކޭގޮތުގައި މިއަދުވެސް ދިވެހިރާއްޖޭގެ މައިދާނަށް ބަލައިލި ކަމުގައިވީނަމަވެސް، ގިނަ ލީޑަރުންގެ ފަހަތުގައި އަޅުގަނޑު ދެކޭގޮތުގައި، އަޅުގަނޑުމެންގެ ރައީސް، ރައީސް ޔާމީނަކީވެސް ކުޑައިރުއްސުރެ އެތައް ގިނަ ކުޅިވަރުތަކެއް ކުޅުއްވި ބޭފުޅެއް. އަދި ހަމައެހެންމެ، އަޅުގަނޑުމެންގެ ކެބިނެޓްގައިވެސް ވަރަށްގިނަ ކުޅިވަރު ކުޅުއްވާ ބޭފުޅުން ހިމެނޭ. އެހެންވެ، އަޅުގަނޑު ދެކޭގޮތުގައި މިއަދުވެސް ތިޔަ ހުރިހާ ކުދިންވެސް އެ މިސާލު ބަލައިގެން، ކިޔެވުމާ އެއްވަރަށް ކުޅިވަރުވެސް، ކޮންމެވެސް އެއް ކުޅިވަރެއް ނަމަވެސް ކުޅެ، އޭގައި ކުރިއެރުން ހޯދަން.\nއާދެ، މިއަދު އަޅުގަނޑުމެން މިދޭ ކަލަރސް އެވޯޑްސްގައިވެސް މި ބުނަނީ، މީގައި މި ބުނަނީ މާދަމާގެ ލީޑަރުންނޭ. އާދެ، ސްކޫލް ދައުރުގައި އަޅުގަނޑުމެންނަށް ފެންނަ ގިނަ މޫނުތައް ނުވަތަ ލީޑްކުރާ ގިނަ މޫނުތައް، އަޅުގަނޑުމެން ޢަމަލީ މައިދާނަށް އައިސް، އަޅުގަނޑުމެން އޮފީސްތަކަށް ވަދެ، ނުވަތަ އެއަށްވުރެ ބޮޑުވެގެންދާއިރުގައި، ވަރަށް މަދުން ނޫނީ ނުފެނޭ. އެއީ އަޅުގަނޑުމެން ހިތާމަކުރަންޖެހޭ ކަމެއް. އެހެންވެގެން އަޅުގަނޑުމެން ކުލަ މިދެނީ، ހަމައެކަނި މިއަދު ތިޔަކުދިން ލީޑަރުންނަށްވީމަކާ ނޫން. މާދަމާވެސް ތިޔަކުދިން ތިޔަ ދަސްކުރާ ހުރިހާ އެއްޗެއް ނުވަތަ ތިޔަ ހުރިހާ ކުދިންނަށް ލިބޭ ޢިލްމީ ސެޓްފިކެޓްތަކާއި، އަދި ކުޅިވަރުގައި ދަސްވާ ހުރިހާ އެއްޗެއް، ޢަމަލީ މައިދާނުގައިވެސް ދައްކައި، އެ ލީޑަރޝިޕް އެބަޖެހޭ ތިޔަކުދިން ޢަމަލީ މައިދާނުގައިވެސް ދައްކަން. ލީޑަރުން މި ޤައުމަށް ބޭނުންވޭ. ލީޑް އެބަ ކުރަންޖެހޭ.\nއެހެންވީމާ، ތިޔަ ކުދިންނަކީ އަޅުގަނޑު ދެކޭގޮތުގައި މާދަމާގެ މުސްތަޤްބަލް. އަޅުގަނޑު ގަބޫލުކުރާ ގޮތުގައި، ކުޅިވަރު ކުޅުމަކީ ޞިއްޙީ ގޮތުންވެސް ދުޅަހެޔޮކަން ލިބި، ހަމައެހެންމެ އެތައް ބަޔަކަށް އެތައް ބަލިތަކަކުން ސަލާމަތްވެ އަދި ހަމައެހެންމެ، ސިނގިރެޓް ބުއިމާ، މިފަދަ ގޯސް ކަންތައްތަކުންވެސް ސަލާމަތްކޮށްދޭ ވަރަށް ރަނގަޅު ކަމެއް.\nއެހެންވީމާ، އަޅުގަނޑު ހީކުރަނީ، އަޅުގަނޑުގެވެސް މަދު ތަޖުރިބާ، ތިޔަ ކުދިންނާ ޙިއްޞާ ކޮށްލެވިއްޖެ ކަމަށް. އެހެންވެ، ކިޔަވާ ކިޔެވުމާއި އަދި ކުޅިވަރާ އެކީގައި ކުރިއަށް ގެންދިޔުމަކީ އަޅުގަނޑު ދެކޭގޮތުގައި، ތިޔަ ކުދިންވެސް އަދި ހަމައެހެންމެ ޓީޗަރުންވެސް އަދި ހަމައެހެންމެ ބެލެނިވެރިންވެސް ވަރަށް ބޮޑަށް ބަލައިގަންނަންޖެހޭ ކަމެއް ކަމަށް އަޅުގަނޑު ދެކެން.\nއާދެ، އަޅުގަނޑު ދެކޭހިތްވަނީ، މާދަމާގެ މުސްތަޤްބަލުގައި ތިޔަކުދިންގެ ތެރެއިން އެތައް ޢަލީ އަޝްފާޤެއް އުފެދުން. އެތައް ދަގަނޑޭއެއް އުފެދުން. އަދި އެތައް ސާޢިދެއް އުފެދުން. ޝުކުރިއްޔާ.


ޝައިމް ހޯދައި، ފުލުހުންގެ ބެލުމުގެ ދަށަށް ގެންގޮސްފި – Haftha\nTue,7July, 2020, 11:32 pm\nޝައިމް ހޯދައި، ފުލުހުންގެ ބެލުމުގެ ދަށަށް ގެންގޮސްފި\nދައުލަތުގެ ބެލުމުގެ ދަށުގައި ހުއްޓާ ފިލި، އުމުރުން 14 އަހަރުގެ ޝައިމް އަބްދުﷲ މާލޭގެ ގެ އެއްގެ ތެރޭގައި ހުއްޓާ ފުލުުހުން ހޯދައިފި އެވެ. ޝައިމް ހޯދާފައި މިވަނީ، އޭނާ ފިލިތާ ބަރާބަރު ދެ ހަފްތާ ފަހުން ނެވެ.\nއެކަން ކަށަވަރު ކޮށްދެއްވައި ޕޮލިސް ކޮމިޝަނަރު މުހައްމަދު ހަމީދު ކުރެއްވި ޓުވީޓެއްގައި ވިދާޅުވީ، ޝައިމް މިހާރު ފުލުހުންގެ ބެލުމުގެ ދަށަށް ގެނެސްފައިވާ ކަމަށެވެ. އަދި ފުލުހުންގެ ބެލުމުގެ ދަށަށް ޝައިމް ގެނައީ އޭނާ ފިލައި ހުރި ގެއަށް ގަދަކަމުން ވަދެގަތުމަށް ފަހު ކަމަށް ވިދާޅުވެފައިވެ އެވެ.\nކުޑަކުދިންގެ ހިޔާގައި ހުއްޓާ ޝައިމް ފިލާފައިވާކަން އެންމެ ފުރަތަމަ ހާމަކުރީ ފުލުހުން ނެވެ. ނަމަވެސް މިދިޔަ މަހުގެ 18 ވަނަ ދުވަހުގެ ހެނދުނު 9:29 ގައި ޝައިމް ގެއްލުނުއިރު، އޭނާ ހޯދަން ފުލުހުން އާންމުކޮށް އިއުލާން ކުރީ އޭގެ ދެ ދުވަސް ފަހުންނެވެ.\nޝައިމް ގެއްލުނީ ޖެންޑާ މިނިސްޓްރީގެ ބެލުމުގެ ދަށުގައިވާ ކުޑަކުދިންގެ ހިޔާގައި ހުއްޓައި ކަމަކަށް ޖެންޑާ މިނިސްޓްރީން ފުރަަތަމަ އެއްބަހެއް ނުވި އެވެ. ނަމަވެސް މީޑިއާގެ ފިއްތުންތަކާ ހެދި ޖެންޑާ މިނިސްޓްރީން ފަހުން ވަނީ އެ ކުއްޖާ ގެއްލުނީ ވިލިމާލޭގައި ހުންނަ ކުޑަކުދިންގެ ހިޔާ “އަމާން” ގެ ކޮމްޕައުންޑުގެ ތެރެއިން ކަމަށާއީ އެއީ ކުށުގެ ވެށިން ގެނައި ކުއްޖަކަށް ވާތީ، ކުޑަކުދިންގެ ހިޔާ އަށް ގެންދިޔައީ އެސެސްމަންޓުތައް ހަދަން ކަމަށް ބުނެފަ އެވެ.\nއަދި ފަހުން ޝައިމްގެ މައްސަލާގައި ޖެންޑާ މިނިސްޓްރީން ބޭއްވި ޕްރެސް ކޮންފަރެންސެއްގައި މިނިސްޓަރު ޝިދާތާ ޝަރީފް ވަނީ ޝައިމް ގެއްލުނީ ބަލަންވާ ވަރަށް ނުބެލުމުން ކަމަށް އިއުތިރާފްވެފަ އެވެ.\nއަދި ކުށުގެ ވެށީގައި އުޅެނިކޮށް ޝައިމް މިދިޔަ މަހުގެ ކުރީކޮޅު ދައުލަތުގެ ބެލުމުގެ ދަށަށް ނެގީ ހަވާލުވާނެ ބަޔަކު ނެތުމުން ކަމަށް މިނިސްޓަރު ވިދާޅުވި އެވެ. އަދި ވިދާޅުވީ، އާއިލާ އިން ވެސް ޝައިމްއާ ހަވާލުވާން ދެކޮޅު ހަދާ ކަމަށާއި ބެލެނިވެރިން ވެސް އޭނާ ގޭގައި ބަހައްޓަން އެއްބަސް ނުވި ކަމަށެވެ.


SunOnline: Feature: Alah vote laa zuvaanun unmeedhun furifai!\nއަލަށް ވޯޓުލާ ޒުވާނުން އުންމީދުން ފުރިފައި!\nނަޖާހު މަސްއޫދު 06 Apr 2019, 14:14\nމަޖިލިސް އިންތިހާބުގައި ވޯޓުލުން ކުރިއަށް ދަނީ --- ސަންފޮޓޯ/ ޝަޔާހު\nމިފަހަރުގެ ރައްޔިތުންގެ މަޖިލިސް އިންތިހާބުގައި ވޯޓު ލުމުގެ ހައްގު ލިބިފައިވާ 264،442 މީހުން އެބަތިއްބެވެ. އޭގެ ތެރެއިން އަލަށް ވޯޓު ލާނީ 3،059 މީހުންނެވެ.\nއިންތިހާބުގައި މިހާތަނަށް އެއް ލައްކައަށް ވުރެ ގިނަ މީހުން ވޯޓުލާފައިވާއިރު އޭގެ ތެރޭގައި އަލަށް ވޯޓުލާ ޒުވާނުންވެސް ހިމެނެ އެވެ. އެ ޒުވާނުން އާ މަޖިލީހާ މެދު ބޮޑު އުންމީދުތަކެއް ކުރެ އެވެ.\nފުރަތަމަ ފަހަރަށް ވޯޓުލުމުގެ ހައްގު ބޭނުން ކުރާ މުއައްލިމް އިބްރާހިމް، 18، ވަނީ ހެނދުނު ހެނދުނާ ނުކުމެ ވޯޓުލާފަ އެވެ. އޭނާ ސްރީލަންކާގައި ހުރެގެން "ސަން"އާ ވާހަކަ ދައްކަމުން ބުނީ، ލަންކާގައި ވޯޓުލުމުގެ ކަންތައްތައް ދިޔައީ ރަނގަޅަށް ކަމަށެވެ.\nމުއައްލިމް 19 ވަނަ ރައްޔިތުންގެ މަޖިލީހާ މެދު ކުރާ އުންމީދު ބޮޑެވެ.\n"ފަސްޓް ޓައިމް ވޯޓާއެއްގެ ހައިސިއްޔަތުން ބުނާނީ މި މަޖިލީހަކީ ވަރަށް އުންމީދީ މަޖިލީހަކަށް ވާނެ ކަމަށް އުންމީދު ކުރަމޭ،" އޭނާ ބުންޏެވެ.\n"ވަރަށް އުންމީދު ކުރަން ޒުވާނުންނާއި އަންހެނުންނާ ގުޅުންހުރި، އިޖްތިމާއީ، އިގްތިސާދީ، ސަގާފީ މިކަހަލަ އެކި ދާއިރާތަކުން ރަނގަޅު ބިލުތަކެއް ފާސް ކުރާނެ ކަމަށް،"\nވޯޓުލުމުގެ ހައްގު ފުރަތަމަ ފަހަރަށް ބޭނުން ކުރަން ފުރުސަތު ލިބުމުން، ގއ. ދާންދޫގައި ހުރި އުމްނާ އިސްމާއިލް، 18، ވެސް ހުރީ އުފާވެފަ އެވެ.\n"އަސްލު ވަރަށް އުފާވޭ ބޮޑު އިމްޕެކްޓެއް އަންނަ ކަމެއް ކުރެވޭތީ. އެންމެ ވޯޓަކުންވެސް މީހަކު ހޮވިދާނެ. ހޮވޭ މީހާ އަކީ އަހަރެން ވޯޓު އަޅައިގެން ހޮވުނު މީހެކޭ ބުނަން ވަރަށް އުފާވޭ. އޭނަގެ ދައުރުގައި އޭނަ އެ ދާއިރާއަށް ކޮށްދޭ ކަންތައްތަކަކީ އެ ވޯޓުގެ ސަބަބުންވާ ކަންތައްތަކަަކަށް ވާނީ. އެހެންވީމަ ވަރަށް އުފާވޭ،"\nއުމްނާ ބުނީ ބޮޑެތި ކަންތައްތަކެއް ކުރަން ފަސް އަަހަރު މަދު ކަމަށާއި ނަަމަވެސް، އެ މުއްދަތުގެ ތެރޭގައި ދާއިރާތަކަށް ހޮވޭ މީހުން މުހިންމު މަސައްކަތްތަކެއް ކުރާނެ ކަމަށް އުންމީދު ކުރާ ކަމަށެވެ.\n"ފަސް އަހަރަކީ މާ ގިނަ ދުވަހެއް ނޫން ބޮޑެތި ކަންތައްތައް ކުރާކަށް. އެކަމަކުވެސް ކުރެވެން އޮތް ވަރަކަށް، ސްމާޓްކޮށް ކަންތައްތައް، މަނީ ވައިސް [ފައިސާގެ ގޮތުން] ވިޔަސް އެންވަޔަރަމެންޓް ވައިސް [ތިމާވެށީގެގޮތުން] ވިޔަސް އޭނާގެ ދާއިރާގެ ރައްޔިތުންނަށް ސްމާޓްކޮށް ކަންތައްތައް ކުރާނެ ކަމަށް އުންމީދަކީ. މާލޭގައި އުޅެންޏާ އޭނަ ނުފެނިދާނެ އެކަމަކު ދާއިރާގެ ރައްޔިތުންނަށް ފައިދާވާ ގޮތަށް ކަންތައް ކުރަންޏާ ހަމަ ސަޅިވާނެ،" އޭނާ ބުންޏެވެ.\nމާލޭގައި ހުންނަ ހެންވޭރު ޔޫތް ސެންޓަރަށް ވޯޓު ލާން ދިޔަ އައިމިނަތު ފައުޒާ، 18، އަކީ ވެސް ފުރަތަމަ ފަހަރަށް ވޯޓުލާ ޒުވާނެކެވެ. އޭނާ ވެސް އުންމީދު ކުރަނީ 19 ވަނަ ރައްޔިތުންގެ މަޖިލީހަކީ ފައިދާ ކުރަނިވި މަސައްކަތްތަކެއް ކުރާނެ މަޖިލީހަކަށް ވާނެ ކަމަށެވެ.\n"މަޖިލީހުން މުހިންމު ބިލުތަކެއް ފާސްކޮށް، ގައުމު ހަލަބޮލި ނުވާނެހެން، ރަނގަޅު މަގަކުން ދާނެ ފަދަ މަސައްކަތްތަކެއް ކުރާނެ ކަމަށް އުންމީދުކޮށްގެން މިއަދު މި ވޯޓު ލަނީ،" އޭނާ ބުންޏެވެ.\nފައުޒާ ގަބޫލު ކުރަނީ 18 ވަނަ ރައްޔިތުންގެ މަޖިލީހުން ރަނގަޅު މިސާލުތަކެއް ދައްކާފައި ނުވާ ކަމަށެވެ.\n"ނިމިގެން މިދާ މަޖިލީހުން ފެނިގެން ދިޔައީ އެހާ ރަނގަޅު މިސާލުތަކެއް ނޫން. އަޅުގަނޑުގެ އުންމީދަނީ އެ މަޖިލީހުން ފެނިގެން ދިޔަ ނުރަނގަޅު ކަންތައްތައް މިފަހަރު ތަކުރާރު ނުވާނެ ކަމަށް،" ފައުޒާ ބުންޏެވެ.\nމިފަހަރުގެ އިންތިހާބުގައި އަލަށް ވޯޓުލާ މީހުން އެންމެ ގިނައީ ހިތަދޫ ދެކުނު ދާއިރާއަށެވެ. އެ ދާއިރާއަށް 59 މީހުން އަލަށް ވޯޓުލާނެ އެވެ. މިފަހަރު އަލަށް ވޯޓުލުމުގެ ހައްގު ލިބުނު މީހުން އެންމެ މަދީ ކެޔޮދޫ ދާއިރާގަ އެވެ. އެ ދާއިރާއަށް އަލަށް ވޯޓުލުމުގެ ހައްގު ލިބުނީ ފަސް މީހުންނަށެވެ.\nރަސްދޫ ގެތަކަށް ލޮނުގަނޑު ވަނުމުގެ ބިރު ނިމުމަކަށް!\nކުރީގެ ދަރިފުޅުވެސް މަރުވީ، ރޭ ވަކިވީ ހުރި ހަމައެކަނި ދަރި!


Report leak vumun kanbodu vey, thahugeegah huras elhey fadha kankan eba huri: Raees Solih\nރިލްވާނުގެ މައްސަލައާ ގުޅިގެން ރައީސް ސޯލިހު ވާހަކަ ދައްކަވަނީ--\n9 ސެޕްޓެމްބަރ 2019 1 ކޮމެންޓް\nރިޕޯޓު ލީކުވުމުން ކަންބޮޑުވޭ، ތަހުގީގަށް ހުރަސް އެޅޭ ކަންކަން އެބަހުރި: ރައީސް ސޯލިހު\nނޫސްވެރިޔާ ރިލްވާން އަބްދުﷲ ގެ މައްސަލައިގެ ތަހުގީގީ ރިޕޯޓު ލީކުވުމުން ކަންބޮޑުވާ ކަންކަން އެބަހުރި ކަމަށާއި އެގޮތުން ތަހުގީގަށް ހުރަސް އެޅޭ ކަންކަން ވެސް އެބަހުރި ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު މިއަދު ވިދާޅުވެއްޖެ އެވެ.\nރައީސް އުފެއްދެވި ރިޔާސީ ކޮމިޝަނުން ކުރަމުންދާ ތަހުގީގުގެ ބައެއް މައުލޫމާތު މިދިޔަ ހަފްތާގައި އާއްމުކޮށްފައި ވާއިރު، ތައްޔާރުކޮށްފައި ދެވަނަ ޑްރާފްޓް ރިޕޯޓު ވަނީ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދަށް އަރުވާފަ އެވެ. އެއާއެކު ނަޝީދު ވަނީ އޭގެ ކޮޕީ މަޖިލީހުގައި ތިއްބަވާ ސިޔާސީ ޕާޓީތަކުގެ ލީޑަރުންނަށް އަރުވާފަ އެވެ.\nމިއަދު މެންދުރު ރައީސް އޮފީހުގައި އޮތް ނޫސްވެރިންގެ ބައްދަލުވުމެއްގައި ރައީސް ސޯލިހު ވަނީ އެގޮތަށް ދިމާވުމުން ކަންބޮޑުވުންތަކެއް އެބަ ހުރި ކަމަށް ވިދާޅުވެފަ އެވެ.\n"މިހާރު ވެފައި އޮތް ކަމެއް ނުވާ ކަމަކަށް ނުހެދޭނެ. އެކަމަކު އޭގައި އެބަ ހުރި އެ ހާމަވެއްޖެ ނަމަ ހުރަސްތަކެއް އެޅޭނެ ފަދަ މައުލޫމާތު. އަޅުގަނޑުގެ އެދުމަކީ އެ ހާމަވެގެން ނުދިޔުން،" ރައީސް ވިދާޅުވި އެވެ.\nރައީސް ވިދާޅުވީ އެއީ ތަހުގީގަށް ހުރަސް އެޅޭނެ ފަދަ ކަމެއް ކަމަށެވެ. އެހެންވެ އެއްވެސް ތަހުގީގަށް ހުރަސް އެޅޭ ފަދަ ކަންކަން އެއްވެސް ފަރާތަކުން ނުކުރުން މުހިއްމު ކަމަށް ވިދާޅުވި އެވެ. އޭގެ އިތުރުން ރިޕޯޓާ ގުޅޭ ގޮތުން މަޖިލީހުގައި އަމަލު ކުރާ ގޮތާ މެދު އެއްޗެއް ދަންނަވަން ބޭނުން ނުވާ ކަމަށް އެމަނިކުފާނު ވިދާޅުވި އެވެ.\n"މި ރިޕޯޓާ ގުޅިގެން މަޖިލީހުގައި ކުރާ ކަންކަމާ މެދު އަޅުގަނޑު އެއްޗެއް ދަންނަވާކަށް ނެތިން. މިއީ ތިން ބާރު ވަކިވެފައި އޮތް ނިޒާމެއް، އެހެންވީމަ، އެކަމާ ބެހޭ ގޮތުން އަޅުގަނޑު އެއްޗެއް ދަންނަވާކަށް ނެތިން،" ރައީސް ސޯލިހު ވިދާޅުވި އެވެ.\nމިއަދުގެ ނޫސްވެރިންގެ ބައްދަލުވުމުގައި ރައީސް ވިދާޅުވީ ރިލްވާން މައްސަލާގައި އަޅަން ޖެހޭ ފިޔަވަޅުތައް އަވަހަށް އެޅުމަށް ހުރިހާ މުއައްސަސާއަކުން އެއްބަސްވެފައިވާ ކަމަށާއި ތަހުގީގު އަވަހަށް ނިންމުމަށް ވެސް އެއްބަސްވެފައިވާ ކަމަށެވެ.\nމަޖިލީހުގައި ތިއްބަވާ ސިޔާސީ ޕާޓީތަކުގެ ލީޑަރުންނަށް ކޮމިޝަނުގެ ރިޕޯޓު އެރުވުމަށް ފަހު، އޭގައި ސިއްރު ހެކިންގެ މައުލޫމާތު ހިމެނޭތީ، ފަހުން ރިޕޯޓު އަތުލި ކަމަށް ރާއްޖޭގެ ބައެއް ނޫސްތަކުން ރިޕޯޓު ކުރި އެވެ. އެކަމަކު ނަޝީދު ވަނީ އެކަން ދޮގު ކުރައްވާފަ އެވެ.\nނަޝީދު ވިދާޅުވީ އެފަދަ ސިއްރު ކުރަން ޖެހޭ މައުލޫމާތެއް ހިމެނޭ އެއްޗެއް ހާމަކޮށްގެން އެމަނިކުފާނު ނުހުންނަވާނެ ކަމަށާއި، ލީޑަރުންގެ އަތުން ރިޕޯޓު އަތުލާފައި ވެސް ނުވާ ކަމަށެވެ.\nމަޖިލިސް މަރު މަރުތައް ބަލާ ކޮމިޝަން ރިލްވާން ރައީސް ނަޝީދު ރައީސް ޞާލިޙް\nހުސްނު ސޫދުއާއި އެއުޅޭ ނޫސްވެރިޔާ ތިކޮމިޝަނުން ވަކި ކޮށްގެން ނޫނީ\nޖިނާއި ތަހުގީގެއް ނުހިންގޭން..\nމި ދެމީހުން މީނޫހުގެ ހެޑްލައި ހޯދޭތޯ އުޅޭ މޮޔައިންތަކެއް


Parking massalagai Minister Nahula rayyithunge Majileehah haazirukuranee\nޕާކިން މައްސަލައިގައި ނަހުލާ މަޖިލީހަށް ހާޒިރުކުރަނީ\n-4months ago 50 - މުއައްލިމް އިބްރާހިމް\nމާލޭގައި ދުއްވާ އެއްގަމު އުޅަނދު ޕާކު ކުރެވޭނެ ގޮތްތަކެއް ހަމަޖައްސައި ނުދީ، ފިޔަވަޅު އަޅަމުންދާތީ ޓްރާންސްޕޯޓް މިނިސްޓަރު އައިޝަތު ނަހުލާ ރައްޔިތުންގެ މަޖިލީހަށް ހާޒިރުވެވަޑައިގަތުމަށް ނޯޓިސް ފޮނުވައިފިއެވެ.\nޓްރާންސްޕޯޓް މިނިސްޓަރު ނަހުލާ މަޖިލީހަށް ހާޒިރުކުރައްވައި، ސުވާލު ކުރެއްވުމަށް ހުށަހަޅުއްވާފައި ވަނީ ކާށިދޫ ދާއިރާގެ މެމްބަރު އަބްދުﷲ ޖާބިރެވެ.\nމަޖިލިހުގެ ގަވައިދުގައިވާ ގޮތުން ވަޒީރަކާ ސުވާލުކުރާ ނަމަ، އެ ބޭފުޅަކަށް މަޖިލީހުގެ އިދާރާ އިން 14 ދުވަހުގެ ނޯޓިހެއް ދޭން ޖެހެއެވެ. އެހެންކަމުން ނަހުލާ މަޖިލީހަށް ހާޒިރުވެ ވަޑައިގަންނަވާނީ މިމަހުގެ 16 ގައެވެ.\nމިނިސްޓަރު ނަހުލާ މަޖިލީހަށް ހާޒިރުވެވަޑައިގަތުމަށް މިއަދު ނޯޓިސް ފޮނުވިއިރު، މެންބަރު ޖާބިރު ނަހުލާއާއި ސުވާލުކުރައްވަނީ، ގަވައިދާ ހިލާފަށް އެއްގަމު އުޅަނދު ޕާކުރާ ފަރާތްތަކާ މެދު ފިޔަވަޅު އަޅަމުންދާއިރު މަގުތަކުގައި އެއްގަމު އުޅަނދުތައް ޕާކުކުރެވޭނެ ރަގަޅު އިންތިޒާމުތަކެއް ހަމަޖައްސައިދެއްވުމަކީ ދައުލަތުން ރައްޔިތުންނަށް ވެފައިވާ ވައުދެއްކަމުން އެދަތިތައް ހައްލުކުރުމަށް ސަރުކާރުން ގެންގުޅޭ ސިޔާސަތުތަކީ ކޮބައިތޯ ބެލުމަށެވެ.\nޕާކުކުރާނެ ތަނެއް ނުދައްކައި މިސަރުކާރުން ފިޔަވަޅު ނާޅާނެ ކަމަށް ރައީސް އިބްރާހީް މުހައްމަދު ސޯލިހު މީގެކުރިން ވަނީ ވިދާޅުވެފައެވެ. ނަމަވެސް ޕާކިން ސަރަހައްދެއް ކަނޑަ ނާޅައި ސްޓީކާ ޖަހައިގެން ދައުލަތަށް ބޮޑު އާމްދަނީއެއް ނަގަމުންދެއެވެ.\nއެގޮތުން މިދިޔަ ޖޫންމަހުގެ 30 ވަނަ ދުވަހު ފުލުހުން އާންމުކުރި ތަފާސް ހިސާބުތަކުން ދައްކާ ގޮތުގައި ޖޫން މަހުގެ ފަހު ހަފްތާގައި 1350 ވެހިކަލްގައި ސްޓިކާ ޖަހާފައިވެއެވެ.\nޕާކިންގ ވަޔަލޭޝަނސް ސްޓިކާ ޖެހުމުން، ޖޫރިމަނާގެ ގޮތުގައި ފުރަތަމަ ފަހަރު ނަމަ ދައްކަން ޖެހެނީ 250 ރުފިޔާއެވެ. ދެވަނަ ފަހަރު ނަމަ 500 ދައްކަން ޖެހޭއިރު، ތިން ވަނަ ފަހަރު ނަމަ ޖޫރިމަނާގެ ގޮތުގައި 750 ރުފިޔާ ދައްކަން ޖެހެއެވެ.\nޕާކު ކުރާނެ ސަރަހައްދެއް ކަނޑަނާޅައި ސްޓިކާ ޖަހަމުންދާތީ އާންމު ފަރާތްތަކުން ދަނީ ކަންބޮޑުވުން ފާޅުކުރަމުންނެވެ.\nއިސްޓިކާ ޖެހުން އޯކޭ ޖުރިމަނާ ކުރުން އޯކޭ އެކަމަކު ނުބައިތަނެއްގަ ޕާކުކުރެވިގެން ނަގާ ޖުރިމަނާ ސިވިލްސާވަންޓެއްގެ މުސާރަޔާއެއްވަރުވީމާ ކަޑަ


Dhe vana Division ge final ah Kuda Henveiru aai Zefrol | Mihaaru\nދެ ވަނަ ޑިވިޝަން ސެމީ ފައިނަލުގައި ކުޑަހެންވޭރާއި ވީކޭ ސްޕޯޓްސް ކުޅުނު މެޗުގެ ތެރެއިން.-- ފޮޓޯ: އެމްވީފޯރި\n11 މެއި 2017 - 09:58\nދެ ވަނަ ޑިވިޝަން ފުޓްބޯޅަ މުބާރާތުގެ ސެމީ ފައިނަލް މެޗުތައް ކާމިޔާބުކޮށް ކުޑަ ހެންވޭރު ޔުނައިޓެޑާއި ކްލަބް ޒެފްރޯލް ފައިނަލުން ޖާގަ ހޯދައިފި އެވެ.\nގަލޮޅު ދަނޑުގައި އިއްޔެ ކުޅުނު ފުރަތަމަ ސެމީ ފައިނަލް މެޗުން ކުޑަ ހެންވޭރު މޮޅުވީ ވީކޭ ސްޕޯޓްސް ކްލަބާ ވާދަކޮށް ޕެނަލްޓީ ޖަހައިގެން 6-5 އިންނެވެ. ބޯ ވާރޭގެ ތެރޭގައި ކުޅުނު މި މެޗުގެ ފުރިހަމަ ވަގުތު ހަމަވިއިރު، ދެ ޓީމު އޮތީ 2-2 އިން އެއްވަރުވެފަ އެވެ.\nރޭ ކުޅުނު ދެ ވަނަ ސެމީ ފައިނަލުން ޖޭޖޭ ސްޕޯޓްސްގެ މައްޗަށް ކުރިހޯދައި ޒެފްރޯލް އިން ވަނީ ޖެހިޖެހިގެން ދެ ވަނަ ފަހަރަށް ދެ ވަަނަ ޑިވިޝަން ފައިނަލުން ޖާގަ ހޯދައިފަ އެވެ. ރޭގެ މެޗުން ޖޭޖޭގެ މައްޗަށް ޒެފްރޯލުން ކުރިހޯދީ 5-3 އިންނެވެ.\nމިދިޔަ އަހަރުގެ ދެ ވަނަ ޑިވިޝަން ފައިނަލުން ގްރީން ސްޓްރީޓްސްއާ ވާދަކޮށް ޒެފްރޯލް ބަލިވީ 5-2 އިންނެވެ. މި ފަހަރުގެ ދެ ވަނަ ޑިވިޝަން ފައިނަލް މެޗު އޮންނާނީ އަންނަ އާދިއްތަ ދުވަހު އެވެ.\nދެ ވަނަ ޑިވިޝަން ފައިނަލުން ޖާގަ ހޯދުމާ އެކު ކުޑަ ހެންވޭރާއި ޒެފްރޯލަށް ވަނީ މާލެ ލީގު ކޮލިފިކޭޝަނުން ޖާގަ ލިބިފަ އެވެ. މާލެ ލީގު ކޮލިފިކޭޝަނުގައި ކުޑަ ހެންވޭރާއި ޒެފްރޯލް ނުކުންނާނީ މިހާރު ކުރިއަށްދާ އެސްޓީއޯ މާލެ ލީގުގެ ފުލަށްދާ ހަތަރު ޓީމާ ދެކޮޅަށެވެ.\nއަންނަ އަހަރުގެ މާލެ ލީގުން ޖާގަ ލިބޭނީ މި ފަހަރުގެ މާލެ ލީގު ކޮލިފިކޭޝަންގެ ގަދަ ހަތަރު ޓީމަށެވެ.\nއިތުރު ލިޔުންތައް ދެވަނަ ޑިވިޝަން ފުޓްބޯޅަ ކްލަބް ޒެފްރޯލް ކުޑަ ހެންވޭރު ޔުނައިޓެޑް ވީކޭ ސްޕޯޓްސް ކްލަބް


Dhiraagun hissaa bahaa adadu9rufiya ah vurey mahcah\nދިރާގުން ހިއްސާއަކަށް ބަހާ އަދަދު ނުވަ ރުފިޔާއަށް ވުރެ މައްޗަށް\nމިރޭ ހޮޓެލް ޖެންގައި ދިރާގުގެ އޭޖީއެމް ކުރިޔަށް ދަނީ\nދިރާގުގެ ފައިދާ އިން ހިއްސާއަކަށް ބަހަން ރޭ ކަނޑައެޅި 4.69 ރ. އާއެކު، މިދިޔަ އަހަރުގެ ފައިދާ އިން ހިއްސާއަކަށް ޖެހޭ އަދަދު 9.53ރ. އަށް އަރައި، ހިއްސާދާރުން އުފާކޮށްލައިފި އެވެ.\nހޮޓެލް ޖެންގައި ބޭއްވި އަހަރީ އާއްމު ޖަލްސާގައި އެ ކުންފުނީގެ ބޯޑުން ނިންމި ގޮތަށް ހިއްސާއަކަށް 4.69 ރ. ބަހަން އާއްމު މެންބަރުން ވަނީ ރުހުން ދީފަ އެވެ. މިރޭގެ ޖަލްސާއަށް ހާޒިރުވި ހިއްސާދާރުންގެ 75 ޕަސެންޓް ހިއްސާދާރުންގެ ވޯޓުން ހިއްސާއަކަށް ބަހަން ނިންމާފައިވަނީ 4.69ރ. އެވެ.\nއެ ކުންފުނިން މިދިޔަ އަހަރުގެ ފުރަތަމަ އިންޓަރިމް ޑިވިޑެންޑުގެ ގޮތުގައި 8.84ރ. ބަހާފައިވެ އެވެ. މިއާއެކު ރޭ ބަހަން ކަނޑައަ އެޅި 4.69ރ. އެއް ކުރުމުން ހިއްސާގެ އަދަދު މިވަނީ 9.53ރ. އަށް އަރާފަ އެވެ.\nދިރާގުން ބޭއްވި އަހަރީ އާއްމު ޖަލްސާގައި އާއްމު ހިއްސާދާރުން ތަމްސީލް ކުރާ ޑިރެކްޓަރުންގެ ގޮތުގައި ހޮވިފައިވަނީ ހަމައެކަނި ކުރިމަތިލެއްވި އިމްރާން އަލީ އެވެ. މިހާރު ވެސް ހުންނެވީ އޭނާ އެވެ. އަދި ކުރިއަށް އޮތް އަހަރަށް ކުންފުނި އޮޑިޓު ކުރުމަށް ހޮވިފައިވަނީ ކޭޕީއެމްޖީ އެވެ.\nރާއްޖޭގެ އެންމެ ބޮޑު މުއާސަލާތީ ކުންފުންޏަށް މިދިޔަ އަހަރު އަހަރު ސާފު ފައިދާގެ ގޮތުގައި 725 މިލިއަން ރުފިޔާ ލިބިފައިވެ އެވެ. މިދިޔަ އަހަރުގެ މާލީ ހިސާބުތައް ދައްކާ ގޮތުން މިދިޔަ އަހަރު އެ ކުންފުންޏަށް ޖުމްލަ އާމްދަނީގެ ގޮތުގައި ލިބިފައި ވަނީ 2.3 ބިލިއަން ރުފިޔާ ލިބިފައިވެ އެވެ. ނަމަވެސް އޭގެ ކުރީ އަހަރު ޖުމްލަ އާމްދަނީގެ ގޮތުގައި ލިބިފައިވަނީ 2.1 ބިލިއަން ރުފިޔާ އެވެ.\nދިރާގު ފައިބާ އިންޓަނެޓްގެ ހިދުމަތް ރަތަފަންދޫ އަށް\nސައިބަ ހަމަލާތަކުން ދިފާއުކޮށްދޭ ސޮލިއުޝަނެއް ދިރާގުން\nދިރާގު ސަޅި ޕްރިޕެއިޑް ޕްރޮމޯޝަނަށް އިތުރު ވަގުތު\nދިރާގު އަމިއްލަ ޕޯސްޓްޕެއިޑުން މިހާރު އަންލިމިޓެޑް ކޯލްސް